2 KRONIKA ƑE AGBALẼ evelia
2 Chronicles
Salomo me nu le gibeon
1 Salomo, David vi la, fe fiaɖufe la li ke sesĩe, eye Afetɔ efe Mawu la nɔ kplii hedo gãe ŋutɔ.
2 Salomo dɔ woɖayɔ Israel blibo la vɛ, ame akpe kple ame alafa fe tatɔwo, ʋɔnudrɔ̃lawo kple Israel blibo la katã fe tatɔwo, tatɔ siwo le wo fofowo fe afekɔwo nu.
3 Eye Salomo kple ha blibo la yi togbɛ si le Gibeon la dzi; elabena afi mae Mawu vavã la fe takpegbadɔ, si Afetɔ subɔla Mose wɔ le gbea dzi la le.
4 Ke David kɔ Mawu vavã la fe Aɖaka la tso Kiriat-Yearim va tefe si wòdzra ɖo ɖi nɛ; elabena etu agbadɔ nɛ ɖe Yerusalem.
5 Eye wokɔ akɔblivɔsamlekpui si Bezalel, Uri vi, ame si nye Hur vi, wɔ la va da ɖe Afetɔ fe avɔgbadɔ la ŋgɔ; eye Salomo kple ha la doa gbe ɖa le egbɔ.
6 Eye Salomo tsɔ lã akpe ɖeka sa numevɔ le afi ma le takpegbadɔ la fe akɔblivɔsamlekpui la dzi le Afetɔ ŋkume.
7 Mawu ɖe eɖokui fia Salomo le zã ma me gblɔ nɛ be: “Bia nu si mana wò.”
8 Salomo ɖo eŋu na Mawu be: “Ève fofonye David nu ŋutɔ, eye nètsɔm ɖo fia ɖe etefe.
9 Eya ta Oo Afetɔ Mawu, na ŋugbe si nèdo na fofonye David la nava eme, elabena ètsɔm ɖo fia ɖe dukɔ sia si me tɔwo sɔ gbɔ abe kekuiwo ene la nu.
10 Azɔ la, na nunya kple sidzedzem, ne matsɔ akplɔ dukɔ siae, elabena ame kae ate ŋu adrɔ̃ ʋɔnu wò dukɔ gã sia?”
11 Eye Mawu gblɔ na Salomo be: “Esi wònye esiae nye wò dzimedidi, eye mèbia ho, kesinɔnuwo kple bubu alo wò futɔwo fe ku o, eye mèbia agbe didi hã o, ke boŋ nèbia nunya kple sidzedze be nàdrɔ̃ ʋɔnu nye dukɔ si dzi metsɔ wò ɖo fiae ɖo ta la,
12 woana nunya kple sidzedze wò; azɔ hã mana ho kple kesinɔnuwo kpakple bubu, si tɔgbi menɔ fia siwo do ŋgɔ na wò la dometɔ aɖeke si o, eye etɔgbi manɔ ame siwo ava ɖe yowòme la dometɔ aɖeke hã si o la wò.”
13 Eye Salomo gbɔ tso togbɛ si le Gibeon la dzi, tso takpegbadɔ la ŋgɔ va Yerusalem; eye wòɖu fia ɖe Israel dzi.
14 Eye Salomo fo tasiaɖamwo kple sɔwo nu fu; efe tasiaɖamwo le akpe ɖeka alafa ene kple sɔ akpe wuieve, eye wòda wo ɖe tasiaɖamduwo me le tefe si gogo fia la le Yerusalem.
15 Fia la na klosalo kple sika bɔ ɖe Yerusalem abe kpe ene, eye wòna sederti sɔ gbɔ taŋtaŋ abe gboti siwo le Sefela ene.
16 Wokplɔa sɔwo tso Egipte vanɛ na Salomo, eye fia la fe asihawo yina ɖaflea sɔawo kple ga.
17 Tasiaɖam ɖe sia ɖe si tso Egipte la xɔa klosalo alafa ade, eye sɔ ɖeka xɔa klosalo alafa ɖeka blaatɔ̃; eye fia fe asitsalawo dzie Hititɔwo fe fiawo katã kple Siria-fiawo hã tona flea wo.
2 KRONIKA 2
1 Salomo ɖe gbe be woatu xɔ na Afetɔ fe ŋkɔ, eye woatu xɔ na yefe fiaɖufe la.
2 Salomo tia ŋutsu akpe blaadre be woanye agbatedɔwɔlawo, kple ŋutsu akpe blaenyi be woanye kpekpalawo le towo dzi, kple ŋutsu akpe etɔ̃ alafa ade be woanye dzikpɔlawo ɖe wo nu.
3 Azɔ hã, Salomo dɔ ame ɖo ɖe Tiro-fia Hiram be: “Ale si nèwɔ na fofonye David, eye nèɖo sedertiwo ɖee be wòatu xɔ si me wòanɔ la, wɔe na nye hã nenema.
4 Fifia mele xɔ tu ge na Afetɔ nye Mawu fe ŋkɔ, akɔ eŋu nɛ, ne matsɔ atike ʋeʋĩ ado dzudzɔ le eŋkume, atsɔ abolo siwo woɖona ɖe wo nɔewo dzi ɖaa aɖo afi ma, asa numevɔwo le afi ma ŋdi kple fiẽ, le Sabatwo dzi, le dzinu yeyewo dzi kple Afetɔ mía Mawu fe azãɖuɣiwo. Esia anye ɖoɖo na Israel ɖaa.
5 Xɔ si tu ge mala la alolo, elabena mía Mawu la lolo wu mawu bubuawo katã.
6 Eye ame ka ate ŋu atu xɔ nɛ? Elabena dzifowo kple dzifowo fe dzifo melolo nɛ o, eye ame kae menye ne mayi xɔ tu ge nɛ, ɖe menye xɔ si me woado dzudzɔ le le eŋkume koe mate ŋu atu oa?
7 Eya ta ɖo aɖaŋudɔwɔla si bi ɖe sika, klosalo, akɔbli, gayibɔ, alẽfuka si wode ama aɖabɛ dzĩtɔe, ka dzĩ kple ka blɔtɔ ŋu dɔwɔwɔ me, ame si nya ale si woɖea nɔnɔme ɖe nu dzi la ɖem. Awɔ dɔ kple ame bibi siwo le gbɔnye le Yuda kple Yerusalem, siwo fofonye David di da ɖi.
8 Eye ɖo sedertiwo, sesewutiwo kple papawutiwo ɖem tso Lebanon, elabena menyae nyuie be wò subɔviwo bi ɖe Lebanon tiwo tsotso me. Nye subɔviwo awɔ dɔ kple wò subɔviwo,
9 ne woadzra atiwo ɖo nam taŋtaŋ, elabena xɔ si tu ge mala la alolo etefe makɔ o.
10 Kpɔ ɖa, matsɔ lu kɔr akpe blaeve, fo kɔr akpe blaeve, wain baf akpe blaeve kple ami baf akpe blaeve ana wòanye nuɖuɖu na wò subɔviwo, ame siwo le atiawo tsom.”
11 Eye Tiro-fia Hiram ŋlɔ agbalẽ ɖo ɖe Salomo be: “Esi Afetɔ lɔ̃ efe dukɔ la tae wòtsɔ wò ɖo fiae ɖe wo nu.”
12 Hiram gagblɔ be: “Woakafu Afetɔ, Israel fe Mawu la, ame si wɔ dzifowo kple anyigba, elabena ena vi nyanu Fia David, eye wòna aɖaŋudzedze kple nugɔmesesee, ame si atu xɔ na Afetɔ, eye wòatu xɔ na eya ŋutɔ fe fiaɖufe.
13 Eya ta mele Hiram-Abi, ame si nye aɖaŋudɔwɔla bibi, eye nunya le tagbɔ nɛ la ɖom ɖe wò,
14 enye nyɔnu aɖe si tso Dan-to la me fe vi, ke fofoa nye Tirotɔ; ebi ɖe sika, klosalo, akɔbli, gayibɔ, ati kple kpe, alẽfu si wode ama aɖabɛ dzĩtɔe, ka blɔtɔ kple avɔ biɖibiɖi kple ka dzĩ ŋu dɔwɔwɔ me. Ate ŋu aɖe nɔnɔme ɖe sia ɖe fomevi ɖe nu dzi ahawɔ aɖaŋudɔ ɖe sia ɖe si wode esi. Awɔ dɔ kple wò ŋutɔ wò aɖaŋudɔwɔla bibiwo kple nye afetɔ fofowò David fe aɖaŋudɔwɔla bibiwo.
15 Azɔ la, nye afetɔ neɖo lu kple fo, ami kple wain si ŋugbe wòdo la ɖe efe subɔviwo.
16 Míatso atiwo tso Lebanon, ale si nu hiã wò, eye míabla wo tatata ato fu dzi ava Yopa na wò, ne nàva lɔ wo ayi Yerusalem.”
17 Salomo xlẽ ŋutsu siwo katã nye amedzrowo le Israel-nyigba dzi, abe ale si fofoa David hã wɔe ene; eye wole ŋutsu akpe alafa ɖeka blaatɔ̃ vɔ etɔ̃ alafa ade.
18 Eye wòtsɔ wo dometɔ akpe blaadre ɖo agbatedɔwɔlawo, etsɔ ame akpe blaenyi ɖo kpekpalawo le towo dzi, eye ame akpe etɔ̃ alafa ade nye dɔdzikpɔla siwo kpɔa egbɔ be ameawo nawɔ dɔ.
2 KRONIKA 3
1 Salomo dze Afetɔ fe xɔ la tutu gɔme le Yerusalem ɖe Moriya To, si dzi Afetɔ ɖe eɖokui fia fofoa David le la dzi, le tefe si David dzra ɖo ɖe Yebusitɔ Ornan fe nukufofe.
2 Edze etutu gɔme le efe fiaɖuɖu fe fe enelia me, le ɣleti evelia fe ŋkeke evelia dzi.
3 Mawu vavã fe xɔ la fe gɔmeɖoanyi si Salomo ɖo la fe didime le abɔklugui tsãtɔ blaade, eye efe kekeme le abɔklugui tsãtɔ blaeve.
4 Akpata si le xɔ la ŋgɔ la didi abɔklugui blaeve, eye wòsɔ ɖe xɔ la fe kekeme nu, eye efe kɔkɔme le abɔklugui alafa ɖeka blaeve; eye wòfa sika nyuitɔ ɖe eme.
5 Eklã sesewuʋufowo ɖe xɔ lolotɔ la me, emegbe wòfa sika nyuitɔ ɖe wo ŋu, eye wòɖe detiwo kple kɔsɔkɔsɔwo ɖe wo ŋu. 6 Azɔ hã, eɖo kpe xɔasi dzeaniwo ɖe xɔ la ŋu; sika si wòzã la nye sika si tso Parwayim.
7 Efa sika ɖe xɔ la me, ɖe daɖedziawo, kpuiawo, efe gliawo kple efe ʋɔtruawo ŋu; eye wòɖe kerubiwo ɖe gliawo ŋu.
8 Eye wòwɔ Kɔkɔefewo Ƒe Kɔkɔefe fe xɔ la; efe didime le abɔklugui blaeve eye wòsɔ ɖe xɔ la fe kekeme nu, eye efe kekeme le abɔklugui blaeve. Efa sika nyuitɔ talento alafa ade ɖe eme.
9 Sika si wozã ɖe gatagbadzɛawo ŋu fe kpekpeme le sika sekel blaatɔ̃; eye wòfa sika ɖe xɔtaxɔawo me.
10 Ewɔ kerubi eve ɖe Kɔkɔefewo Ƒe Kɔkɔefe fe xɔ la me, eye wòfa sika ɖe wo ŋu.
11 Kerubiawo fe aʋalawo didi abɔklugui blaeve; kerubi gbãtɔ fe aʋala ɖeka le abɔklugui atɔ̃, eye wòyi ɖatɔ xɔ la fe gli, efe aʋala kemɛa le abɔklugui atɔ̃, eye wòyi ɖatɔ kerubi evelia fe aʋalawo dometɔ ɖeka.
12 Kerubi evelia fe aʋala ɖeka le abɔklugui atɔ̃, eye wòyi ɖatɔ xɔ la fe gli, eye efe aʋala kemɛa le abɔklugui atɔ̃, eye wòyi ɖatɔ kerubi gbãtɔ fe aʋala.
13 Kerubi siawo keke wofe aʋalawo me wòle abɔklugui blaeve; eye wotsi tsitre ɖe wofe afɔwo dzi hetrɔ mo ɖo ɖe xɔ la me.
14 Azɔ etsɔ ka blɔtɔ kple alẽfuka si wode ama aɖabɛ dzĩtɔe kple ka dzĩ kpakple avɔ biɖibiɖi wɔ xɔmetsovɔ, eye wòlɔ̃ kerubi ɖe eme.
15 Eye wòwɔ sɔti eve ɖe xɔ la ŋgɔ, ɖe sia ɖe kɔ abɔklugui blaetɔ̃ vɔ atɔ̃, eye ta si wowɔ ɖe wo dometɔ ɖe sia ɖe dzi la le abɔklugui atɔ̃.
16 Azɔ ewɔ kɔsɔkɔsɔ suesuewo eye wòtsɔ wo ɖo sɔtiawo fe tawo ŋu, eye wòwɔ yevuboɖa alafa ɖeka hetsɔ de kɔsɔkɔsɔawo ŋu.
17 Eye wòtu sɔtiawo ɖe gbedoxɔ la ŋgɔ, ɖeka le ɖusime, eye evelia le miame; ena ŋkɔ esi le ɖusime la be Yakin, eye wòna ŋkɔ esi le miame la be Boaz.
2 KRONIKA 4
1 Ewɔ akɔblivɔsamlekpui la: edidi abɔklugui blaeve, ekeke abɔklugui blaeve, eye wòkɔ abɔklugui ewo.
2 Elólo ga kɔ̀ gazɔ gã la. Ele kotoo, tso efe to ɖeka va se ɖe to kemɛ le abɔklugui ewo, ekɔ abɔklugui atɔ̃, eye ka didime abɔklugui blaetɔ̃e akpee ɖo.
3 Eye nɔnɔmetata siwo le abe gotsetse ene la le egɔme fo xlãe godoo va kpe, ewo le abɔklugui ɖeka ɖe sia ɖe me fo xlã gazɔ gã la. Nɔnɔmetata siwo le abe gotsetse ene la le agbaka eve me, eye wokɔ̀e kple gazɔ la ɖekae.
4 Gazɔ la le nyitsu wuieve dzi, etɔ̃ dze ŋgɔ dziehe, etɔ̃ dze ŋgɔ ɣetoɖofe, etɔ̃ dze ŋgɔ anyiehe, eye etɔ̃ dze ŋgɔ ɣedzefe; gazɔ gã la le wo dzi, eye wo katã wotrɔ agɔnu ɖo ɖe titina.
5 Etri asifome ɖeka; eto le abe kplu fe to ene, eye wòɖi dzogbenyasefofo. Tsi baf akpe etɔ̃ ate ŋu anɔ eme.
6 Azɔ ewɔ ze ewo; etsɔ atɔ̃ ɖo ɖusime eye wòtsɔ atɔ̃ ɖo miame, be woaklɔ nuwo le wo me. Woawo mee woaklɔ numevɔsanuwo le. Ke gazɔ gã me tsi lae nunɔlawo lena.
7 Eye wòtsɔ sika wɔ akaɖiti ewo le ɖoɖo la nu, eye wòtsɔ wo da ɖe gbedoxɔa me, atɔ̃ le ɖusime, eye atɔ̃ le miame.
8 Ewɔ kplɔ̃ ewo hã hetsɔ da ɖe gbedoxɔ la me, atɔ̃ le ɖusime, eye atɔ̃ le miame; eye wòtsɔ sika wɔ agba goboe alafa ɖeka.
9 Emegbe ewɔ nunɔlawo fe xɔxɔnu la kple xɔxɔnu gã la kpakple xɔxɔnuawo fe ʋɔtruwo, eye wòfa akɔbli ɖe ʋɔtruawo ŋu.
10 Eye wòtsɔ gazɔ gã la da ɖe ɖusikpa dzi le anyieheɣedzefe gome.
11 Eye Hiram wɔ dzofilɔgbaawo kple sofiawo kpakple agba goboeawo.
Ale Hiram wu dɔ si wɔm wònɔ na Fia Salomo le Mawu vavã la fe afea ŋu la nu.
12 Ewɔ sɔti eveawo kple ta mligo siwo le sɔti eveawo dzi; eye wòwɔ gaɖɔ eve siwo atsyɔ ta mligo eve siwo le sɔtiawo dzi la ŋu;
13 ewɔ yevuboɖa alafa eneawo na gaɖɔ eveawo, yevuboɖa siwo le agbaka eve me na gaɖɔ ɖe sia ɖe, be woatsyɔ ta mligo eve siwo le sɔti eveawo dzi la ŋu;
14 keke ewoawo kple ze ewo siwo le kekeawo dzi.
15 Gazɔ gã la kple nyitsu wuieve siwo le ete;
16 kple dzofilɔgbaawo, sofiawo kple gafloawo; Hiram-Abiv tsɔ akɔbli si ŋu wozrɔ̃ la wɔ nu siawo katã na Fia Salomo hena Afetɔ fe xɔ la.
17 Fia la na wolólo ga kɔ̀ wo ɖe nɔnɔme si wotsɔ anyi wɔ la me le Yordan Nuto la me le Sukot kple Zereda dome.
18 Salomo wɔ nu siawo katã taŋtaŋ; womebu akɔbli la fe kpekpeme o.
19 Salomo wɔ Mawu vavã la fe afe la me nuzazãwo katã siwo nye: sikavɔsamlekpui la; kplɔ̃ siwo dzi ŋkumeɖobolo le;
20 akaɖitiawo kple wofe akaɖigbɛawo, siwo wotsɔ sika nyuitɔ wɔ, be woanɔ sisi le xɔ ememetɔ la ŋgɔ ɖe ɖoɖo la nu;
21 sefofoawo, akaɖigbɛawo kple ɖovulãnu, siwo wotsɔ sika wɔ;
22 dzotsinuawo, agba goboeawo, kpluawo kple dzoɖenuawo, siwo wotsɔ sika nyuitɔ wɔ; sika wotsɔ wɔ xɔ la fe mɔnuawo, siwo nye efe ʋɔtru emetɔ siwo le Kɔkɔefewo Ƒe Kɔkɔefe la nu kple ʋɔtru siwo le gbedoxɔ la fe xɔ la nu.
2 KRONIKA 5
1 Ale Salomo wu dɔ siwo katã wòle be wòawɔ le Afetɔ fe xɔ la ŋu nu. Eye Salomo tsɔ nu siwo ŋu fofoa David kɔ la va da ɖe eme; etsɔ klosalo kple sika kpakple nu bubuawo katã da ɖe Mawu vavã la fe xɔ la fe kesinɔnudzraɖofe.
2 Ɣemaɣi la, Salomo fo Israel fe ametsitsiwo, toawo fe tatɔwo katã, Israel-viwo fe tatɔ siwo le wo fofowo fe afekɔwo nu la nu fu. Wova Yerusalem ne woayi aɖakɔ Afetɔ fe nubablaɖaka la tso David Ƒe Du si woyɔna be Zion la me vɛ.
3 Ale Israel ŋutsuwo katã fo fu ɖe fia la gbɔ le ŋkekenyui la dzi le ɣleti adrelia me.
4 Eya ta Israel fe ametsitsiwo katã va, eye Lewi viwo kɔ Aɖaka la.
5 Wokɔ Aɖaka la kple takpegbadɔ la kpakple nu kɔkɔe siwo katã le agbadɔ la me vɛ. Nunɔlawo kple Lewi viwoe kɔ wo vɛ.
6 Fia Salomo kple Israel fe ha blibo si woyɔ wova kpe ta ɖe egbɔ la tɔ ɖe Aɖaka la ŋgɔ. Wotsɔ alẽ kple nyi gbogbo, siwo womate ŋu abu alo axlẽ o la, sa vɔe.
7 Ale nunɔlawo kɔ Afetɔ fe nubablaɖaka la va da ɖe enɔfe, le xɔ la fe xɔ ememetɔ me, si nye Kɔkɔefewo Ƒe Kɔkɔefe la me le kerubiawo fe aʋalawo te.
8 Kerubiawo keke wofe aʋalawo ɖe Aɖaka la nɔfe, ale be kerubiawo tsyɔ Aɖaka la kple eŋu kpoawo dzi le dzi gome.
9 Kpoawo didi, ale be woate ŋu akpɔ kpoawo fe nugbɔ tso Kɔkɔefe si le xɔ ememetɔ ŋgɔ la me, gake womate ŋu akpɔ wo tso gota o, eye wole afi ma va se ɖe egbe sia.
10 Naneke mele Aɖaka la me o, negbe kpe gbadzɛ eve siwo Mose tsɔ de eme le Horeb, esi Afetɔ bla nu kple Israel-viwo esime wotso Egipte gbɔna la ko.
11 Esi nunɔlawo do le kɔkɔefea (elabena nunɔla siwo katã nɔ afi ma la kɔ wo ɖokuiwo ŋu, eɖanye hatsotso ka ke me tɔe wonye o) la,
12 Lewi vi siwo nye hadzilawo, Asaf, Heman, Yedutun kple wo viŋutsuwo kpakple wo nɔviwo katã, do avɔ biɖibiɖi wu, eye wolé gakogoewo, kasaŋkuwo kple saŋkuwo ɖe asi la, tɔ ɖe vɔsamlekpui la fe ɣedzefe gome, eye nunɔla alafa ɖeka blaeve tɔ ɖe wo xa le kpẽwo kum.
13 Esi kpẽkulawo kple hadzilawo kafu Afetɔ heda akpe nɛ zi ɖeka yoo, esime kpẽawo, gakogoeawo kple hadzinuawo fe gbe de dzi eye wokafu Afetɔ be, “elabena eya amea nyo; efe lɔlɔ̃ si nu metsina o la li tegbee” ko la, alilikpo yɔ Afetɔ fe xɔ la taŋ.
14 Eye nunɔlawo mete ŋu nɔ te be woasubɔ o le alilikpo la ta, elabena Afetɔ fe ŋutikɔkɔe yɔ Mawu vavã fe xɔ la taŋ.
2 KRONIKA 6
1 Ɣemaɣi la, Salomo gblɔ be: “Afetɔ gblɔ be, yeanɔ blukɔ tsiɖitsiɖi me.
2 Fifia metu xɔ na wò be wòanye nɔfe nyui na wò, tefe si nànɔ ɖaa.”
3 Azɔ fia la trɔ dze ŋgɔ Israel fe ha blibo la katã heyra wo esime Israel fe ha bliboa le tsitrenu.
4 Eye wògblɔ be: “Woakafu Afetɔ, Israel fe Mawu la, ame si ŋutɔ ke nu do ŋugbe na fofonye David, eye wòto eya ŋutɔ fe asi dzi na wòva eme, gblɔ be,
5 ‘Tso gbe si gbe mekplɔ nye dukɔ tso Egipte la, nyemetia du aɖeke le Israel-toawo katã me, afi si woatu xɔ si ŋu nye ŋkɔ anɔ la ɖo o, eye nyemetia ame aɖeke be wòazu kplɔla ɖe nye dukɔ Israel nu o.
6 Ke metia Yerusalem be nye ŋkɔ nanɔ afi ma, eye metia David be wòanɔ nye dukɔ Israel nu.’
7 Eye fofonye David di vevie tso dzi me be yeatu xɔ na Afetɔ, Israel fe Mawu la, fe ŋkɔ.
8 Ke Afetɔ gblɔ na fofonye David be, ‘Èdi vevie tso dzi me be yeatu xɔ na nye ŋkɔ la, eye enyo ŋutɔ be nèdi tso dzi me be yeawɔ esia.
9 Ðeko wò ŋutɔ màtu xɔ la o, ke boŋ vi si woadzi na wò lae atu xɔ na nye ŋkɔ.’
10 Afetɔ wɔ ŋugbe si wòdo la dzi, elabe mexɔ ɖe fofonye David tefe hebɔbɔ nɔ Israel fe fiazikpui la dzi, abe ale si Afetɔ do ŋugbee ene. Metu xɔ na Afetɔ, Israel fe Mawu la, fe ŋkɔ,
11 eye metsɔ Aɖaka, si me Afetɔ fe nu, si wòbla kple Israel le la, da ɖe afi ma.”
12 Eye wòtɔ ɖe Afetɔ fe vɔsamlekpui la ŋgɔ le Israel fe ha blibo la ŋkume, eye wòke efe abɔwo me.
13 (Elabena Salomo tsɔ akɔbli wɔ nufolanɔfe ɖe xɔxɔnu la titina. Edidi abɔklugui atɔ̃, ekeke abɔklugui atɔ̃, eye wòkɔ abɔklugui etɔ̃; eye wòtɔ ɖe afi ma.) Edze klo ɖe Israel fe ha blibo la ŋkume heke efe abɔwo me ɖo ɖe dzifowo,
14 eye wògblɔ be: “Oo Afetɔ, Israel fe Mawu, Mawu aɖeke mele abe wò ene le dzifo alo anyigba dzi o, èwɔna ɖe wò nubabla dzi, eye nèvea wò subɔla siwo zɔna le ŋkuwòme kple wofe dzi blibo la nu.
15 Èwɔ ŋugbe si nèdo na wò subɔla fofonye David la dzi. Ètsɔ wò nu do ŋugbe, eye nèto wò asi dzi na wòva eme egbe sia.
16 Azɔ Oo Afetɔ, Israel fe Mawu, wɔ ŋugbe si nèdo na wò subɔla fofonye David la dzi, esi nègblɔ be, ‘Ne viwòwo kpɔ wofe zɔzɔme dzi helé nye se la me ɖe asi, abe ale si nèzɔ le ŋkunyemee ene la, ekema wò fomea me tɔ siwo anɔ Israel fe fiazikpui dzi la nu matso le ŋkunyeme o.’
17 Eya ta Oo Afetɔ, Israel fe Mawu, na ŋugbe si nèdo na wò subɔla David la nava eme.
18 “Ke ɖe Mawu ate ŋu anɔ amegbetɔwo gbɔ le anyigba dzi nyatefea? Kpɔ ɖa! Dzifowo, ɛ̃, dzifowo fe dzifo gɔ̃ hã melolo na wò o; ʋuu keke wòahanye xɔ sia, si metu la?
19 Oo Afetɔ, nye Mawu, trɔ ɖe wò subɔla fe gbedodoɖa ŋu, eye nàwɔ efe biabia be nàve ye nu la dzi, ne nàse kokofofo kple gbe si dom wò subɔla le ɖa le ŋkuwòme.
20 Na wò ŋkuwo nanɔ ʋuʋu ɖe xɔ sia ŋu zã kple keli, ɖe tefe si ŋu nègblɔ le be yeatsɔ yefe ŋkɔ aɖo la ŋu, ne nàɖo to gbe si wò subɔla atrɔ mo ɖe tefe sia ado ɖa.
21 Eye nàɖo to wò subɔla kple wò dukɔ Israel fe kokofofowo be nàkpe ɖe yewo ŋu ne wotrɔ mo ɖe tefe sia do gbe ɖa, ne nàsee le nɔwòfe, le dzifo; ɛ̃, ne nàsee ahatsɔe ake.
22 “Ne ame aɖe wɔ nu vɔ̃ ɖe ehavi ŋu, eye wobia tso esi be wòaka atam fu edzi, eye wòka atam tsɔ bla eɖokui, eye wòva wò vɔsamlekpui la ŋgɔ le afe sia me esime atam si wòka la le edzi la,
23 ekema nàsee le dzifo, eye nàde nu nya la me ahadrɔ̃e na wò subɔlawo, ne nàɖo etefe na ame vɔ̃ɖi la, eye nàna eya ŋutɔ fe zɔzɔme nava efe ta dzi, eye nàtso afia na ame dzɔdzɔe la, ne nàɖo etefe nɛ ɖe efe dzɔdzɔenyenye nu.
24 “Eye ne wò dukɔ Israel fe futɔwo si wo, le esi wole nu vɔ̃ wɔm ɖe ŋuwò atraɖii ta, eye wotrɔ va gbɔwò, eye wokafu wò ŋkɔ hedo gbe ɖa bia le afe sia me be nàve yewo nu la,
25 ekema nàsee le dzifo, eye nàtsɔ wò dukɔ Israel fe nu vɔ̃ la akee, eye nàkplɔ wo agbɔe va anyigba si nètsɔ na wo kple wo tɔgbuiwo la dzi.
26 “Ne dzifowo nu tu ale be tsi megale dzadzam o le esi wole nu vɔ̃ wɔm ɖe ŋuwò atraɖii ta, eye wotrɔ mo ɖe tefe sia do gbe ɖa hekafu wò ŋkɔ, eye wotrɔ tso wofe nu vɔ̃wo me, le esi nèbɔbɔ wo ɖe anyi ta la,
27 ekema nàsee le dzifo, eye nàtsɔ wò subɔlawo, wò dukɔ Israel, fe nu vɔ̃ akee, elabena àfia mɔ nyui si dzi woato la wo; eye nàna tsi nadza ɖe wò anyigba, si nètsɔ na wò dukɔ wòzu wofe domenyinu la dzi.
28 “Ne dɔ to le anyigba la dzi, dɔvɔ̃ va, nukuwo hlɔ̃ alo dze heteku, ʋetsuviwo alo ʋetsuvi gblẽnuwo do; ne wofe futɔwo ɖe to ɖe wo le wofe du aɖe me le anyigba la dzi, alo ne dɔvɔ̃ bubu ɖe sia ɖe fomevi, alo dɔléle aɖe ɖe fu na wo la,
29 gbe ka kee ame aɖe alo wò dukɔ Israel blibo la ado ɖa o, amenuveve ka kee woabia o, (elabena wo dometɔ ɖe sia ɖe nya vevesese si le dzi me nɛ) ne woke wofe abɔwo me ɖo ɖe xɔ sia gbɔ la,
30 ekema nàsee le nɔwòfe le dzifo, eye nàtsɔ ake; eye nàɖo etefe na ame sia ame ɖe efe zɔzɔme nu, elabena ènya efe dzi (wò ɖeka koe nya amegbetɔviwo fe dzi),
31 ne woavɔ̃ wò ahazɔ le wò mɔwo dzi, le ŋkeke siwo katã wole agbe le anyigba si nètsɔ na mía tɔgbuiwo la dzi.
32 “Eye ne amedzro aɖe hã, ame si metso wò dukɔ Israel me o, ke boŋ etso anyigba didi aɖe dzi va le wò ŋkɔ gã la kple wò asi sesẽ kpakple wò abɔ si nèdo ɖa la ta, eye wova hetrɔ mo ɖo ɖe xɔ sia gbɔ do gbe ɖa la,
33 ekema nàsee le nɔwòfe le dzifo, eye nàwɔ nu siwo katã amedzroa bia wò la nɛ; ne anyigbadzidukɔwo katã nadze si wò ŋkɔ la, ne woavɔ̃ wò, abe ale si wò dukɔ Israel vɔ̃a wòe ene, ne woadze sii be, wò ŋkɔe woyɔ ɖe xɔ sia si metu la ŋu.
34 “Ne wò dukɔ ho aʋa ɖe wofe futɔwo ŋu le mɔ si dzi nèdɔ wo ɖo, eye wotrɔ mo ɖo ɖe du sia si nètia kple xɔ si metu na wò ŋkɔ la ŋu do gbe ɖa na wò la,
35 ekema nàse wofe gbedodoɖa kple wofe kokofofo be nàve yewo nu la le dzifo, eye nàwɔ nu si sɔ la na wo.
36 “Ne wowɔ nu vɔ̃ ɖe ŋuwò (elabena amegbetɔ aɖeke meli si mewɔa nu vɔ̃ o), eye dzi ku wò ɖe wo ŋu, eye nèɖe asi le wo ŋu na futɔwo, eye woɖe aboyo wo yi anyigba aɖe dzi, eɖanye didife alo kpuife o,
37 eye wonyɔ le wo ɖokuiwo me le anyigba si dzi woɖe aboyo wo yii la dzi hetrɔ ɖe ŋuwò eye woɖe kuku be nàve yewo nu le anyigba si dzi wonye aboyomewo le la dzi, gblɔ be, ‘Míewɔ nu vɔ̃, míeda vo; eye míewɔ nu tovo,’
38 eye wotrɔ ɖe ŋuwò kple wofe dzi blibo kple wofe luʋɔ blibo le anyigba si dzi woɖe aboyo wo yii la dzi, eye wotrɔ mo ɖo ɖe anyigba si nètsɔ na wo tɔgbuiwo, kple du si nètia kpakple xɔ si metu na wò ŋkɔ la ŋu do gbe ɖa na wò la,
39 ekema nàse wofe gbedodoɖa kple wofe kokofofo be nàve yewo nu la le nɔwòfe le dzifo, eye nàwɔ nu si sɔ la na wo, eye nàtsɔ ake wò dukɔ si wɔ nu vɔ̃ ɖe ŋuwò la.
40 “Azɔ Oo nye Mawu, wò ŋkuwo nanɔ ʋuʋu, eye wò towo nanɔ gbe siwo woado ɖa le tefe sia la ŋu.
41 Eya ta Oo Afetɔ Mawu, wò kple wò Aɖaka, si nye wò ŋusẽ fe dzesi la, mitso miage ɖe wò gbɔɖemefe la. Oo Afetɔ Mawu, wò nunɔlawo naɖee fia be gbɔwòe xɔxɔ tsona, eye wò nutefewɔlawo nakpɔ dzidzɔ ɖe wò nyuiwɔwɔ ŋu.
42 Oo Afetɔ Mawu, mègagbe wò amesiamina la o. Ðo ŋku ale si nèɖe lɔlɔ̃ si nu metsina o la fia wò subɔla David dzi.”
2 KRONIKA 7
1 Esi Salomo nya do gbe ɖa vɔ ko la, dzo tso dzifo va fiã numevɔsa la kple vɔsaawo, eye Afetɔ fe ŋutikɔkɔe yɔ xɔ la taŋ.
2 Nunɔlawo mete ŋu ge ɖe Afetɔ fe xɔ la me o, elabena Afetɔ fe ŋutikɔkɔe yɔ Afetɔ fe xɔ la taŋ.
3 Esi Israel-viwo katã kpɔ dzo si tso dzifo, kple Afetɔ fe ŋutikɔkɔe si nɔ xɔ la tame la, wobɔbɔ tsyɔ mo anyi ɖe kpe siwo woɖo ɖe anyigba la dzi, eye wode ta agu heda akpe na Afetɔ, “elabena eya amea nyo; efe lɔlɔ̃ si nu metsina o la li tegbee.”
4 Eye fia la kple dukɔ blibo la sa vɔ le Afetɔ ŋkume.
5 Fia Salomo tsɔ nyi akpe blaeve vɔ eve kple alẽ akpe alafa ɖeka blaeve sa vɔe. Ale fia la kple dukɔ blibo la kɔ Mawu vavã la fe xɔ la ŋu.
6 Nunɔlawo tɔ ɖe wofe dɔwo wɔfe, eye Lewi viwo hã tɔ ɖi helé hafonu siwo wotsɔ foa ha na Afetɔ la ɖe asi. (Fia David ye wɔ hafonu siawo be woatsɔ ada akpe na Afetɔ—“elabena efe lɔlɔ̃ si nu metsina o la li tegbee”—ɣesiaɣi si David di be yeato wo dzi akafu Mawu.) Eye nunɔlawo le kpẽawo kum sesĩe le wo ŋgɔ, esime Israel-viwo katã le tsitrenu.
7 Eye Salomo kɔ xɔxɔnu si le Afetɔ fe xɔ la ŋgɔ la fe titina ŋu, elabena afi mae wòtsɔ numevɔsalãwo kple ŋutifafavɔsalãwo fe amiawo sa vɔe le; elabena akɔblivɔsamlekpui si Salomo ɖi la mete ŋu xɔ numevɔsalãwo kple nuɖuvɔsalãwo kpakple amiawo o.
8 Ɣemaɣi la, Salomo kple Israel blibo la ɖu ŋkekenyui la ŋkeke adre, wonye ha gã aɖe, tso Lebo-Hamat va se ɖe Egipte-tɔʋu la nu.
9 Ke le ŋkeke enyilia gbe la, wowɔ takpekpe tɔxɛ, elabena wokɔ vɔsamlekpui la ŋu ŋkeke adre, eye woɖu ŋkekenyui la ŋkeke adre.
10 Eye le ɣleti adrelia fe ŋkeke blaeve vɔ etɔ̃lia dzi la, edo mɔ dukɔ la woyi wofe afewo me kple dzidzɔ kpakple aseyetsotso le nu nyui siwo Afetɔ wɔ na David kple Salomo kpakple efe dukɔ Israel la ta.
11 Ale Salomo wu Afetɔ fe xɔ kple fia fe xɔ la tutu nu; eye nu sia nu si Salomo ɖo ɖe dzi me be yeawɔ le Afetɔ fe xɔ la kple eya ŋutɔ fe xɔ ŋu la, ewɔe de goe.
12 Eye Afetɔ ɖe eɖokui fia Salomo le zã me gblɔ nɛ be: “Mese wò gbedodoɖa la, eye metia tefe sia na ɖokuinye be wòanye afe si me woasa vɔ nam le.
13 Ne mexe dzifowo nu, ale be tsi megale dzadzam o, ne mede se na ʋetsuviwo be woaɖu anyigba la dzi nuwo, eye medɔ dɔvɔ̃ ɖe nye dukɔ la dome,
14 eye nye dukɔ si ŋu woyɔ nye ŋkɔ ɖo la bɔbɔ wo ɖokuiwo, eye wodo gbe ɖa hedi nye ŋkume, eye wotrɔ tso wofe mɔ vɔ̃wo dzi la, ekema masee le dzifowo, matsɔ wofe nu vɔ̃ la ake, eye mayɔ dɔ wofe anyigba la.
15 Azɔ nye ŋkuwo anɔ ʋuʋu, eye nye towo anɔ gbe si woado ɖa le tefe sia ŋu.
16 Azɔ metia xɔ sia, eye mekɔ eŋu, ne nye ŋkɔ nanɔ afi ma tegbee, eye nye ŋkuwo kple nye dzi anɔ afi ma ɣeawokatãɣi.
17 “Ne èzɔ le ŋkunyeme abe ale si fofowò David zɔe ene, eye nèwɔ nu siwo katã fe se mede na wò la dzi, eye nèlé nye sewo kple nye ʋɔnudrɔ̃ɖoɖowo me ɖe asi la,
18 ekema mali ke wò fiazikpui la, abe ale si mebla nu kple fofowò David gblɔ be, ‘Wò fomea me tɔ siwo aɖu Israel dzi la nu matso o’ la ene.
19 Gake ne mietrɔ, eye miegblẽ nye ɖoɖo kple nye sedede siwo metsɔ ɖo mia ŋkume la ɖi, eye mieyi ɖasubɔ mawu bubuwo hede ta agu na wo la,
20 ekema nye hã maho Israel ɖa le nye anyigba si metsɔ na mi la dzi; eye maɖe xɔ sia si ŋu mekɔ na nye ŋkɔ la ɖa le nye ŋkuta, eye mana wòazu vlodonu kple alɔmeɖenu le dukɔwo katã dome.
21 Eye xɔ sia azu glikpo. Ame sia ame si ato eŋu ava yi la fe nu aku wòagblɔ be, ‘Nu ka tae Afetɔ wɔ anyigba sia kple xɔ sia alea?’
22 Eye woagblɔ be: ‘Esi wogblẽ Afetɔ wo tɔgbuiwo fe Mawu, ame si kplɔ wo tso Egipte-nyigba dzi la ɖi, eye woku ɖe mawu bubuwo ŋu, eye wode ta agu na wo hesubɔ wo la tae wòhe vɔ̃ siawo katã va wo dzi ɖo.’”
2 KRONIKA 8
1 Le fe blaeve siwo Salomo tsɔ tu Afetɔ fe xɔ kple eya ŋutɔ fe xɔ la fe nuwuwu la,
2 Salomo gbugbɔ du siwo Hiram tsɔ nɛ la tso, eye wòna Israel-viwo va nɔ afi ma.
3 Azɔ hã, Salomo ho yi ɖaxɔ Hamat-Zoba.
4 Eye wòkeke Tadmor si le gbedzi kple nudzraɖofedu siwo katã wòtso ɖe Hamat tsã la ɖe enu.
5 Ekeke Dzigbe Bet-Horon kple Anyigbe Bet-Horon, siwo nye du sesẽ siwo ŋu gli, agbo kple gameti le,
6 kple Baalat kpakple Salomo fe nudzraɖofeduwo katã, tasiaɖamduwo katã kple sɔdolawo fe duwo hekpe ɖe nu siwo dzro Salomo wòdi be yeatu ɖe Yerusalem kple Lebanon kpakple anyigba blibo si dzi wòɖu la dzi la ɖe enu.
7 Ke ame siwo katã kpɔtɔ le Hititɔwo, Amoritɔwo, Perizitɔwo, Hivitɔwo kple Yebusitɔwo dome, siwo menye Israel-viwo o la,
8 fe dzidzimevi siwo kpɔtɔ ɖe anyigbaa dzi, siwo Israel-viwo metsrɔ̃ o la, Salomo na wowɔ kluvidɔ va se ɖe egbe sia.
9 Ke Salomo mewɔ Israel-vi aɖeke kluvii le efe dɔ la wɔwɔ me o, elabena woawoe nye aʋawɔlawo kple efe asrafomegãwo fe tatɔwo kpakple efe tasiaɖamdolawo kple efe sɔdolawo fe tatɔwo.
10 Dɔdzikpɔla alafa eve blaatɔ̃ ye le Fia Salomo si, eye woawoe le dɔa wɔlawo nu.
11 Salomo kplɔ Farao vinyɔnu la tso David Ƒe Du la me va xɔ si wòtu nɛ la me, elabena egblɔ be: “Togbɔ be srɔ̃nyee wònye hã la, mele be wòanɔ Israel-fia David fe afe la me o, elabena tefe siwo Afetɔ fe Aɖaka la va la, le kɔkɔe.”
12 Ɣemaɣie Salomo sa numevɔwo na Afetɔ ɖe Afetɔ fe vɔsamlekpui si wòɖi ɖe akpata la ŋgɔ la dzi.
13 Esa vɔa le gbe sia gbe fe ɖoɖo si Mose fe se la bia ku ɖe Sabatwo, dzinu yeyewo kple ŋkekenyui ɖoɖi siwo woɖuna zi etɔ̃ le fea me ŋu la nu, le Amɔwɔ Maʋamaʋã Bolo Ŋkekenyui, Kwasiɖawo Ƒe Ŋkekenyui kple Agbadɔŋkekenyui la dzi.
14 Azɔ hã, eɖo nunɔlawo fe hatsotsowo wofe dɔwo nu abe ale si fofoa David ɖoe ene, eɖo Lewi viwo wofe dɔwo wɔfe be woakafu Mawu eye woasubɔ le nunɔlawo ŋkume le gbe sia gbe fe ɖoɖo la nu, eye wòɖo agbonudzɔlawo ɖe agbo vovovoawo nu le wofe hatsotsowo me, elabena alea Mawu vavã la fe ame David de see.
15 Wometrɔ ɖa le fia la fe se si wòde na nunɔlawo kple Lewi viwo le nya sia nya kple nudzraɖofeawo ŋu la ŋuti o.
16 Wowɔ ɖoɖo ɖe Salomo fe dɔ blibo la ŋu nyuie tso gbe si gbe woɖo Afetɔ fe xɔ la gɔme anyi va se ɖe gbe si gbe wowu enu. Ale wowu Afetɔ fe xɔ la nu keŋkeŋ.
17 Ɣemaɣie Salomo yi Ezion-Geber kple Elot le atsiafu la nu le Edom-nyigba dzi.
18 Eye Hiram tsɔ tɔdziʋuwo de efe subɔviwo si ɖo ɖee. Ame siawo kpe ɖe Salomo fe subɔviwo ŋu yi Ofir ɖatsɔ sika talento alafa ene blaatɔ̃ vɛ na Fia Salomo.
2 KRONIKA 9
1 Esi Seba-fianyɔnu se Salomo ŋkɔ la, eva Yerusalem be yeadoe kpɔ kple biabia sesẽwo. Eva kple eŋume geɖewo kple kposɔ siwo tsɔ balsam-mi kple sika gbogbo aɖe kpakple kpe xɔasiwo; eva Salomo gbɔ hegblɔ nya siwo katã le efe dzi me la nɛ.
2 Salomo ɖo efe nyawo katã ŋu nɛ. Nya aɖeke meli si me Salomo mete ŋu ɖe nɛ o.
3 Esi Seba-fianyɔnu la kpɔ Salomo fe nunya kple xɔ si wòtu,
4 nuɖuɖu si le efe kplɔ̃ dzi, eŋumewo fe anyinɔnɔ, ale si efe kplɔ̃ŋusubɔlawo subɔnae kple wofe awuwo, efe ahakulawo kple wofe awuwo kple efe numevɔ siwo wòsana edziedzi le Afetɔ fe afe la me la, gbɔgblɔ bu ɖee.
5 Eye wògblɔ na fia la be: “Nya siwo mese le nye anyigba dzi le nu siwo nèwɔ kple wò nunya ŋu la nye nyatefe.
6 Gake nyemexɔ wo dzi se o, va se ɖe esime nye ŋutɔ meva kpɔe kple nye ŋkuwo. Ke kpɔ ɖa, womegblɔ wò nunya gã la fe afã gɔ̃ hã nam o! ȃo nya si mese le ŋuwò la ta sãsãsã.
7 Dzidzɔtɔwoe nye wò amewo, eye dzidzɔtɔwoe nye wò subɔvi siwo le tsitre ɖe ŋkuwòme ɖaa hesea wò nunya!
8 Woakafu Afetɔ, wò Mawu, ame si ŋu wò nu nyo, eye wòtsɔ wò ɖo efe fiazikpui dzi nènye fia na Afetɔ wò Mawu. Elabena esi wò Mawu lɔ̃ Israel, eye wòdi be yeana wòanɔ anyi tegbee tae wòɖo wò fiae be nàdrɔ̃ ʋɔnu ahatso afia le dzɔdzɔenyenye me.”
9 Eye wòtsɔ sika talento alafa ɖeka blaeve, balsam-mi gbogbo aɖe ŋutɔ kple kpe xɔasiwo na fia la. Womegatsɔ balsam-mi ma, si Seba-fianyɔnua na Fia Salomo la, tɔgbi vɛ kpɔ o.
10 Azɔ Hiram fe subɔviwo kple Salomo fe subɔvi siwo tsɔ sika tso Ofir vɛ la, tsɔ papawutiwo kple kpe xɔasiwo hã vɛ.
11 Eye fia la tsɔ papawutiawo wɔ atrakpuiawo ɖe Afetɔ fe xɔ kple fia fe xɔ la ŋu, eye wòtsɔ wo wɔ saŋkuwo kple kasaŋkuwo na hadzilawo. Eye womekpɔ wo tɔgbi le Yuda-nyigba dzi kpɔ o.
12 Fia Salomo hã tsɔ nu sia nu si Seba-fianyɔnu la di kple nu siwo katã wòbiae la nɛ, wòsɔ gbɔ wu nu siwo wòtsɔ vɛ na fia la. Eye eya kple eŋumewo gbugbɔ yi efe anyigba dzi.
13 Sika si vana na Salomo le fe ɖeka me la fe kpekpeme le talento alafa ade blaade vɔ ade,
14 ke esiwo asitsala gãwo kple nudzralawo tsɔ vanɛ, kple sika kpakple klosalo si Arabiatɔwo fe fiawo katã kple nutodziɖula siwo le anyigba la dzi hena vanɛ na Salomo ya mele eme o.
15 Fia Salomo tsɔ sika si wotsɔ ga bubu tsakae la wɔ akpoxɔnu gã alafa eve (sika si wotsɔ ga bubu tsakae sekel alafa ade ye wòtsɔ wɔ akpoxɔnu gã ɖe sia ɖe)
16 eye wòtsɔ sika si wotsɔ ga bubu tsakae la wɔ akpoxɔnu sue alafa etɔ̃ (sika mina etɔ̃ ye wòtsɔ wɔ akpoxɔnu sue ɖe sia ɖe). Eye fia la tsɔ wo da ɖe Lebanon fe Avexɔ la me.
17 Azɔ hã, fia la tsɔ nyiɖu wɔ fiazikpui gã aɖe, eye wòfa sika nyuitɔ ɖe eŋu.
18 Atrakpui ade le fiazikpui la ŋu, eye wotsɔ sika wɔ afɔɖodzinu ɖe fiazikpui la ŋu, abɔɖofe le zikpui la fe axa eveawo dzi, eye wowɔ dzata eve ɖe abɔɖofeawo xa.
19 Dzata wuieve le atrakpui adeawo fe axawo dzi, ɖeka le atrakpui ɖe sia ɖe fe axa si kple axa kemɛ. Womewɔ esia tɔgbi le fiaɖufe bubu aɖeke me kpɔ o.
20 Sikae wotsɔ wɔ Fia Salomo fe kpluwo katã, eye sika nyuitɔe wotsɔ wɔ agba siwo katã le Lebanon Ƒe Avexɔ la me. Klosalonu aɖeke menɔ anyi o, elabena le Salomo fe ŋkekeawo me la, womebu klosalo ɖe naneke me o.
21 Elabena fia la fe tɔdziʋuwo yia Tarsis kpe ɖe Hiram fe subɔviwo ŋu. Tarsis tɔdziʋuwo tsɔa sika, klosalo, nyiɖu, kesewo kple atsrimawo vanɛ zi ɖeka le fe etɔ̃ me.
22 Ale Fia Salomo fe kesinɔnuwo kple nunya fo anyigbadzifia bubuwo katã tɔ ta.
23 Eye anyigbadzifiawo katã yia Salomo gbɔ be yewoase efe nunya si Mawu vavã la de dzi me nɛ la.
24 Wo dometɔ ɖe sia ɖe tsɔa efe nunana siwo nye klosalonuwo, sikanuwo, awuwo, aʋawɔnuwo, balsam-mi, sɔwo kple tedzisɔwo vana nɛ fe sia fe.
25 Salomo wɔ sɔkpo akpe ene na efe sɔwo kple tasiaɖamwo, eye sɔ akpe wuieve nɔ esi; eda wo ɖe tasiaɖamduwo me le tefe si gogo fia la le Yerusalem.
26 Eye wòɖu fia ɖe fiawo katã dzi tso Tɔsisi la nu va se ɖe Filistitɔwo fe anyigba kple Egipte fe lifo dzi.
27 Fia la na klosalo bɔ ɖe Yerusalem abe kpe ene, eye wòna sederti sɔ gbɔ taŋtaŋ abe gboti siwo le Sefela ene.
28 Eye wokplɔa sɔwo tso Egipte kple anyigba bubuwo katã dzi vanɛ na Salomo.
29 Ke Salomo ŋutinya susɔeawo, tso gɔmedzedze va se ɖe nuwuwu la, woŋlɔ wo ɖe nyagblɔɖila Natan fe ŋutinyawo kple Ahiya, Silotɔ fe nyagblɔɖi kple ŋutegakpɔla Ido fe ŋutega siwo ku ɖe Yeroboam, Nebat vi ŋu la fe nuŋlɔɖi me.
30 Salomo ɖu fia le Yerusalem ɖe Israel blibo la dzi fe blaene.
31 Eye wotsɔ Salomo mlɔ tɔgbuiawo gbɔ. Woɖii ɖe fofoa David Ƒe Du la me; eye via Rehabeam zu fia ɖe etefe.
2 KRONIKA 10
1 Rehabeam yi Sekem, elabena Israel blibo la va Sekem be yewoaɖoe fiae.
2 Esi Yeroboam, Nebat vi, see la (eganɔ Egipte elabena esi le Fia Salomo nu), Yeroboam trɔ gbɔ tso Egipte enumake.
3 Eye wodɔ ame woɖakplɔe gbɔe, eye Yeroboam kple Israel blibo la va Rehabeam gbɔ, gblɔ be:
4 “Fofowò na míafe kɔkuti la kpe. Gake ne èna fofowò fe dɔ sesẽ kple kɔkuti kpekpe si wòɖo mía dzi la dzi ɖe kpɔtɔ na mí la, ekema míasubɔ wò.”
5 Eye wòɖo eŋu na wo be: “Mitrɔ va gbɔnye le ŋkeke etɔ̃ megbe.” Ale dukɔ la dzo.
6 Eyome Fia Rehabeam de adaŋu kple ame tsitsi siwo nɔ fofoa Salomo ŋu le efe agbenɔɣi, gblɔ be: “Aɖaŋu kae miaɖo be matsɔ aɖo nya ŋu na dukɔ sia?”
7 Woɖo eŋu nɛ be: “Ne èwɔ nyui na dukɔ sia, eye nèwɔ nu siwo wodi hefo nu kpli wo nyuie la, ekema woawo hã woasubɔ wò ɖaa.”
8 Ke egbe aɖaŋu si ame tsitsiawo ɖo nɛ la, eye wòyi ɖade adaŋu kple ɖekakpui siwo nye ehati, siwo nɔa eŋu.
9 Eye wòbia wo be: “Aɖaŋu kae miaɖo be míatsɔ aɖo nya ŋu na dukɔ sia si gblɔ nam be, ‘Na kɔkuti si fofowò tsɔ ɖo mía dzi la nanɔ wodzoe na mí’?”
10 Ðekakpui siwo nye ehatiwo gblɔ nɛ be: “Ale nàgblɔ na dukɔ sia si gblɔ na wò be, ‘Fofowò na míafe kɔkuti la kpe, ke wò la, na wòanɔ wodzoe na mí’ lae nye esi: ‘Nye asibidɛ kɔtoetɔ atri wu fofonye fe ali.
11 Fofonye tsɔ kɔkuti kpekpe ɖo mia dzi, ke nye la, mana miafe kɔkuti la nakpe ɖe edzi. Fofonye tsɔ atam fo mi, ke nye la, matsɔ atam si ŋu nu tɔamewo le la afo mi.’”
12 Eye Yeroboam kple dukɔ blibo la va Rehabeam gbɔ le ŋkeke etɔ̃a gbe, abe ale si fia la gblɔ ene be: “Mitrɔ va gbɔnye le ŋkeke etɔ̃a gbe.”
13 Gake fia la ɖo nya ŋu na wo kple adã. Ale Fia Rehabeam gbe aɖaŋu si ame tsitsiawo ɖo nɛ la.
14 Eye wògblɔ na wo le ɖekakpuiawo fe aɖaŋuɖoɖo nu be: “Mana miafe kɔkuti la nakpe ɖe edzi. Fofonye tsɔ atam fo mi, ke nye la, matsɔ atam si ŋu nu tɔamewo le la afo mi.”
15 Ale fia la meɖo to dukɔ la o, elabena Mawu vavã la gbɔe wòtso be nyawo trɔ alea, ne Afetɔ fe nya si wògblɔ to Ahiya, Silotɔ la dzi na Yeroboam, Nebat vi la nava eme.
16 Esi fia la meɖo to dukɔa o ta la, Israel blibo la gblɔ na fia la be: “Gome kae le David gbɔ na mí? Domenyinu aɖeke mele Isai vi la gbɔ na mí o. Oo Israel, mia dometɔ ɖe sia ɖe neyi efe mawuwo gbɔ! David, kpɔ wò afe gbɔ.” Ale Israel blibo la trɔ yi wofe afewo me.
17 Ke Rehabeam ɖu fia ɖe Israel-vi siwo le Yuda duwo me la dzi.
18 Emegbe Fia Rehabeam dɔ Hadoram, si le dzizizidɔwɔlawo nu la ɖa, ke Israel-viwo fu kpee wòku. Ale Fia Rehabeam ge ɖe efe tasiaɖam me si yi Yerusalem.
19 Eye Israel-viwo dze aglã ɖe David fe afe la ŋu va se ɖe egbe sia.
2 KRONIKA 11
1 Esi Rehabeam va ɖo Yerusalem la, enumake efo Yuda fe afe kple Benyamin-to la nu fu, wole aʋawɔla bibi akpe alafa ɖeka blaenyi, be woawɔ aʋa kple Israel, ne woagbugbɔ fiaɖufe la ana Rehabeam.
2 Eye Afetɔ fe gbe va na Mawu vavã la fe ame Semaya be:
3 “Gblɔ na Rehabeam, Salomo vi, si nye Yuda-fia kple Israel-vi siwo katã le Yuda kple Benyamin be,
4 ‘Ale Afetɔ gblɔe nye esi: “Migaho yi ɖawɔ aʋa kple mia nɔviwo o. Mia dometɔ ɖe sia ɖe negbugbɔ yi afe me, elabena gbɔnye wòtso be nu sia dzɔ.”’” Eya ta wowɔ ɖe Afetɔ fe nya la dzi, eye womegaxa ho ɖe Yeroboam ŋu o.
5 Rehabeam nɔ Yerusalem, eye wòtso du sesẽwo ɖe Yuda.
6 Ekeke Betlehem, Etam, Tekoa,
7 Bet-Zur, Soko, Adulam,
8 Gat, Maresa, Zif,
9 Adorayim, Lakis, Azeka,
10 Zora, Aiyalon kple Hebron, siwo nye du sesẽwo le Yuda kple Benyamin la ɖe nu.
11 Azɔ egado ŋusẽ du sesẽwo geɖe wu, eɖo amegãwo ɖe wo me, eye wòdzra nuɖuɖu, ami kple wain ɖo ɖe wo me,
12 eda akpoxɔnu gãwo kple akplɔwo ɖe du vovovoawo katã me; eye wòna ŋusẽ gaɖo wo ŋu geɖe ŋutɔ. Eye Yuda kple Benyamin kpɔtɔ nɔ esi me.
13 Nunɔlawo kple Lewi vi siwo le Israel blibo la tso wofe nutoawo katã me va egbɔ.
14 Lewi viwo gblẽ wofe lãnyifewo kple wofe anyigbawo ɖi heva Yuda kple Yerusalem, elabena Yeroboam kple viawo xɔ dɔ le wo si be woaganye nunɔlawo na Afetɔ o.
15 Eye Yeroboam ɖo eya ŋutɔ fe nunɔlawo nuxefeawo kple gbɔgbɔ vɔ̃ siwo ɖi gbɔ̃wo kple nyivi siwo wòwɔ la nu.
16 Eye ame siwo tsɔ wofe dzi ɖo Afetɔ, Israel fe Mawu la, didi ŋu la tso Israel-toawo katã me dze wo yome va Yerusalem be woasa vɔ na Afetɔ, wo tɔgbuiwo fe Mawu la.
17 Wodo ŋusẽ Yuda-fiaɖufe la fe etɔ̃, eye wonɔ megbe na Salomo vi Rehabeam, elabena woto David kple Salomo fe ʋe me fe etɔ̃.
18 Rehabeam ɖe Mahalat, si nye Yerimot, David viŋutsu fe vinyɔnu, dadae nye Abihayil, si nye Isai vi Eliab, fe vinyɔnu.
19 Edzi ŋutsuviwo nɛ, woawoe nye: Yeus, Semariya kple Zaham.
20 Eyome la, eɖe Maaka, si nye Absalom tɔgbuiyɔvi. Eye wòdzi Abiya, Atai, Ziza kple Selomit nɛ.
21 Ke Rehabeam lɔ̃ Absalom tɔgbuiyɔvi Maaka wu srɔ̃a mamlɛawo kple efe ahiãwo katã; eɖe srɔ̃ wuienyi, eye ahiã blaade nɔ esi, eye wodzi ŋutsuvi blaeve vɔ enyi kple nyɔnuvi blaade nɛ.
22 Eya ta Rehabeam tsɔ Maaka vi Abiya ɖo tatɔe ɖe nɔviawo nu, elabena edi be wòazu fia ɖe ye yome.
23 Gake edze aɖaŋu hema viaŋutsuwo dometɔ aɖewo ɖe Yuda kple Benyamin fe anyigbawo katã dzi, ɖe du sesẽawo katã me, ena nunɔamesi wo fũu, eye wòɖe srɔ̃ geɖe na wo.
2 KRONIKA 12
1 Esi Rehabeam fe fiaɖuɖu la nya li ke, eye ŋusẽ ɖo eŋu teti ko la, eya kple Israel blibo si le eŋu la gblẽ Afetɔ fe Se la ɖi.
2 Le Fia Rehabeam fe fe atɔ̃lia me la, Egipte-fia Sisak ho ɖe Yerusalem ŋu, elabena womewɔ nutefe na Afetɔ o.
3 Etsɔ tasiaɖam akpe ɖeka alafa eve, sɔdola akpe blaade, kple aʋakɔ si mele xexlẽ me o la tso Egipte vɛ, wonye Libiatɔwo, Sukitɔwo kple Etiopiatɔwo.
4 Exɔ Yuda du sesẽwo, eye mlɔeba wòva ɖo Yerusalem.
5 Nyagblɔɖila Semaya va Rehabeam kple Yuda-megã siwo fo fu ɖe Yerusalem le vɔvɔ̃ na Sisak ta la gbɔ, eye wògblɔ na wo be: “Ale Afetɔ gblɔe nye esi, ‘Miegblẽm ɖi, eya ta nye hã metsɔ mi de asi na Sisak.’”
6 Eye Israel-megãwo kple fia la bɔbɔ wo ɖokui, gblɔ be: “Afetɔ tɔ dzɔ.”
7 Esi Afetɔ kpɔ be wobɔbɔ wo ɖokui la, Afetɔ fe gbe va na Semaya be: “Wobɔbɔ wo ɖokui. Nyematsrɔ̃ wo o, eye esusɔ vie ko maxɔ na wo. Nye dɔmedzoe mato Sisak dzi ava Yerusalem dzi o.
8 Gake woazu efe subɔviwo, ne woanya vovototo si le nye subɔsubɔ kple anyigbadzifiawo subɔsubɔ dome.”
9 Eya ta Egipte-fia Sisak ho ɖe Yerusalem ŋu. Elɔ Afetɔ fe afe la me kesinɔnuwo kple fia fe afe la me kesinɔnuwo dzoe. Elɔ nu sia nu dzoe hekpe ɖe sikakpoxɔnu siwo Salomo wɔ la ŋu.
10 Eya ta Fia Rehabeam wɔ akɔblikpoxɔnuwo ɖe wo tefe, eye wòtsɔ wo de dzɔlawo fe tatɔ si dzɔa fia fe afe la fe agbo nu fe dzikpɔkpɔ te.
11 Ɣesiaɣi si fia la yi Afetɔ fe afe la me la, dzɔlawo va tsɔa wo, emegbe wogbugbɔa wo va dana ɖe dzɔlawo fe xɔ la me.
12 Esi fia la bɔbɔ eɖokui ta la, dziku si Afetɔ do ɖe eŋu la nu fa, eye metsrɔ̃ wo ɖa keŋkeŋ o. Azɔ hã, wokpɔ nyuiwɔwɔ le Yudatɔ aɖewo ŋu.
13 Fia Rehabeam li ke eɖokui le Yerusalem, eye wòɖu fia; Rehabeam xɔ fe blaene vɔ ɖekɛ esime wòzu fia, eye wòɖu fia fe wuiadre le Yerusalem, si nye du si Afetɔ tia le Israel-toawo katã me be yeatsɔ yefe ŋkɔ aɖo afi ma. Fia la dada ŋkɔe nye Naama, eye wònye Amoni-nyɔnu.
14 Ewɔ nu si nye vɔ̃, elabena meɖoe tso dzi me be yeadi Afetɔ o.
15 Ke Rehabeam ŋutinyawo, tso gɔmedzedze va se ɖe nuwuwu la, woŋlɔ wo ɖe nyagblɔɖila Semaya kple ŋutegakpɔla Ido fe ŋutinyawo me, le dzidzimenuŋlɔɖiawo me. Aʋa nɔ Rehabeam kple Yeroboam dome ɣeawokatãɣi.
16 Eye wotsɔ Rehabeam mlɔ tɔgbuiawo gbɔ, woɖii ɖe David Ƒe Du la me; eye via Abiya zu fia ɖe etefe.
2 KRONIKA 13
1 Le Fia Yeroboam fe fe wuienyilia me la, Abiya zu fia le Yuda.
2 Eɖu fia le Yerusalem fe etɔ̃. Dadaa ŋkɔe nye Mikaya, eye wònye Uriel si tso Gibea fe vinyɔnu. Eye aʋa dzɔ ɖe Abiya kple Yeroboam dome.
3 Abiya tsɔ aʋakɔ si me aʋawɔla bibi akpe alafa ene le la wɔ aʋa la. Eye Yeroboam hã tsɔ aʋawɔla bibi akpe alafa enyi kpe aʋa kplii.
4 Eye Abiya tɔ ɖe Zemarayim To, si le Efrayim tonutoa me la dzi, eye wògblɔ be: “Oo Yeroboam kple Israel blibo la, miɖo tom.
5 Ðe mienyae be Afetɔ, Israel fe Mawu la, ŋutɔe to dzenubabla dzi tsɔ fiaɖufe na David kple viawo ɖe Israel dzi tegbee oa?
6 Ke Yeroboam, Nebat vi, si nye David vi Salomo fe dɔla, tso hedze aglã ɖe efe afetɔ ŋu.
7 Eye yakamewo kple ame ɖigbɔwo va wɔ ɖeka kplii. Wodze aglã ɖe Salomo vi Rehabeam ŋu esime Rehabeam nye ɖekakpui, eye dzi menɔ efo o, ale be mete ŋu nɔ te ɖe wo nu o.
8 “Azɔ la, miele susum be yewoate ŋu anɔ te ɖe Afetɔ fe fiaɖufe si le David viwo si me la nu, le esi mienye ameha gã aɖe, eye sikanyivi siwo Yeroboam wɔ wonye mawuwo na mi la le mia gbɔ ta.
9 Alo menye miawoe nya Afetɔ fe nunɔlawo, Aron fe dzidzimeviwo, kple Lewi viwo, eye mieɖo nunɔlawo na mia ɖokuiwo abe anyigbadzidukɔ bubuwo ene oa? Ame sia ame si tsɔ nyitsui ɖeka kple agbo adre vɛ la, tea ŋu zua nu siwo menye mawuwo o la fe nunɔla.
10 Ke míawo ya la, Afetɔe nye mía Mawu, eye míegblẽe ɖi o; ke boŋ nunɔla siwo nye Aron fe dzidzimeviwoe wɔa subɔsubɔdɔ na Afetɔ, eye Lewi viwo kpena ɖe wo ŋu.
11 Wotsɔa numevɔsawo kple atike ʋeʋĩ doa dzudzɔ na Afetɔ ŋdi sia ŋdi kple fiẽ sia fiẽ, eye woɖoa aboloawo ɖe wo nɔewo dzi le kplɔ̃ si wotsɔ sika nyuitɔ wɔ la dzi, eye wosia sikakaɖiti la fe akaɖigbɛawo fiẽ sia fiẽ, elabena míewɔa dɔ si Afetɔ mía Mawu la ɖo na mí; gake miawo ya miegblẽe ɖi.
12 Eye kpɔ ɖa! Mawu vavã la li kpli mí, eye wònye mía kplɔla, efe nunɔla siwo si aʋakpẽwo le be woaku ɖe mia ŋu hã le mía gbɔ. Oo Israel-viwo, migawɔ aʋa kple Afetɔ, mia tɔgbuiwo fe Mawu la o, elabena madze edzi na mi o.”
13 Ke Yeroboam dɔ amewo ɖa, ne woayi aɖade xa ɖe wo megbe, ale be efe aʋakɔ la dze ŋgɔ Yuda, eye xadelawo nɔ wo megbe.
14 Esi Yuda ŋutsuwo trɔ la, wokpɔ be wodze aʋa ɖe yewo ŋu le ŋgɔ kple megbe. Eye wote ɣlidodo na Afetɔ, esime nunɔlawo le kpẽawo kum sesĩe.
15 Eye Yuda ŋutsuwo do aʋaɣli. Esi Yuda ŋutsuwo do aʋaɣlia la, Mawu vavã la si Yeroboam kple Israel blibo la le Abiya kple Yuda ŋgɔ.
16 Israel-viwo si le Yuda nu, eye Mawu tsɔ wo de asi na Yuda.
17 Ale Abiya kple efe aʋakɔ la wu wo dometɔ gbogbo aɖewo, eye Israel fe aʋawɔla bibi akpe alafa atɔ̃ tsi aʋa.
18 Ale wobɔbɔ Israel-viwo ɖe anyi ɣemaɣi, Yuda-viwo kpe wo dzi, elabena woɖo ŋu ɖe Afetɔ, wo tɔgbuiwo fe Mawu la ŋu.
19 Abiya ti Yeroboam yome, eye wòxɔ duwo le esi. Exɔ Betel kple eŋu duwo, Yesana kple eŋu duwo, kpakple Efrayin kple eŋu duwo.
20 Ŋusẽ megaɖo Yeroboam ŋu le Abiya ŋɔli o; eye Afetɔ foe fu anyi wòku.
21 Ke ŋusẽ ɖo Abiya ŋu eye wòli ke. Eɖe srɔ̃ wuiene, eye wòdzi ŋutsuvi blaeve vɔ eve kple nyɔnuvi wuiade.
22 Abiya ŋutinya susɔeawo kple nu siwo wòwɔ kpakple efe nyawo la, woŋlɔ wo ɖe nyagblɔɖila Ido fe nuŋlɔɖiwo me.
2 KRONIKA 14
1 Wotsɔ Abiya mlɔ tɔgbuiawo gbɔ, woɖii ɖe David Ƒe Du la me; eye via Asa zu fia ɖe etefe. Le efe ŋkekeawo me la, anyigba la kpɔ gbɔdzɔe fe ewo sɔŋ.
2 Asa wɔ nu si nyo hele dzɔdzɔe le Afetɔ efe Mawu ŋkume.
3 Eɖe vɔsamlekpui tutɔwo kple nuxefewo ɖa, egbã trɔ̃sɔtiwo, eye wòlã Asera-tiwo.
4 Egblɔ na Yuda be woadi Afetɔ, wo tɔgbuiwo fe Mawu la, eye woawɔ Se la kple mɔfiamewo dzi.
5 Eya ta eɖe nuxefewo kple nu siwo dzi wodoa dzudzɔ ɖo la ɖa le Yuda duwo katã me, eye fiaɖufe la kpɔ gbɔdzɔe le ete.
6 Etso du sesẽwo ɖe Yuda, elabena anyigba la kpɔ tomefafa, eye womeho aʋa aɖeke ɖe eŋu le fe siawo me o, elabena Afetɔ na wòkpɔ gbɔdzɔe.
7 Egblɔ na Yuda be: “Mina míatso du siawo, eye míaɖo gli afo xlã wo, míatu xɔ tsralawo, eye míade agbowo kple gametiwo wo nu. Anyigba la ŋu vo na mí, elabena míedi Afetɔ mía Mawu la. Míedii, eye wòna gbɔdzɔe mí godoo va kpe.” Ale wotso duawo, eye wowɔe de goe.
8 Aʋakɔ si me tɔwo ade akpe alafa etɔ̃ ye le Asa si siwo tso Yuda, siwo kplaa akpoxɔnu gãwo kple akplɔwo. Eye aʋakalẽtɔ akpe alafa eve blaenyi, siwo kplaa akpoxɔnu sue kple dati la, tso Benyamin.
9 Emegbe Zera, Etiopiatɔ la tsɔ aʋakɔ si me tɔwo le ŋutsu miliɔn ɖeka kple tasiaɖam alafa etɔ̃ ho ɖe wo ŋu. Esi wòva ɖo Maresa la,
10 Asa ho yi ɖakpee, eye wodze aʋa ɖe Zefata Bali me le Maresa.
11 Eye Asa yɔ Afetɔ efe Mawu la gblɔ be: “Oo Afetɔ, metsɔ le eme be ame siwo ŋu nèkpena ɖo la sɔ gbɔ alo le beli o. Afetɔ mía Mawu, kpe ɖe mía ŋu, elabena ŋuwò míeɖo ŋu ɖo, eye wò ŋkɔ mee míeho ɖe ameha sia ŋu le. Oo Afetɔ, wòe nye mía Mawu. Mègana amegbetɔ si kuna nanɔ te ɖe nuwò o.”
12 Ale Afetɔ ɖu Etiopiatɔwo dzi le Asa kple Yuda ŋutsuwo ŋgɔ, eye Etiopiatɔwo si.
13 Eye Asa kple aʋakɔ si le eŋu la ti wo yome va ɖo keke Gerar ke, eye wonɔ Etiopiatɔwo wum va se ɖe esime wo dometɔ aɖeke metsi agbe o, elabena Afetɔ kple efe aʋakɔ la tsrɔ̃ wo gbidigbidi. Eyome wolɔ aboyonu gbogbo aɖewo ŋutɔ gbɔe.
14 Gawu la, wosi du siwo katã fo xlã Gerar, elabena Afetɔ fe ŋɔdzi lé wo; eye woha wofe duwo katã, elabena nu geɖe le wo me.
15 Wodze lãnyilawo fe agbadɔwo hã dzi, eye wolé alẽ kple kposɔ gbogbo aɖewo hegbugbɔ va Yerusalem.
2 KRONIKA 15
1 Mawu fe gbɔgbɔ va Azariya, Oded vi dzi.
2 Eye wòyi ɖakpe Asa gblɔ nɛ be: “Oo Asa kpakple Yuda kple Benyamin blibo la katã, miɖo tom! Afetɔ anɔ kpli mi zi ale si mieli kplii; eye ne miedii la, ana miake ɖe eŋu, gake ne miegblẽe ɖi la, eya hã agblẽ mi ɖi.
3 Mawu vavã la, nunɔla siwo nye nufialawo, kple se aɖeke menɔ Israel si o hena ɣeyiɣi didi aɖe.
4 Ke esi woɖo xaxa me, eye wotrɔ ɖe Afetɔ, Israel fe Mawu la ŋu hedii la, ena woke ɖe eŋu.
5 Ɣemaɣi la, afɔku le mɔzɔzɔ me, elabena zitɔtɔ geɖe nɔ anyigba la dzi nɔlawo katã dome.
6 Dukɔ kple dukɔ nɔ wo nɔewo tsrɔ̃m, eye du kple du nɔ wo nɔewo tsrɔ̃m, elabena Mawu na zitɔtɔ ɖo wo dome le xaxa ɖe sia ɖe fomevi ta.
7 Ke miawo la, misẽ ŋu, eye dzi megaɖe le mia fo o, elabena woaɖo miafe dɔwɔwɔ tefe na mi.”
8 Esi Asa nya se Azariya fe nya siawo kple nyagblɔɖila Oded fe nyagblɔɖia ko la, dzi ɖo efo, eye wòna woɖe legba nyɔŋuwo ɖa le Yuda-nyigba blibo la dzi kple Benyamin kpakple du siwo wòxɔ le Efrayim tonutoa me la me, eye wòɖɔ Afetɔ fe vɔsamlekpui si le Afetɔ fe akpataa ŋgɔ la ɖo.
9 Eye wòfo Yuda blibo la kple Benyamin nu fu hekpe ɖe amedzro siwo tso Efrayim kple Manase kpakple Simeon, siwo le wo gbɔ la ŋu, elabena amedzro gbogbo aɖee dzo le Israel va efe akpa dzi, esi wokpɔ be Afetɔ efe Mawu la li kplii ta.
10 Eya ta wofo wo nu fu ɖe Yerusalem le Asa fe fiaɖuɖu fe fe wuiatɔ̃lia fe ɣleti etɔ̃lia me.
11 Eye wotsɔ aboyonu siwo wotsɔ gbɔe la fe ɖe sa vɔ na Afetɔ gbe ma gbe: nyi alafa adre kple alẽ akpe adre.
12 Gawu la, wobla nu kple Afetɔ, wo tɔgbuiwo fe Mawu la be yewoadii tso dzi blibo kple luʋɔ blibo me.
13 Ame sia ame si madi Afetɔ, Israel fe Mawu la o la, woawui, eɖanye ɖevi alo ame tsitsi o, ŋutsu alo nyɔnu o.
14 Eye wodo ɣli sesĩe ka atam na Afetɔ hetso aseye, eye woku kpẽwo kple lãdzowo.
15 Eye Yuda blibo la gli kple dzidzɔ le atam si woka la ta, elabena woka atam la tso dzi blibo me, eye dzidzɔ bliboe wotsɔ dii, ale be wòna woke ɖe eŋu, eye Afetɔ na gbɔdzɔe wo le go sia go me.
16 Fia Asa ɖe mamaa Maaka gɔ̃ hã ɖa be wòaganye nyɔnufia azɔ o, elabena ewɔ legba nyɔŋu aɖe na Asera subɔsubɔ; Asa mu efe legba nyɔŋu la fu anyi, eye wògbãe hetɔ dzoe ɖe Kidron-tɔʋu la me.
17 Ke womeɖe nuxefeawo ya ɖa le Israel o. Gake Asa fe dzi nɔ blibo le efe agbemeŋkekewo katã me.
18 Eye wòtsɔ nu siwo ŋu fofoa kɔ kple nu siwo ŋu eya ŋutɔ kɔ, va Mawu vavã la fe afe la me: klosalo kple sika kple ŋudɔwɔnuawo.
19 Aʋa aɖeke megadzɔ o, va se ɖe Asa fe fiaɖuɖu fe fe blaetɔ̃ vɔ atɔ̃lia me.
2 KRONIKA 16
1 Le Asa fe fiaɖuɖu fe fe blaetɔ̃ vɔ adelia me la, Israel-fia Baasa ho ɖe Yuda ŋu, eye wòkeke Rama ɖe nu, ne wòaxe mɔ be ame aɖeke nagado alo ava Yuda-fia Asa gbɔ o.
2 Eya ta Asa tsɔ klosalo kple sika le Afetɔ fe afe la kple fia fe afe fe kesinɔnudzraɖofewo ɖo ɖe Siria-fia Ben-Hadad, si le Damasko, gblɔ be:
3 “Nubabla le nye kpli wò dome, enɔ fofonye kple fofowò dome. Mele klosalo kple sika ɖom ɖe wò. Va gblẽ nu, si nèbla kple Israel-fia Baasa la me, ne wòaho adzo le gbɔnye.”
4 Eya ta Ben-Hadad ɖo to Fia Asa, eye wòdɔ efe aʋakɔwo fe tatɔwo ɖe Israel duwo ŋu, eye woyi ɖasi Iyon, Dan kple Abel-Maim, eye wogbã Naftali duwo fe nudzraɖofewo katã.
5 Esi Baasa see la, enumake edzudzɔ Rama tsotso, eye wòtasi efe dɔ la.
6 Ke Fia Asa kplɔ Yuda blibo la woyi ɖafɔ kpe kple ati siwo Baasa tsɔ nɔ Rama tsomee la, eye wòtsɔe tso Geba kple Mizpa duwo.
7 Ɣemaɣi nukpɔla Hanani va Yuda-fia Asa gbɔ, eye wògblɔ nɛ be: “Esi nèɖo ŋu ɖe Siria-fia ŋu, eye mèɖo ŋu ɖe Afetɔ wò Mawu la ŋu o ta la, Siria-fia fe aʋakɔ la do le asiwò me.
8 Ðe Etiopiatɔwo kple Libiatɔwo menye aʋakɔ gã aɖe ŋutɔ hekpe ɖe tasiaɖamwo kple sɔdolawo ŋu oa? Gake esi nèɖo ŋu ɖe Afetɔ ŋu la, etsɔ wo de asi na wò.
9 Elabena Afetɔ fe ŋkuwo kpɔa afi sia afi le anyigba blibo la dzi, ne wòazã efe ŋusẽ atsɔ axɔ na ame siwo ku ɖe eŋu kple wofe dzi blibo. Èwɔ bometsinu le nya sia me; tso fifia dzi la, aʋa anɔ dowòme.”
10 Ke dzi ku Asa ɖe nukpɔla la ŋu, eye wòdee gaxɔ me, elabena edo dziku helĩhelĩ ɖe eŋu le esia ta. Asa te funyafunyawɔwɔ dukɔ la me tɔ bubu aɖewo hã ɣemaɣi.
11 Asa ŋutinyawo, tso gɔmedzedze va se ɖe nuwuwu la, woŋlɔ wo ɖe Yuda Kple Israel Fiawo Ƒe Agbalẽ me.
12 Eye le Asa fe fiaɖuɖu fe fe blaetɔ̃ vɔ asiekelia me la, edze dɔ ɖe afɔ, eye dɔléle la nu va sẽ ɖe edzi; gake metrɔ ɖe Afetɔ ŋu le efe dɔléɣi la gɔ̃ hã o, ke boŋ etrɔ ɖe gbedalawo ŋu.
13 Asa ku le efe fiaɖuɖu fe fe blaene vɔ ɖekɛlia me, eye wotsɔe mlɔ tɔgbuiawo gbɔ.
14 Ale woɖii ɖe efe yɔdo kpeɖi si wòɖe na eɖokui le David Ƒe Du la me la me, eye wotsɔe mlɔ aba si dzi yɔ fũu kple balsam-mi kple ami ʋeʋĩ vovovo siwo wotsaka tsɔ wɔ ami ʋeʋĩ tɔxɛ aɖe la dzi. Eye wodo dzo gã aɖe tsɔ de bubu eŋu le efe kutefe.
2 KRONIKA 17
1 Eye via Yehosafat zu fia ɖe etefe, eye wòli ke efe ɖofe ɖe Israel dzi.
2 Eɖe aʋakɔwo ɖo Yuda fe du sesẽwo katã me, eye wòɖe asrafohawo ɖo Yuda-nyigba dzi kple Efrayim du siwo fofoa Asa xɔ la me.
3 Eye Afetɔ nɔ kple Yehosafat, elabena eto tɔgbuia David fe ʋe me, eye medi Baalwo yome mɔ o.
4 Elabena fofoa fe Mawu yome mɔe wòdi, eye efe sedede la nue wòzɔ le, ke menye le Israel fe nuwɔnawo nu o.
5 Afetɔ li ke fiaɖufe la ɖe esi me; eye Yuda blibo la tsɔa nunanawo vanɛ na Yehosafat, ale be kesinɔnu kple bubu geɖe va su esi.
6 Dzi ɖo efo le Afetɔ fe mɔwo ŋu, eye wòɖe nuxefewo kple Aserawo gɔ̃ hã ɖa le Yuda.
7 Le efe fiaɖuɖu fe fe etɔ̃lia me la, edɔ woɖayɔ efe amegãwo vɛ, woawoe nye: Ben-Hail, Obadiya, Zakariya, Netanel kple Mikaya, ne woafia nu le Yuda duwo me.
8 Lewi viwo nɔ wo ŋu. Woawoe nye Semaya, Netaniya, Zebadiya, Asahel, Semiramot, Yehonatan, Adoniya, Tobiya kple Tob-Adoniya hekpe ɖe Elisama kple Yehoram, siwo nye nunɔlawo, la ŋu.
9 Wotsɔ Afetɔ fe Segbalẽ la ɖe asi hefia nu le Yuda, eye wonɔ tsatsam le Yuda duwo katã me nɔ nu fiam le dukɔa me.
10 Eye Afetɔ fe ŋɔdzi lé anyigba la dzi fiaɖufe siwo katã fo xlã Yuda, ale be womewɔ aʋa kple Yehosafat o.
11 Filistitɔwo tsɔ nunanawo kple adzɔga vɛ na Yehosafat. Eye Arabiatɔwo tsɔ agbo akpe adre alafa adre kple gbɔ̃tsu akpe adre alafa adre vɛ.
12 Yehosafat nɔ gã zum ɖe edzi, eye wòtu mɔ́ sesẽwo kple nudzraɖofeduwo ɖe Yuda.
13 Ewɔ dɔ gãwo le Yuda duwo me, eye aʋawɔla kalẽtɔ sesẽwo nɔ esi le Yerusalem.
14 Wonɔ hatsotsowo me le wo fofowo fe afekɔwo nu ale: le Yuda fe ame akpe fe tatɔwo dome la, Adnak nye tatɔ, eye aʋakalẽtɔ akpe alafa etɔ̃ kpe ɖe eŋu.
15 Tatɔ Yehohanan le efe kpɔkplɔ te, eye ame akpe alafa eve blaenyi kpe ɖe eŋu.
16 Amasiya, Zikri vi, ame si tsɔ eɖokui na faa ɖe Afetɔ fe dɔwo ŋu la, hã le efe kpɔkplɔ te, eye aʋakalẽtɔ akpe alafa eve kpe ɖe eŋu.
17 Aʋakalẽtɔ Eliyada nye tatɔ tso Benyamin, eye ŋutsu akpe alafa eve, siwo kplaa dati kple akpoxɔnu la, kpe ɖe eŋu.
18 Yehozabad le efe kpɔkplɔ te, eye ŋutsu akpe alafa ɖeka blaenyi, siwo bla akpa ɖe aʋawɔwɔ ŋu la, kpe ɖe eŋu.
19 Ame siawoe subɔa fia la hekpe ɖe ame siwo fia la tsɔ ɖo du sesẽwo me le Yuda blibo la katã ŋu.
2 KRONIKA 18
1 Kesinɔnu geɖe su Yehosafat si, eye bubu hã nɔ eŋu, gake ena srɔ̃ɖekadodo nɔ eya kple Ahab dome.
2 Eya ta le fe aɖewo megbe la, eyi Ahab gbɔ le Samaria; eye Ahab tsɔ alẽ kple nyi geɖe sa vɔ ɖe Yehosafat kple eŋumewo ta. Eye wòbia tso esi be wòaho kpli ye ɖe Ramot-Gilead ŋu.
3 Eye Israel-fia Ahab bia Yehosafat be: “Àyi Ramot-Gilead kplima?” Eɖo eŋu nɛ be: “Nye kpli wò la, ame ɖekae míenye, eye nye dukɔ la, wò dukɔe; míakpe ɖe ŋuwò le aʋa la me.”
4 Gake Yehosafat gblɔ na Israel-fia be: “Meɖe kuku, bia gbe Afetɔ gbã.”
5 Eya ta Israel-fia la fo nyagblɔɖila alafa ene nu fu, eye wòbia wo be: “Mího aʋa ɖe Ramot-Gilead ŋu loo alo matasia?” Woɖo eŋu be: “Ho yi, eye Mawu vavã la atsɔe ade asi na fia la.”
6 Ke Yehosafat gblɔ be: “Ðe Afetɔ fe nyagblɔɖila aɖeke megale afi sia oa? Mina míabia gbe eya hã kpɔ.”
7 Eye Israel-fia ɖo eŋu na Yehosafat be: “Ame ɖeka gali si gbɔ míabia gbe Afetɔ le; gake melé fui, elabena megblɔa nya nyui aɖeke ɖi le ŋunye o, negbe nya vɔ̃wo ko wògblɔna ɣesiaɣi. Eyae nye Mikaya, Yimla vi.” Gake Yehosafat gblɔ be: “Fia megagblɔ nya ma o.”
8 Eya ta Israel-fia la yɔ fiaŋume ɖeka gblɔ be: “Yi ɖakplɔ Mikaya, Yimla vi, vɛ fifi laa.”
9 Ke Israel-fia kple Yuda-fia Yehosafat le wofe fiawuwo me, eye wo dometɔ ɖe sia ɖe bɔbɔ nɔ efe fiazikpui dzi; wonɔ anyi ɖe nukufofe le Samaria dua fe agbo nu; eye nyagblɔɖilawo katã nɔ nya gblɔm ɖi le wo ŋkume.
10 Eye Zedekiya, Kenaana vi la, tsɔ ga wɔ lãdzowo, eye wògblɔ be: “Ale Afetɔ gblɔe nye esi: ‘Esiawoe nàtsɔ atu Siriatɔwo va se ɖe esime nàtsrɔ̃ wo keŋkeŋ.’”
11 Eye nyagblɔɖila bubuawo katã hã nɔ nya ɖeka ma ke gblɔm ɖi be: “Ho yi Ramot-Gilead, eye adze edzi na wò; Afetɔ atsɔe ade asi na fia la.”
12 Ame dɔdɔ si yi Mikaya yɔ ge la gblɔ nɛ be: “Kpɔ ɖa! Nyagblɔɖilawo katã fe nu sɔ, eye wogblɔ nya nyui na fia la. Meɖe kuku, na wò hã wò nya nanɔ abe wo tɔ ene, eye nàfo nu nyuie.”
13 Ke Mikaya gblɔ be: “Zi ale si Afetɔ le agbe la, nya si nye Mawu agblɔ lae magblɔ.”
14 Esi wòva fiaa gbɔ la, fia la biae be: “Mikaya, mího aʋa ɖe Ramot-Gilead ŋu loo alo matasia?” Eɖo eŋu enumake be: “Ho yi, eye àɖu dzi; woatsɔ wo ade asi na mi.”
15 Eye fia la biae be: “Zi neni gɔ̃ mana nàka atam be nàgblɔ nyatefe sɔŋ ko nam le Afetɔ fe ŋkɔ me?”
16 Eya ta Mikaya gblɔ be: “Mekpɔ Israel-viwo katã kaka ɖe towo dzi, abe alẽ siwo nu kplɔla aɖeke mele o ene. Afetɔ gblɔ be, ‘Afetɔ aɖeke mele wo nu o. Wo dometɔ ɖe sia ɖe negbugbɔ yi afe me le ŋutifafa me.’”
17 Eye Israel-fia la gblɔ na Yehosafat be: “Nyemegblɔe na wò be, ‘Magblɔ nya nyui aɖeke ɖi le ŋunye o, negbe nya vɔ̃wo ko’ oa?”
18 Mikaya gagblɔ be: “Eya ta mise Afetɔ fe nya: Mekpɔ Afetɔ wòbɔbɔ nɔ efe fiazikpui dzi, eye dzifoʋakɔ blibo la katã tɔ ɖe efe ɖusime kple efe miame.
19 Eye Afetɔ bia be, ‘Ame kae aflu Israel-fia Ahab, ne wòaho ayi aɖatsi aʋa le Ramot-Gilead?’ Ame si gblɔ be ale, eye ame kemɛ hã be ale.
20 Mlɔeba gbɔgbɔ aɖe do va tɔ ɖe Afetɔ ŋkume, eye wògblɔ be: ‘Maflui.’ Afetɔ biae be, ‘Aleke nàwɔe?’
21 Eɖo eŋu be, ‘Mayi aɖazu beblegbɔgbɔ le efe nyagblɔɖilawo katã fe nu me.’ Eye wògblɔ be, ‘Àte ŋu aflui, eye àkpɔ dzidzedze hã. Heyi ɖawɔe nenema.’
22 Eye Afetɔ tsɔ beblegbɔgbɔ de wò nyagblɔɖila siawo fe nu me, evɔ wònye Afetɔ ɖo vɔ̃ ɖe ŋuwò.”
23 Eye Zedekiya, Kenaana vi, te va fo tome na Mikaya gblɔ be: “Mɔ kae Afetɔ fe gbɔgbɔ la to dzo le gbɔnye hafi va fo nu kpli wò?”
24 Mikaya ɖo eŋu be: “Kpɔ ɖa! Gbe si gbe nàge ɖe xɔ ememetɔ me be yeabe la, àkpɔ mɔa.”
25 Eye Israel-fia la ɖe gbe be: “Milé Mikaya yi ɖade dununɔla Amon kple fiavi Yoas si.
26 Migblɔ na wo be, ‘Ale fia la gblɔe nye esi: “Mitsɔ ame sia de gaxɔ me, eye mina abolo vi aɖe kple tsi vi aɖe koe, va se ɖe esime megbɔ le ŋutifafa me.”’”
27 Ke Mikaya ɖo eŋu be: “Ne ètrɔ gbɔ le ŋutifafa me la, ekema Afetɔ mefo nu kplim o.” Eye wògblɔ kpee be: “Mi dukɔwo katã, mide dzesii!”
28 Eye Israel-fia kple Yuda-fia Yehosafat ho yi Ramot-Gilead.
29 Azɔ Israel-fia gblɔ na Yehosafat be: “Matrɔ nye dzedzeme ahayi aʋa la nu, ke wò la, nɔ wò fiawu me.” Ale Israel-fia la trɔ efe dzedzeme heyi aʋa la nu.
30 Ke Siria-fia de se na efe tasiaɖam-megãwo be: “Migawɔ aʋa kple ame tsɛ alo ame ŋkuta aɖeke o, negbe Israel-fia la ko.”
31 Esi tasiaɖam-megãwo kpɔ Yehosafat ko la, wogblɔ be: “Eyae nye Israel-fia la!” Eya ta wotrɔ ɖe eŋu be yewoawɔ aʋa kplii; eye Yehosafat de asi ɣlidodo me be woaxɔ na ye, eye Afetɔ xɔ nɛ, ale be Mawu trɔ wo ɖa le eŋu enumake.
32 Esi tasiaɖam-megãwo kpɔ be menye Israel-fia lae o ko la, enumake wogbugbɔ le eyome.
33 Ke ŋutsu aɖe vu efe da me hedae ɖe yame ko, eye aŋutrɔa va te Israel-fia le efe gawua kpefe. Eya ta fia la gblɔ na efe tasiaɖamdola la be: “Trɔ nàkplɔm dzoe le aʋagbea dzi, elabena mexɔ abi vevie.”
34 Wowɔ aʋa la ŋkeke bliboa katã, eye wòva hiã be woalé Israel-fia la ɖe tsitrenu le tasiaɖam la me adze ŋgɔ Siriatɔwo va se ɖe fiẽ, eye wòku esi ɣe ɖo to.
2 KRONIKA 19
1 Eye Yuda-fia Yehosafat gbugbɔ yi eya ŋutɔ fe afe me le Yerusalem dedie.
2 Azɔ Yehu, ŋutegakpɔla Hanani vi la, do yi ɖakpee, eye wògblɔ na Fia Yehosafat be: “Ame vɔ̃ɖi ŋue nèyi ɖakpe ɖo, eye ame siwo lé fu Afetɔ ye nèlɔ̃a? Le esia ta Afetɔ do dziku ɖe ŋuwò.
3 Gake wokpɔ nu nyui aɖewo le ŋuwò, elabena èɖe Aserawo ɖa le anyigba la dzi, eye nèdzra wò dzi ɖo be nàdi Mawu vavã la.”
4 Yehosafat nɔ Yerusalem, eye wògatsa le dukɔ la dome ake tso Beer-Seba va se ɖe Efrayim tonuto la me, ne wòagatrɔ wo ɖe Afetɔ, wo tɔgbuiwo fe Mawu la ŋu.
5 Eɖo ʋɔnudrɔ̃lawo hã ɖe Yuda du sesẽwo me le anyigba la katã dzi, ɖe du sia du me.
6 Eye wògblɔ na ʋɔnudrɔ̃laawo be: “Mikpɔ mia ɖokui dzi nyuie, elabena menye amegbetɔe miedrɔ̃a ʋɔnu na o, ke boŋ Afetɔ ye, eye eli kpli mi le miafe nyametsotsowo me.
7 Azɔ mivɔ̃ Afetɔ. Mikpɔ nyuie le nu si miewɔna la me, elabena le Afetɔ mía Mawu gbɔ la, nu madzɔmadzɔ, ameŋkumekpɔkpɔ kple zãnuxɔxɔ aɖeke meli o.”
8 Yehosafat ɖo Lewi viwo kple nunɔlawo dometɔ aɖewo kpakple Israel fe tatɔ siwo le wo fofowo fe afekɔwo nu la dometɔ aɖewo ɖe Yerusalem hã be woanye ʋɔnudrɔ̃lawo na Afetɔ ahadrɔ̃ nya na Yerusalem nɔlawo.
9 Eye wòde se na wo be: “Ale wòle be miatsɔ nutefewɔwɔ kple dzi blibo awɔ nu le Afetɔ vɔvɔ̃ mee nye esi:
10 Nya sia nya si mia nɔvi siwo le wofe duwo me atsɔ vɛ na mi ku ɖe ʋukɔkɔɖi ŋu, alo bia nya tso se, senyawo, ɖoɖowo kple ʋɔnudɔdrɔ̃wo ŋu la, mixlɔ̃ nu wo bena woagaɖi fɔ le Afetɔ ŋkume o; ne menye nenema o la, efe dziku ava mia kple mia nɔviwo dzi. Aleae wòle be miawɔ ne miagaɖi fɔ o.
11 Kpɔ ɖa, nunɔlawo fe tatɔ Amariya le mia nu ɖe Afetɔ fe nya sia nya ŋu. Eye Zebadiya, Ismael vi, si nye Yuda fe afe la kplɔla, hã li ɖe fia fe nya sia nya ŋu. Eye Lewi vi siwo nye dɔdzikpɔlawo la li na mi. Misẽ ŋu eye mido vevie nu, Afetɔ nenɔ kple ame siwo wɔa nu nyui.”
2 KRONIKA 20
1 Emegbe Moabtɔwo kple Amonitɔwo ho aʋa ɖe Yehosafat ŋu, eye Amonimtɔ aɖewo kpe ɖe wo ŋu.
2 Eya ta wova gblɔ na Yehosafat be: “Ameha gã aɖe ho ɖe ŋuwò tso fu gome, tso Edom, eye wole Hazazon-Tamar, si nye En-Gedi.”
3 Ale vɔvɔ̃ ɖo Yehosafat, eye wòɖo tame be yeadi Afetɔ. Ena woɖe gbefã le Yuda blibo la be woatsi nu adɔ.
4 Eye ame siwo le Yuda va fo fu, be yewoabia gbe Afetɔ; wotso Yuda duwo katã me va, be woabia gbe Afetɔ.
5 Eye Yehosafat tso ɖe tsitrenu le Yuda kple Yerusalem fe ha la me le Afetɔ fe afe la dome, le xɔxɔnu yeye la ŋgɔ,
6 eye wògblɔ be:
“Oo Afetɔ, mía tɔgbuiwo fe Mawu, menye wòe nye Mawu le dzifo kple dziɖula ɖe dukɔwo fe fiaɖufewo katã dzi oa? Asiwò mee ŋusẽ kple kamesesẽ le, eye ame aɖeke mate ŋu anɔ te ɖe nuwò o.
7 Oo mía Mawu, menye wòe nya anyigba sia dzi nɔlawo ɖa le wò dukɔ Israel ŋgɔ, eye nètsɔe na xɔ̃wò Abraham fe dzidzimeviwo tegbee oa?
8 Wonɔ edzi, eye wotu kɔkɔefe ɖe edzi na wò ŋkɔ, gblɔ be:
9 ‘Ne vɔ̃, yi, fɔbubu, alo dɔvɔ̃ alo dɔwuame va mía dzi, eye míetɔ ɖe xɔ sia ŋgɔ kple ŋkuwòme (elabena wò ŋkɔ le xɔ sia ŋu) heyɔ wò be nàxɔ na mí le míafe xaxa me la, ekema nàsee, eye nàɖe mí.’
10 Azɔ kpɔ ɖa, Amonitɔwo kple Moab kpakple Seir tonutoa me tɔ siwo dzi mèɖe mɔ Israel dze esime wotso Egipte-nyigba dzi gbɔna o lae nye esi. Wode axa na wo, eye wometsrɔ̃ wo o.
11 Kpɔ ɖa, woawoe nye esi tsɔ vɔ̃ le etefe ɖom na mí, esi wova be yewoanya mí ɖa le anyigba si nèna mí wòzu míafe domenyinu la dzi.
12 Oo mía Mawu, màdrɔ̃ ʋɔnu wo oa? Elabena ŋusẽ aɖeke mele mía ŋu míanɔ te ɖe ameha gã sia si ho ɖe mía ŋu la nu o; eye míenya nu si míawɔ o, ke boŋ ŋuwòe míafe ŋkuwo le.”
13 Le ɣeyiɣi sia katã me la, ame siwo tso Yuda la le tsitre ɖe Afetɔ ŋkume, wo vi suewo, wo srɔ̃wo kple wo viwo hã.
14 Ke Afetɔ fe gbɔgbɔ va Yahaziel, Zakariya vi, si nye Benaya vi, Yeiel vi, Mataniya vi, eye wònye Lewi vi tso Asaf fe dzidzimeviwo dome la dzi le ha la me.
15 Eye wògblɔ be: “Yuda blibo la katã kple mi Yerusalem nɔlawo kple Fia Yehosafat, misee! Ale Afetɔ gblɔ na mie nye esi, ‘Migavɔ̃ o, eye ŋɔ megadzi mi le ameha gã sia ta o, elabena aʋa la menye mia tɔ o, ke boŋ Mawu tɔe.
16 Etsɔ la, miho ɖe wo ŋu. Kpɔ ɖa, woato Ziz todzimɔ ava, eye miatu wo le bali la fe mlɔenu le Yeruel gbegbe ŋgɔ.
17 Miele asi de ge aʋa la me o. Mitɔ ɖe mia nɔfewo keŋ ne miakpɔ ale si Afetɔ le xɔxɔ ge na mii. Oo Yuda kple Yerusalem, migavɔ̃ o, eye ŋɔ megadzi mi o. Etsɔ la, miho ɖe wo ŋu, eye Afetɔ anɔ kpli mi.’”
18 Enumake Yehosafat bɔbɔ tsyɔ mo anyi, eye Yuda blibo la katã kple Yerusalem nɔlawo hã bɔbɔ tsyɔ mo anyi ɖe Afetɔ ŋkume hede ta agu na Afetɔ.
19 Eye Lewi vi siwo tso Kohat kple Kora fe dzidzimeviwo dome la tso, eye wokɔ gbe dzi sesĩe kafu Afetɔ, Israel fe Mawu la.
20 Eye wofɔ ŋdi kanya ɖo ta Tekoa gbedzi. Esi woho yina la, Yehosafat tsi tre gblɔ be: “Oo Yuda kple mi Yerusalem nɔlawo, miɖo tom! Mixɔ Afetɔ mia Mawu la dzi se, ne miate ŋu anɔ te sesĩe. Mixɔ efe nyagblɔɖilawo dzi se, ne wòadze edzi na mi.”
21 Azɔ hã esi wòde adaŋu kple dukɔa vɔ la, eɖo hadzilawo be woadzi ha na Afetɔ, eye woanɔ atsyɔ̃ɖoɖo kɔkɔe me adze aʋawɔlawo ŋgɔ adzi kafukafuha agblɔ be: “Mida akpe na Afetɔ, elabena efe lɔlɔ̃ si nu metsina o la li tegbee.”
22 Esi wode asi kafukafuha dzidzi me kple dzidzɔ ko la, Afetɔ kplɔ xadelawo de Amonitɔwo, Moab kple Seir tonutoa me tɔ siwo ho gbɔna Yuda la, ale be wowu wo nɔewo.
23 Eye Amonitɔwo kple Moabtɔwo tso ɖe Seir tonutoa me tɔwo ŋu, eye wotsrɔ̃ wo keŋkeŋ; eye esi wowu Seirtɔwo vɔ la, wo dometɔ ɖe sia ɖe trɔ ɖe ehavi ŋu, eye wotsrɔ̃ wo nɔewo.
24 Esi Yuda va gbetakpɔxɔ si le gbedzi la dzi, eye wokpɔ ameha la ta ɖa la, kpɔ ɖa, wofe kukuwoe nye ema ɖo baba ɖe anyigba, eye ame aɖeke mekpɔtɔ o.
25 Eye Yehosafat kple efe dukɔ la va ha wofe nuwo, eye wokpɔ nunɔamesi kple nudodo kple nu nyui geɖewo; eye woɖe wo le wo ŋu va se ɖe esime wòwu tsɔtsɔ na wo. Wonɔ nuawo haha dzi ŋkeke etɔ̃ sɔŋ, elabena wosɔ gbɔ ŋutɔ.
26 Le ŋkeke enelia dzi la, wofo fu ɖe Beraka Bali la me, elabena afi mae wokafu Afetɔ le. Esia tae wona ŋkɔ tefe ma be Beraka Bali va se ɖe egbe.
27 Eye Yuda kple Yerusalem ŋutsuwo katã trɔ gbɔ, eye Yehosafat le wo nu wotrɔ gbɔ va Yerusalem kple dzidzɔ, elabena Afetɔ na wokpɔ dzidzɔ le esi woɖu wofe futɔwo dzi ta.
28 Eye wotsɔ kasaŋkuwo kple saŋkuwo kpakple kpẽwo va Afetɔ fe afe la me le Yerusalem.
29 Esi anyigba la dzi fiaɖufewo se be Afetɔ wɔ aʋa kple Israel fe futɔwo la, Mawu fe ŋɔdzi lé wo katã.
30 Ale Yehosafat fe fiaɖufe la ŋu fa, eye efe Mawu na gbɔdzɔe wo le goawo katã me.
31 Yehosafat yi edzi ɖu fia ɖe Yuda dzi. Exɔ fe blaetɔ̃ vɔ atɔ̃ esime wòzu fia, eye wòɖu fia fe blaeve vɔ atɔ̃ le Yerusalem. Dadaa ŋkɔe nye Azuba, Silhi vinyɔnu.
32 Eto fofoa Asa fe ʋe me. Mete ɖe aga o, eye wòwɔ nu si le dzɔdzɔe le Afetɔ ŋkume.
33 Gake womeɖe nuxefewo ɖa o; eye dukɔ la medzra wofe dzi ɖo ɖe wo tɔgbuiwo fe Mawu la ŋu haɖe o.
34 Ke Yehosafat ŋutinya susɔeawo, tso gɔmedzedze va se ɖe nuwuwu la, kpɔ ɖa, woŋlɔ wo ɖe nya siwo Yehu, Hanani vi, ŋlɔ wotsɔ de Israel-fiawo Ƒe Agbalẽ me la me.
35 Le esia megbe la, Yuda-fia Yehosafat wɔ ɖeka kple Israel-fia Ahaziya, ame si nye nu vlo wɔla.
36 Ewɔ ɖeka kplii wokpa tɔdziʋu siwo woatsɔ ayi Tarsis, eye wokpa tɔdziʋuawo le Ezion-Geber.
37 Gake Eliezer, si nye Dodavahu si tso Maresa la fe vi, gblɔ nya ɖi ɖe Yehosafat ŋu be: “Esi nèwɔ ɖeka kple Ahaziya ta la, Afetɔ agblẽ wò dɔwo dome.” Eya ta tɔdziʋuawo gbã, eye womete ŋu de Tarsis o.
2 KRONIKA 21
1 Eye wotsɔ Yehosafat mlɔ tɔgbuiawo gbɔ, woɖii ɖe tɔgbuiawo gbɔ le David Ƒe Du la me; eye via Yehoram zu fia ɖe etefe.
2 Nɔvia siwo nye Yehosafat viŋutsuwoe nye: Azariya, Yehiel, Zakariya, Azariya, Mikael kple Sefatiya, ame siawo katã nye Israel-fia Yehosafat viwo.
3 Eye wo fofo na nu geɖe wo: klosalo, sika kple nu xɔasiwo hekpe ɖe Yuda du sesẽ ŋu; gake etsɔ fiaɖufe la na Yehoram, elabena eyae nye ŋgɔgbevi la.
4 Esi Yehoram va le fofoa fe fiaɖufe la nu, eye wòli ke eɖokui la, ewu nɔviawo katã kple Israel fe amegãwo dometɔ aɖewo hã kple yi.
5 Yehoram xɔ fe blaetɔ̃ vɔ eve esime wòzu fia, eye wòɖu fia fe enyi le Yerusalem.
6 Eto Israel-fiawo fe ʋe me, abe ale si tututu Ahab fe afemetɔwo wɔ ene, elabena Ahab vinyɔnue wòɖe; eye wòwɔ nu si nye vɔ̃ le Afetɔ ŋkume.
7 Ke Afetɔ medi be yeatsrɔ̃ David fe afe la o, le nu, si wòbla kple David ta, elabena edo ŋugbe be yeana akaɖi aɖe eya kple viawo ɖaa.
8 Efe ŋkekewo mee Edom dze aglã ɖe Yuda ŋu, eye woɖo fia na wo ɖokui.
9 Eya ta Yehoram kple efe aʋafiawo ho yi kple wofe tasiaɖamwo katã. Efɔ le zã me yi ɖasi Edomtɔ siwo ɖe to ɖe eya kple tasiaɖam-megãwo.
10 Ke Edom dze aglã ɖe Yuda ŋu va se ɖe egbe sia. Ɣemaɣi la, Libna hã dze aglã ɖe eŋu, elabena egblẽ Afetɔ, tɔgbuiawo fe Mawu la ɖi.
11 Ewɔ nuxefewo hã ɖe Yuda towo dzi, ne wòana Yerusalem nɔlawo nawɔ gbɔgbɔmehasi, eye wòkplɔ Yuda trae.
12 Mlɔeba nyagblɔɖila Eliya ŋlɔ agbalẽ ɖo ɖee be: “Ale Afetɔ, tɔgbuiwò David fe Mawu la, gblɔe nye esi, ‘Mèto fofowò Yehosafat fe ʋe me, alo Yuda-fia Asa fe ʋe me o.
13 Ke boŋ nèto Israel-fiawo fe ʋe me, eye nèna Yuda kple Yerusalem nɔlawo wɔ gbɔgbɔmehasi abe ale si Ahab fe afe la wɔ gbɔgbɔmehasi ene, eye gawu la, nèwu wò ŋutɔ nɔviwò siwo nye fofowò fe afemetɔwo, ame siwo nyo wu wò.
14 Eya ta Afetɔ le nu tu ge kple wò dukɔ la, viwòwo, srɔ̃wòwo eye wòagblẽ wò nunɔamesiwo katã dome.
15 Ke wò la, dɔléle vovovowo aɖe kpe na wò tso ŋkeke yi ŋkeke hekpe ɖe dɔkamedɔ ŋu va se ɖe esime wò dɔkawo nado.’”
16 Eye Afetɔ de adã tame na Filistitɔ kple Arabiatɔ siwo le Etiopiatɔwo xa la ɖe Yehoram ŋu.
17 Eya ta woho va Yuda hege ɖe eme sesẽe, eye wolɔ nu siwo katã wokpɔ le fia fe afe la me, eye woɖe aboyo viawo kple srɔ̃awo hã, negbe Yehoahaz, si nye viaŋutsuvi ɖevitɔ la koe wogblẽ ɖi nɛ.
18 Le nu siawo katã megbe la, Afetɔ tsɔ dɔkawo ŋu dɔléle aɖe si womate ŋu ada o la foe.
19 Esi fe eve va yi la, dɔlélea na efe dɔkawo do, eye mlɔeba dɔlélea na wòse veve ʋuu heku; eye efe dukɔ la medo dzo tsɔ de bubu eŋu abe ale si wodo dzo na tɔgbuiawo ene o.
20 Exɔ fe blaetɔ̃ vɔ eve esime wòzu fia, eye wòɖu fia fe enyi le Yerusalem. Efe ku meve ame aɖeke o. Eya ta woɖii ɖe David Ƒe Du la me, gake menye ɖe fiawo ɖife o.
2 KRONIKA 22
1 Eye Yerusalem nɔlawo tsɔ viaŋutsu ɖevitɔ Ahaziya ɖo fiae ɖe etefe, elabena adzoha siwo kpe ɖe Arabiatɔwo ŋu va asaɖa la me la wu xoxoetɔwo katã. Eya ta Ahaziya, Yehoram vi, zu Yuda-fia.
2 Ahaziya xɔ fe blaeve vɔ eve esime wòzu fia, eye wòɖu fia fe ɖeka le Yerusalem. Dadaa ŋkɔe nye Ataliya, si nye Omri tɔgbuiyɔvi.
3 Eya hã to Ahab fe afe la fe ʋe me, elabena dadae ɖoa nu vɔ̃ɖi wɔwɔ fe aɖaŋu nɛ.
4 Ewɔ nu si nye vɔ̃ le Afetɔ ŋkume abe Ahab fe afe la ene, elabena woawoe zu efe aɖaŋuɖolawo le fofoa fe ku megbe hena efe gbegblẽ.
5 Wofe aɖaŋuɖoɖo nue wòzɔ le, eye wòkplɔ Ahab vi Yehoram, si nye Israel-fia la ɖo yi aʋa wɔ ge kple Siria-fia Hazael le Ramot-Gilead, afi si aŋutrɔdalawo de abi Yehoram ŋu le.
6 Eya ta etrɔ yi Yezreel be woakpɔ abi si wode eŋu le Rama esime wònɔ aʋa wɔm kple Siria-fia Hazael la gbɔ nɛ.
Ke Yuda-fia Ahaziya, Yehoram vi, yi be yeakpɔ Ahab vi Yehoram ɖa le Yezreel, elabena exɔ abi.
7 Ke Mawu gbɔe Ahaziya fe anyidzedze tso esi wòyi Yehoram gbɔ; esi wòyi la, eya kple Yehoram woyi ɖakpe Yehu, Nimsi tɔgbuiyɔvi, ame si Afetɔ si ami na be wòatsrɔ̃ Ahab fe afe la.
8 Esi Yehu ho ɖe Ahab fe afe la ŋu be yeatsrɔ̃e la, ekpɔ Yuda-megãwo kple Ahaziya nɔviŋutsuwo fe vi siwo nye Ahaziya ŋumewo, eye wòwu wo.
9 Azɔ edi Ahaziya; wolée le afi si wòbe ɖo le Samaria, eye wokplɔe vɛ na Yehu. Wowui, eye woɖii, elabena wogblɔ be: “Yehosafat, ame si di Afetɔ kple efe dzi blibo la, fe tɔgbuiyɔvie.” Ame aɖeke meganɔ Ahaziya fe afe la me si ate ŋu aɖu fia o.
10 Esi Ataliya, si nye Ahaziya dada kpɔ be ye vi la ku la, etso hetsrɔ̃ Yuda fe afe fe fiafome blibo la.
11 Gake Yehosabat si nye fia la fe vinyɔnu fi Yehoas, Ahaziya vi, le fiaviŋutsu siwo wu ge wole la dome, eye wòkplɔ eya kple efe nonala yi ɖaɣla ɖe xɔ ememetɔ aɖe me. Eye Fia Yehoram vinyɔnu Yehosabat (si nye nunɔla Yehoyada srɔ̃, ame si nye Ahaziya nɔvinyɔnu) tsɔe ɣla ɖe Ataliya ale be mewui o.
12 Enɔ ɣaɣla le wo gbɔ le Mawu vavã fe afe la me fe ade, esime Ataliya nɔ fia ɖum ɖe anyigba la dzi.
2 KRONIKA 23
1 Le fe adrelia me la, Yehoyada wɔ nu dzinɔamefotɔe, eye wòbla nu kple ame alafa fe tatɔ siwo nye Azariya, Yeroham vi, Ismael, Yehohanan vi, Azariya, Obed vi, Maaseya, Adaya vi, kple Elisafat, Zikri vi.
2 Emegbe wotsa le Yuda, eye wofo Lewi viwo nu fu tso Yuda duwo katã me hekpe ɖe Israel fe tatɔ siwo le wo fofowo fe afekɔawo nu la ŋu. Esi wova Yerusalem la,
3 ha blibo la katã bla nu kple fia la le Mawu vavã la fe afe la me; emegbe Yehoyada gblɔ na wo be:
“Kpɔ ɖa! Fia vie aɖu fia, abe ale si Afetɔ do ŋugbe le David viŋutsuwo ŋu ene.
4 Nu si miawɔe nye esi: Mima nunɔlawo kple Lewi vi siwo vaa dɔme le Sabat dzi la ɖe akpa etɔ̃ me. Akpa ɖeka nanye agbonudzɔlawo;
5 akpa ɖeka nanɔ fia fe afe la me; eye akpa ɖeka nanɔ Gɔmeɖokpegbo la nu; eye dukɔ blibo la katã nanɔ Afetɔ fe afe la fe xɔxɔnuwo.
6 Migaɖe mɔ ame aɖeke nage ɖe Afetɔ fe afe la me o, negbe nunɔlawo kple Lewi vi siwo le subɔsubɔm la ko. Ame siawoe age ɖe eme, elabena fufofo kɔkɔe wonye, eye dukɔ blibo la katã nawɔ nu si Afetɔ ɖo na wo.
7 Lewi viwo nafo xlã fia la godoo, eye ame sia ame fe aʋawɔnuwo nanɔ esi. Ame sia ame si age ɖe afea me la, woawui. Eye minɔ fia la ŋu le afi sia afi si wòayi.”
8 Eye Lewi viwo kple Yuda blibo la katã wɔ abe ale si tututu nunɔla Yehoyada de se ene. Eya ta wo dometɔ ɖe sia ɖe kplɔ efe ame siwo va le Sabat dzi kple ame siwo adzo le Sabat dzi la siaa, elabena nunɔla Yehoyada meɖe asi le hatsotso siwo va dɔa me la ŋu o.
9 Eye nunɔla Yehoyada tsɔ Fia David fe akplɔwo kple akpoxɔnuwo kpakple akpoxɔnu kotoowo, siwo nɔ Mawu vavã la fe afe la me la, na ame alafa fe tatɔwo.
10 Eye wòɖo dukɔ blibo la katã, ame sia ame fe aʋawɔnuwo le esi, wole afe la fe ɖusime va se ɖe afe la fe miame, kple vɔsamlekpui la gbɔ kpakple afe la ŋu, wofo xlã fia la godoo va kpe.
11 Azɔ wokplɔ fia vi la do goe heɖɔ fiakuku la nɛ eye wotsɔ Ðaseɖiɖi la ɖo ta nɛ, eye woɖoe fiae; ale Yehoyada kple viaŋutsuwo si ami nɛ hegblɔ be: “Fia nenɔ agbe tegbee!”
12 Esi Ataliya se hoowɔwɔ kple amewo fe dufufu kpakple ɣli si amewo tsɔ nɔ fia la kafum la, eva dukɔ la gbɔ le Afetɔ fe afe la me enumake.
13 Eye wòkpɔ fia la le tsitre ɖe efe sɔti la gbɔ le mɔa nu. Amegãwo kple kpẽkulawo le fia la gbɔ, eye dukɔ blibo la le aseye tsom hele kpẽawo kum eye hadzila siwo si hafonuwo le la xɔ ŋgɔ le kafukafuhawo dzim. Enumake Ataliya dze efe awuwo hedo ɣli be: “Nugbeɖoɖoe! Nugbeɖoɖoe!”
14 Ke Yehoyada dɔ ame alafa fe tatɔ siwo le aʋakɔ la nu gblɔ na wo be: “Mikplɔe do go le ameawo dome, eye ame sia ame si adze eyome la, mida yii fu anyi!” Elabena nunɔla la gblɔ be: “Migawui ɖe Afetɔ fe afe la me o.”
15 Eya ta wolée, eye esi wova ɖo Sɔgbo si le fia fe afe la me nu la, wowui ɖe afi ma.
16 Eye Yehoyada ŋutɔ bla nu kple dukɔ la kpakple fia la, be yewoayi edzi anye Afetɔ fe dukɔ.
17 Emegbe dukɔ blibo la va Baal fe me, eye wogbãe; eye wogbã efe vɔsamlekpuiwo kple efe legbawo, eye wowu Baal fe nunɔla Matan ɖe vɔsamlekpuiawo ŋgɔ.
18 Azɔ hã, Yehoyada tsɔ Afetɔ fe afe la me dɔwo dzikpɔkpɔ de asi na nunɔlawo kple Lewi viwo, ame siwo David ɖo ɖe hatsotsowo me ɖe Afetɔ fe afe la nu, ne woatsɔ dzidzɔ kple hadzidzi asa numevɔwo na Afetɔ le David fe ɖoɖo la nu abe ale si woŋlɔe ɖe Mose fe Se la me ene.
19 Azɔ hã, eɖo agbonudzɔlawo Afetɔ fe afe la fe agboawo nu, ne ame makɔmakɔ aɖeke nagage ɖe eme o.
20 Azɔ eɖe ame alafa fe tatɔwo kple bubumewo kple dukɔ la fe dziɖulawo kpakple dukɔ la me tɔwo katã kpe ɖe eɖokui ŋu, eye wokplɔ fia la tso Afetɔ fe afe la me vɛ. Woto dzigbegbo la nu va fia fe afe la me, eye wotsɔ fia la ɖo fiaɖufea fe fiazikpui dzi.
21 Eye dukɔ blibo la kpɔ dzidzɔ; du la me fa, elabena wowu Ataliya kple yi.
2 KRONIKA 24
1 Yehoas xɔ fe adre esime wòzu fia, eye wòɖu fia fe blaene le Yerusalem. Dadaa ŋkɔe nye Zibiya tso Beer-Seba.
2 Yehoas wɔ nu si nyo le Afetɔ ŋkume le nunɔla Yehoyada fe ŋkekeawo katã me.
3 Yehoyada ɖe srɔ̃ eve nɛ, eye wòdzi viŋutsuwo kple vinyɔnuwo.
4 Le nu siawo megbe la, Yehoas di vevie tso dzi me be yeaɖɔ Afetɔ fe afe la ɖo.
5 Eya ta efo nunɔlawo kple Lewi viwo nu fu, eye wògblɔ na wo be: “Miyi Yuda duwo me, eye midzɔ ga le Israel blibo la katã si, ne miaɖɔ mia Mawu fe afe la ɖo fe sia fe; mitso ɖe nu sia ŋu kaba.” Gake Lewi viwo metso ɖe eŋu kaba o.
6 Eye fia la yɔ nunɔlagã Yehoyada biae be: “Nu ka tae mèbia tso Lewi viwo si be woaxɔ adzɔ kɔkɔe si fe se Afetɔ subɔla Mose de be woaxɔ le Israel-viwo fe ha la si, tso Yuda kple Yerusalem hena Ðaseɖiɖigbadɔ la o?
7 Elabena Ataliya, nyɔnu vɔ̃ɖi ma, fe viwo ge ɖe Mawu vavã la fe afe la me sesẽe, eye wozã Afetɔ fe afe la me nu kɔkɔeawo katã na Baalwo.”
8 Azɔ fia la de se wowɔ aɖaka aɖe tsɔ da ɖe gota le Afetɔ fe afe la fe agbo la nu.
9 Emegbe ena woɖe gbefã le Yuda kple Yerusalem godoo be woatsɔ adzɔ kɔkɔe si Mawu vavã la fe subɔla Mose ɖo na Israel le gbea dzi la vɛ na Afetɔ.
10 Eye amegãwo katã kple dukɔ blibo la katã kpɔ dzidzɔ, eye wotsɔa wofe adzɔwo va dana ɖe aɖaka la me va se ɖe esime aɖaka la yɔ.
11 Ɣesiaɣi si Lewi viwo tsɔ aɖaka la vɛ be woatsɔe ayi na fia la, eye wokpɔ be ga sɔ gbɔ ɖe eme ko la, fia fe agbalẽŋlɔla kple nunɔlawo fe tatɔ fe dɔdzikpɔla va trɔnɛ le aɖaka la me, eye wogakɔnɛ va dana ɖe etefe. Aleae wowɔ tso ŋkeke yi ŋkeke, ale be wofo ga gbogbo aɖe nu fu.
12 Azɔ fia la kple Yehoyada tsɔnɛ dea asi na Afetɔ fe afe la fe dɔnunɔlawo, eye woyina ɖatsɔa kpefulawo kple aɖaŋudɔwɔlawo, ne woaɖɔ Afetɔ fe afe la ɖo, eye wotsɔa gayibɔ kple akɔbli ŋu dɔwɔlawo hã, ne woaɖɔ Afetɔ fe afe la ɖo.
13 Dɔdzikpɔlaawo na wodze dɔa gɔme, eye ɖɔɖɔɖodɔa yi ŋgɔ le wofe dzikpɔkpɔ te, ale wona Mawu vavã la fe afe la va le abe ale si wòle be wòanɔ ene, eye ŋusẽ ɖo eŋu.
14 Esi wowu dɔa nu la, wotsɔ ga si susɔ la vɛ na fia la kple Yehoyada, eye wotsɔe wɔ Afetɔ fe afe la me ŋudɔwɔnu siwo nye subɔsubɔdɔwɔnuwo kple vɔsanuwo, kpluwo, sikanuwo kple klosalonuwo. Eye wosaa numevɔ le Afetɔ fe afe la me ɖaa le Yehoyada fe ŋkekeawo katã me.
15 Yehoyada tsi, eye agbenɔnɔ ɖi kɔ nɛ hafi wòku; exɔ fe alafa ɖeka blaetɔ̃ le efe kuɣi.
16 Eye woɖii ɖe David Ƒe Du la me ɖe fiawo xa, elabena ewɔ nyui na Israel kple Mawu vavã la kpakple Mawu fe afe la.
17 Le Yehoyada fe ku megbe la, Yuda-megãwo va bɔbɔ ɖe fia la ŋkume, eye fia la ɖo to wo.
18 Eya ta wogblẽ Afetɔ wo tɔgbuiwo fe Mawu fe afe la ɖi hede asi Aserawo kple legba bubuwo subɔsubɔ me, ale be Mawu do dziku ɖe Yuda kple Yerusalem ŋu le wofe fɔɖiɖi ta.
19 Afetɔ dɔa nyagblɔɖilawo ɖe wo be woatrɔ wo ɖe ye ŋu, woxlɔ̃ nu wo ʋuu gake womeɖo to o.
20 Eye Mawu fe gbɔgbɔ va nunɔla Zakariya, Yehoyada vi dzi, ale be wòtɔ ɖe dukɔ la ŋgɔ hegblɔ na wo be: “Ale Mawu vavã la gblɔe nye esi, ‘Nu ka tae miele Afetɔ fe sededewo dzi dam? Nu madze edzi na mi o! Esi miegblẽ Afetɔ ɖi ta la, eya hã agblẽ mi ɖi.’”
21 Ke woɖo nugbe ɖe eŋu, eye wofu kpee wòku ɖe Afetɔ fe afe la fe xɔxɔnu, le fia la fe sedede nu.
22 Fia Yehoas meɖo ŋku ale si fofoa Yehoyada ve enu la dzi o, ale be wòwu via Zakariya; esime wònɔ kukum la egblɔ be: “Afetɔ nekpɔe, ne wòaɖo etefe.”
23 Esi fe trɔ la, Siriatɔwo fe aʋakɔ aɖe ho ɖe Yehoas ŋu, eye wova dze Yuda kple Yerusalem dzi. Wotsrɔ̃ dukɔ la fe amegãwo katã, eye woɖo wofe aboyonuwo katã ɖe Damasko-fia.
24 Togbɔ be ame ʋɛ aɖewo koe Siriatɔwo fe aʋakɔ la nye hã la, Afetɔ tsɔ aʋakɔ si me ame gbogbo aɖewo le la de asi na wo, le esi wogblẽ Afetɔ, wo tɔgbuiwo fe Mawu la ɖi ta; ale wohe to na Yehoas.
25 Esi wodzo le egbɔ (le abidede eŋu vevie megbe la), eya ŋutɔ ŋumewo ɖo nugbe ɖe eŋu le nunɔla Yehoyada viwo fe ʋu ta. Wowui le eya ŋutɔ fe aba dzi. Ale wòku, eye woɖii ɖe David Ƒe Du la me, gake womeɖii ɖe fiawo ɖife o.
26 Ame siwo ɖo nugbe ɖe eŋu la woe nye: Zabad, si nye Amoni-nyɔnu Simeat fe vi, kple Yehozabad, si nye Moab-nyɔnu Simrit fe vi.
27 Ke viawo kple nya gbogbo siwo wogblɔ ɖe eŋu kpakple ale si wogbugbɔ ɖɔ Mawu vavã la fe afe la ɖo yi keke efe agunu ke la, woŋlɔ nu siawo katã ɖe Fiawo Ƒe Agbalẽ me nuŋlɔɖiwo me. Eye via Amaziya zu fia ɖe etefe.
2 KRONIKA 25
1 Amaziya xɔ fe blaeve vɔ atɔ̃ esime wòzu fia, eye wòɖu fia fe blaeve vɔ asieke le Yerusalem. Dadaa ŋkɔe nye Yehoadan tso Yerusalem.
2 Ewɔ nu si nyo le Afetɔ ŋkume, negbe ɖeko mewɔe kple dzi blibo o.
3 Esi fiaɖufe la nya li ke ɖe esi me ko la, ewu efe dɔla siwo wu fofoa fia la.
4 Gake mewu wo viwo ya o, elabena ewɔ nu wòsɔ ɖe nya si woŋlɔ ɖe Se la me le Mose fe agbalẽ la me nu, afi si Afetɔ de se le be: “Fofowo maku ɖe viwo ta o, eye viwo hã maku ɖe fofowo ta o; ke boŋ ame sia ame aku ɖe eya ŋutɔ fe nu vɔ̃ ta.”
5 Amaziya fo Yuda nu fu le wo fofowo fe afekɔwo nu, ena wotɔ ɖi le Yuda bliboa kple Benyamin fe ame akpe fe tatɔwo kple ame alafa fe tatɔwo nu. Eye woŋlɔ ame siwo xɔ fe blaeve kple edzivɔ la fe ŋkɔ, eye wòkpɔ be wole aʋawɔla bibi akpe alafa etɔ̃, siwo ate ŋu ayi aʋa, eye woate ŋu azã akplɔ kple akpoxɔnu gã.
6 Gawu la, etsɔ klosalo talento alafa ɖeka da aʋakalẽtɔ akpe alafa ɖeka tso Israel.
7 Ke Mawu vavã la fe ame aɖe va egbɔ gblɔ be: “Oo fia, mègana Israel fe aʋakɔ la nayi kpli wò o, elabena Afetɔ meli kple Israel o, meli kple Efrayim vi aɖeke o.
8 Ke boŋ wò ɖeka yi, wɔ ŋutsu, eye lé dzi ɖe fo nàwɔ aʋa la. Ne menye nenema o la, Mawu vavã la ate ŋu ana nàtsi wò futɔwo si me, elabena ŋusẽ le Mawu si be wòakpe ɖe ame ŋu alo ana wòatsi aʋa.”
9 Amaziya ɖo eŋu na Mawu vavã fe ame la be: “Ke talento alafa ɖeka si metsɔ na Israel fe aʋakɔwo ya ɖe?” Mawu vavã la fe ame la ɖo eŋu be: “Afetɔ ate ŋu ana nu geɖe wò wu ema.”
10 Eya ta Amaziya ɖo aʋakɔ siwo tso Efrayim va la ɖe wo de. Eye wodo dɔmedzoe ɖe Yuda ŋu vevie, ale wotrɔ yi wo de kple dziku helĩhelĩ.
11 Amaziya lé dzi ɖe fo, eye wòkplɔ efe amewo woyi Dzebali la me, eye wòwu Seirtɔ akpe ewo.
12 Yuda viwo lé ame akpe ewo agbagbee, wokplɔ wo yi agakpe tame, eye wotutu wo tso agakpea tame, eye wo katã kaka ʋayaʋaya.
13 Ke aʋakɔ si ŋu Amaziya ɖe asi le, be woagayi aʋa la kpli ye o la, nɔ Yuda duwo dzi dzem, tso Samaria va se ɖe Bet-Horon hewu wo dometɔ akpe etɔ̃, eye woha aboyonu gbogbo aɖe.
14 Esi Amaziya gbɔ tso Edomtɔwo sife la, efɔ Seirtɔwo fe mawuwo gbɔe, eye wòli wo wozu mawuwo nɛ, eye wòdea ta agu na wo hedoa dzudzɔ na wo.
15 Eya ta Afetɔ do dziku ɖe Amaziya ŋu vevie, eye wòdɔ nyagblɔɖila aɖe ɖe egbɔ wòva gblɔ nɛ be: “Nu ka tae nèdze dukɔ si fe mawuwo mete ŋu ɖe woawo ŋutɔwo fe dukɔ tso asiwò me o la yome?”
16 Esi wònɔ nu fom kplii la, fia la biae be: “Fia fe aɖaŋuɖolae míeɖo wòea? Zi ɖoɖoe! Nu ka tae woawu wò?” Eya ta nyagblɔɖila la zi ɖoɖoe, gake egblɔ be: “Menyae be Mawu ɖoe be yeatsrɔ̃ wò, elabena èwɔ nu sia, eye mèɖo to nye aɖaŋuɖoɖo o.”
17 Esi Yuda-fia Amaziya de adaŋu kple efe aɖaŋuɖolawo megbe la, edɔ amewo ɖo ɖe Yehoas, Yehoahaz vi, Yehu vi, si nye Israel-fia be: “Va ne míakpe aʋa.”
18 Eye Israel-fia Yehoas ɖo du ɖe Yuda-fia Amaziya be: “Ŋuve si le Lebanon la ɖo du ɖe sederti si le Lebanon be, ‘Tsɔ viwònyɔnu na vinyeŋutsu ne wòaɖe.’ Ke lã wɔadã aɖe si le Lebanon la va nya avuzi le ŋuve la dzi.
19 Ègblɔ na ɖokuiwò be, ‘Kpɔ ɖa, mesi Edom.’ Eya ta wò dzi de asi dada me hele kafukafu dim. Azɔ la, nɔ wò ŋutɔ afewò me kpoo. Nu ka tae nàdɔ avu adze anyi ahana Yuda hã nadze anyi kpli wò?”
20 Gake Amaziya meɖo to o, elabena Mawu vavã la gbɔe wòtso, ne wòatsɔ wo ade asi na wofe futɔwo, elabena wodze Edom fe mawuwo yome.
21 Eya ta Israel-fia Yehoas ho yi, eye eya kple Yuda-fia Amaziya wokpe aʋa le Bet-Semes, si le Yuda.
22 Eye Israel ɖu Yuda dzi, eye wo dometɔ ɖe sia ɖe si yi afe me.
23 Israel-fia Yehoas lé Yuda-fia Amaziya, Yehoas vi, Yehoahaz vi, le Bet-Semes. Ekplɔe va Yerusalem, eye wògbã Yerusalem glia, tso Efrayim-gbo la nu va se ɖe Dzogoedzigbo la gbɔ, ele abɔklugui alafa ene.
24 Eye wòlɔ sikawo katã kple klosalo kpakple nu siwo katã le Mawu vavã la fe afe la me, siwo le Obed-Edom fe dzikpɔkpɔ te kple fia fe afe la me kesinɔnuwo hekpe ɖe ame siwo wòɖe aboyoe la ŋu. Eye wòtrɔ yi Samaria.
25 Amaziya, Yehoas vi, si nye Yuda-fia, nɔ agbe fe wuiatɔ̃ le Yehoas, Yehoahaz vi, si nye Israel-fia fe ku megbe.
26 Ke Amaziya ŋutinya susɔeawo, tso gɔmedzedze va se ɖe nuwuwu la, kpɔ ɖa, woŋlɔ wo ɖe Yuda Kple Israel Fiawo Ƒe Agbalẽ me.
27 Tso esime Amaziya trɔ le Afetɔ yome la, woɖo nugbe ɖe eŋu le Yerusalem. Eye wòsi yi Lakis, gake wodɔ ame woyi Lakis ɖawui le afi ma.
28 Eye wokɔe ɖe sɔwo dzi va ɖi ɖe tɔgbuiawo gbɔ le Yuda du la me.
2 KRONIKA 26
1 Azɔ Yuda dukɔ blibo la tsɔ Uziya, si xɔ fe wuiade la ɖo fia ɖe fofoa Amaziya tefe.
2 Eyae gbugbɔ tso Elot dua, eye wògazu Yuda tɔ esi wotsɔ fia la mlɔ tɔgbuiawo gbɔ megbe.
3 Uziya xɔ fe wuiade esime wòzu fia, eye wòɖu fia fe blaatɔ̃ vɔ eve le Yerusalem. Dadaa ŋkɔe nye Yekolia tso Yerusalem.
4 Ewɔ nu si nyo le Afetɔ ŋkume, abe ale si fofoa Amaziya wɔ ene.
5 Edi Mawu le Zakariya, ame si fia Mawu vavã la vɔvɔ̃e la fe ŋkekeawo me. Ɣeyiɣi siwo me wòdi Afetɔ la, Mawu vavã la na nu dze edzi nɛ.
6 Eho yi ɖawɔ aʋa kple Filistitɔwo, eye wògbã Gat kple Yabne kpakple Asdod fe gliwo. Eye wòtso duwo ɖe Asdod nuto la me kple Filistitɔwo fe nuto la me.
7 Mawu vavã la kpe ɖe eŋu wòsi Filistitɔwo kple Arabiatɔ siwo le Gurbaal kpakple Meunitɔwo.
8 Eye Amonitɔwo xea adzɔ na Uziya. Mlɔeba efe ŋkɔ de keke Egipte ke, elabena ekpɔ ŋusẽ etefe mekɔ o.
9 Azɔ hã, Uziya tu xɔ tsralawo ɖe Yerusalem, ɖe Dzogoedzigbo la xa kple Balimegbo la xa kpakple Sɔti la xa, eye wòwɔ wo wosesẽ.
10 Gawu la, etu xɔ tsralawo ɖe gbedzi, eye wòɖe tsido geɖewo (elabena lãha gbogbo aɖe nɔ esi); eye wòwɔe nenema ɖe Sefela kple tonyigba gbadza la hã dzi. Agbledelawo kple waingbledelawo nɔ esi le towo dzi kple Karmel, elabena elɔ̃a agbledede.
11 Gawu la, aʋawɔla bibiwo nɔ Uziya si siwo nɔa aʋalɔgowo me yia aʋa. Agbalẽŋlɔla Yeiel kple dzikpɔla Maaseya, ame siwo le Hananiya si nye fia fe amegãwo dometɔ ɖeka fe kpɔkplɔ te lae xlẽ ameawo heŋlɔ wo ŋkɔ.
12 Tatɔ siwo le wo fofowo fe afekɔawo nu siwo le aʋakalẽtɔ siawo nu la katã fe xexlẽme le ame akpe eve alafa ade.
13 Aʋakɔ siwo le wofe kpɔkplɔ te la le ŋutsu akpe alafa etɔ̃ kple adre alafa atɔ̃ siwo le klalo na aʋawɔwɔ, eye wonye aʋakɔ sesẽ siwo kpena ɖe fia la ŋu ɖe futɔwo ŋu.
14 Uziya wɔ akpoxɔnuwo, akplɔwo, gakukuwo, gawuwo, dawo kple akafomekpewo na aʋakɔ blibo la katã.
15 Azɔ hã, ena mɔ̃ɖaŋudɔwɔlawo wɔ aʋawɔmɔ̃wo le Yerusalem; woda wo ɖe xɔ tsralawo tame kple dzogoewo dzi tsɔ daa aŋutrɔwo kple kpe gãwo. Ale efe ŋkɔ de du, elabena wokpe ɖe eŋu ale gbegbe va se ɖe esime ŋusẽ ɖo eŋu.
16 Ke esi ŋusẽ nya ɖo eŋu ko la, efe dzi de asi dada me eye wòhe vɔ̃ va eɖokui dzi, mewɔ nutefe na Afetɔ efe Mawu la o, eye wòge ɖe gbedoxɔ la me be yeado dzudzɔ ʋeʋĩ ɖe dzudzɔdomlekpui la dzi.
17 Enumake nunɔla Azariya kple Afetɔ fe nunɔla kalẽtɔ blaenyi kplɔe ɖo ge ɖe eme.
18 Eye wotso ɖe Fia Uziya ŋu gblɔ nɛ be: “Oo Uziya, menye wò dɔe wònye be nàdo dzudzɔ ʋeʋĩ na Afetɔ o! Nunɔla siwo nye Aron viwo, ame siwo ŋu wokɔ la koe wòle be woado dzudzɔ ʋeʋĩ. Do le kɔkɔefe la, elabena mèwɔ nutefe o, eye Afetɔ Mawu made bubu aɖeke ŋuwò o.”
19 Ke Uziya si lé dzudzɔdosonu ɖe asi be yeado dzudzɔ ʋeʋĩ la, do dziku vevie; eye esi wòdo dziku ɖe nunɔlawo ŋu vevie la, kasia anyidɔ fo ɖe efe ŋgonu le nunɔlawo ŋkume le Afetɔ fe xɔ la me, le dzudzɔdomlekpui la xa.
20 Esi nunɔlawo fe tatɔ Azariya kple nunɔlawo katã trɔ ɖe eŋu la, wokpɔ be anyi fo ɖe efe ŋgonu! Eya ta wonyae afɔtsɔtsɔe tso afi ma; eya ŋutɔ hã wɔ kabakaba do go, elabena Afetɔ foe.
21 Ale Fia Uziya zu anyidɔléla va se ɖe efe kugbe. Eɖe ɖe aga nɔ afe aɖe me le anyidɔ la ta, womeɖe mɔ nɛ be wòava Afetɔ fe afe la me o. Via Yotam nɔ fia fe afe la nu hedrɔ̃ ʋɔnu na dukɔ la.
22 Ke Uziya ŋutinya susɔeawo, tso gɔmedzedze va se ɖe nuwuwu la, nyagblɔɖila Yesaya, Amoz vi, ŋlɔ wo ɖi.
23 Eye wotsɔ Uziya mlɔ tɔgbuiawo gbɔ, woɖii ɖe tɔgbuiawo gbɔ, gake le fiawo fe ameɖinyigba fe akpa aɖe, elabena wogblɔ be: “Anyidɔlélae.” Eye via Yotam zu fia ɖe etefe.
2 KRONIKA 27
1 Yotam xɔ fe blaeve vɔ atɔ̃ esime wòzu fia, eye wòɖu fia fe wuiade le Yerusalem. Dadaa ŋkɔe nye Yerusa, eye wònye Zadok vinyɔnu.
2 Ewɔ nu si nyo le Afetɔ ŋkume, abe ale si fofoa Uziya wɔ ene, ɖeko eya mege ɖe Afetɔ fe gbedoxɔ la me madzemadzee o. Ke hã dukɔ la ganɔ nu gbegblẽ wɔwɔ dzi kokoko.
3 Eɖe dzigbegbo ɖe Afetɔ fe afe la ŋu, eye wòtu xɔ geɖe ɖe Ofel gli la dzi.
4 Etso duwo ɖe Yuda tonuto la me, eye wòtu mɔ́wo kple xɔ tsralawo ɖe avewo me.
5 Ewɔ aʋa kple Amonitɔwo fe fia, eye wòɖu wo dzi, ale be Amonitɔwo tsɔ klosalo talento alafa ɖeka kple lu kɔr akpe ewo kple fo kɔr akpe ewo nɛ le fe ma me. Amonitɔwo xe adzɔ sia ke nɛ, le fe evelia kple etɔ̃lia hã me.
6 Eya ta Yotam nɔ ŋusẽ kpɔm ɖe edzi, elabena ezɔ nyuie le Afetɔ efe Mawu la ŋkume.
7 Ke Yotam ŋutinya susɔeawo kple efe aʋawo katã kpakple efe nuwɔnawo la, woŋlɔ wo ɖe Israel Kple Yuda Fiawo Ƒe Agbalẽ me.
8 Exɔ fe blaeve vɔ atɔ̃ esime wòzu fia, eye wòɖu fia fe wuiade le Yerusalem.
9 Eye wotsɔ Yotam mlɔ tɔgbuiawo gbɔ, woɖii ɖe David Ƒe Du la me. Eye via Ahaz zu fia ɖe etefe.
2 KRONIKA 28
1 Ahaz xɔ fe blaeve esime wòzu fia, eye wòɖu fia fe wuiade le Yerusalem. Mewɔ nu si le dzɔdzɔe le Afetɔ ŋkume abe tɔgbuia David ene o.
2 Ke boŋ eto Israel-fiawo fe ʋe me, ewɔ Baal fe galegbawo gɔ̃ hã.
3 Edo dzudzɔ le Hinom Vi Ƒe Bali la me, eye wòtɔ dzo viawo, le dukɔ siwo Afetɔ nya le Israel-viwo ŋgɔ la fe ŋunyɔnuwo nu.
4 Azɔ hã, esa vɔ hedo dzudzɔ edziedzi le nuxefewo kple togbɛwo dzi kpakple ati dama ɖe sia ɖe te.
5 Esia ta Afetɔ, efe Mawu la, tsɔe de asi na Siria-fia, ale be wosii, eye woɖe aboyo ame gbogbo aɖewo hekplɔ wo yi Damasko. Wotsɔe de asi na Israel-fia hã, eye wòsii hewu ame gbogbo aɖewo.
6 Ale Peka, Remaliya vi, wu ame akpe alafa ɖeka blaeve, siwo nye kalẽtɔwo sɔŋ le Yuda le ŋkeke ɖeka dzi, elabena wogblẽ Afetɔ, wo tɔgbuiwo fe Mawu la ɖi.
7 Eye Zikri, ame si nye Efrayim ŋutsu kalẽtɔ aɖe la, wu Maaseya, si nye fiaviŋutsu, kple Azrikam, si nye fiasã nu nɔla, kple Elkana, ame si nye evelia kplɔ fia ɖo.
8 Gawu la, Israel-viwo ɖe aboyo wo nɔviwo dometɔ akpe alafa eve, nyɔnuwo, ŋutsuviwo kple nyɔnuviwo; eye woha wofe nu gbogbo aɖewo hã, emegbe wotsɔ aboyonuawo va Samaria.
9 Ke Afetɔ fe nyagblɔɖila aɖe le afi ma, si ŋkɔe nye Oded. Eyi ɖado go aʋakɔ si trɔ gbɔna Samaria la, eye wògblɔ na wo be: “Kpɔ ɖa! Esi Afetɔ, mia tɔgbuiwo fe Mawu la, do dziku ɖe Yuda ŋu vevie tae wòtsɔe de asi na mi, ale be mietsɔ dɔmedzoe helĩhelĩ si de keke dzifo ke la, wu amewo le wo dome.
10 Eye azɔ mieɖoe be miazi Yuda kple Yerusalem viwo dzi woazu subɔviŋutsuwo kple subɔvinyɔnuwo na mi. Gake ɖe miawo ŋutɔwo hã mieɖi fɔ le Afetɔ mia Mawu la ŋkume oa?
11 Eya ta miɖo tom, ne miagbugbɔ aboyome siwo miekplɔ tso mia nɔviwo dome la yii, elabena Afetɔ fe dɔmedzoe fla ɖe mia ŋu.”
12 Ale Efrayim viwo fe tatɔwo dome ŋutsu aɖewo, siwo nye Azariya, Yehohanan vi, Berekiya, Mesilemot vi, Yehizkiya, Salum vi kple Amasa, Hadlai vi, tso ɖe ame siwo gbɔ tso aʋa la ŋu,
13 eye wogblɔ na wo be: “Migakplɔ aboyomeawo va afi sia o, elabena ana míaɖi fɔ le Afetɔ ŋkume. Nu si mieɖo be yewoawɔ la ana míafe nu vɔ̃wo kple fɔɖiɖi nadzi ɖe edzi, evɔ míafe fɔɖiɖi la sɔ gbɔ xoxo, eye dɔmedzoe le bibim ɖe Israel ŋu.”
14 Eya ta asrafoawo ɖe asi le aboyomeawo kple aboyonuawo ŋu na amegãwo kple ha blibo la.
15 Azɔ ŋutsu siwo wotia la tso, eye wokplɔ aboyomeawo, eye wotsɔ awu tso aboyonuawo me do na ame siwo katã le amama. Ale wodo awu na wo, eye wotsɔ afɔkpa, nuɖuɖu kple nunono na wo, eye wosi ami na wo. Gakpe ɖe eŋu la, wokɔ ame beliwo katã ɖe tedziwo dzi, eye wokplɔ wo yi Yeriko, si nye devedu la me, le wo nɔviwo gbɔ. Emegbe wotrɔ yi Samaria.
16 Ɣemaɣi Fia Ahaz dɔ ame ɖo ɖe Asiria-fiawo be woakpe ɖe ye ŋu.
17 Edomtɔwo gava si Yuda heɖe aboyo amewo dzoe.
18 Ke Filistitɔwo dze Sefela duwo kple Negeb duwo dzi le Yuda, eye woxɔ Bet-Semes, Aiyalon, Gederot, Soko kple eŋu duwo, Timna kple eŋu duwo kpakple Gimzo kple eŋu duwo; eye wonɔ afi ma.
19 Elabena Afetɔ bɔbɔ Yuda ɖe anyi le Israel-fia Ahaz ta, le esi wòna wowɔ nu wògbɔ eme le Yuda, eye wofe nutefemawɔmawɔ ɖe Afetɔ ŋu do agbogbo ta.
20 Mlɔeba Asiria-fia Tilgat-Pilneser ho ɖe eŋu, eye wòhe xaxa va edzi le esi wòakpe ɖe eŋu tefe.
21 Evɔ wònye Ahaz ha Afetɔ fe afe kple fia fe afe kpakple amegãwo fe afewo tsɔ na Asiria-fia hafi, gake meɖe vi aɖeke nɛ o.
22 Ke le xaxaɣi sia me hã la, Fia Ahaz fe nutefemawɔmawɔ na Afetɔ gado fievo ɖe edzi.
23 Eye wòde asi vɔsasa me na Damaskotɔ siwo sii la fe mawuwo hegblɔ be: “Esi Siria-fiawo fe mawuwo le kpekpem ɖe wo ŋu ta la, woawoe masa vɔ na, ne woakpe ɖe ŋunye.” Ale esia zu nukikli na eya ŋutɔ kple Israel blibo la.
24 Gawu la, Ahaz lɔ Mawu vavã la fe afe la ŋu dɔwɔnuwo katã, eye wògbã Mawu vavã la fe afe la ŋu dɔwɔnuwo kakɛkakɛ, eye wòdo Afetɔ fe afe la fe ʋɔtruwo, eye wòɖi vɔsamlekpuiwo na eɖokui ɖe dzogoe ɖe sia ɖe dzi le Yerusalem.
25 Eye wòwɔ nuxefewo ɖe Yuda duwo katã me, ne woado dzudzɔ na mawu bubuwo, ale wòdo dziku na Afetɔ, tɔgbuiawo fe Mawu la.
26 Ke eŋutinya susɔeawo kple efe nuwɔnawo katã, tso gɔmedzedze va se ɖe nuwuwu la, woŋlɔ wo ɖe Yuda Kple Israel Fiawo Ƒe Agbalẽ me.
27 Eye wotsɔ Ahaz mlɔ tɔgbuiawo gbɔ, woɖii ɖe du la me le Yerusalem, elabena womekɔe yi Israel-fiawo ɖife o. Eye via Hizkiya zu fia ɖe etefe.
2 KRONIKA 29
1 Hizkiya zu fia esime wòxɔ fe blaeve vɔ atɔ̃, eye wòɖu fia fe blaeve vɔ asieke le Yerusalem. Dadaa ŋkɔe nye Abiya, Zakariya vinyɔnu.
2 Ewɔ nu si nyo le Afetɔ ŋkume, abe ale si tɔgbuia David wɔ ene.
3 Le efe fiaɖuɖu fe fe gbãtɔ fe ɣleti gbãtɔ me la, eʋu Afetɔ fe afe la fe ʋɔtruawo, eye wòɖɔ wo ɖo.
4 Ena nunɔlawo kple Lewi viwo va, eye wokpe ta ɖe gbadzafe le ɣedzefe gome.
5 Eye wògblɔ na wo be: “Mi Lewi viwo, miɖo tom. Mikɔ mia ɖokuiwo ŋu, eye mikɔ Afetɔ, mia tɔgbuiwo fe Mawu, fe afe la ŋu, eye miɖe nu makɔmakɔwo do goe le kɔkɔefe la.
6 Elabena mía fofowo mewɔ nutefe o, eye wowɔ nu si nye vɔ̃ le Afetɔ mía Mawu la ŋkume. Wogblẽe ɖi, woɖe ŋku ɖa le Afetɔ fe avɔgbadɔ la ŋu, eye wotrɔ ʋume dee.
7 Wodo akpata la fe ʋɔtruawo hã, eye wotsi akaɖigbɛawo. Womegadoa dzudzɔ ʋeʋĩ o, eye womegasaa numevɔwo na Israel fe Mawu la le kɔkɔefe la o.
8 Eya ta Afetɔ fe dɔmedzoe va Yuda kple Yerusalem dzi, ale be wòwɔ wo wozu ŋɔdzinu kple nu wɔmoyaa kpakple nu si ŋu woalia aku ɖo, abe ale si tututu miele ekpɔm kple miawo ŋutɔwo miafe ŋkuwo ene.
9 Eye kpɔ ɖa, mía tɔgbuiwo tsi yi nu, eye mía viŋutsuwo kple mía vinyɔnuwo kpakple mía srɔ̃wo yi aboyo me le esia ta.
10 Medi vevie tso dzi me be mabla nu kple Afetɔ, Israel fe Mawu la, ne efe dziku helĩhelĩ si wòdo ɖe mía ŋu la nu nafa.
11 Azɔ la, vinyewo, miganɔ anyi ɖi ko o, elabena miawoe Afetɔ tia be miatɔ ɖe eŋkume, asubɔe ahado dzudzɔ ʋeʋĩ nɛ.”
12 Eye Lewi viwo tso ɖe dɔa ŋu. Mahat, Amasai vi, kple Yoel, Azariya vi tso Kohat viwo dome; Kis, Abdi vi kple Azariya, Yehalel vi tso Merari viwo dome; Yoak, Zima vi kple Eden, Yoak vi tso Gerson viwo dome;
13 Simri kple Yeuel tso Elizafan viwo dome; Zakariya kple Mataniya tso Asaf viwo dome;
14 Yehiel kple Simei tso Heman viwo dome; eye Semaya kple Uziel tso Yedutun viwo dome.
15 Wofo wo nɔviwo nu fu, eye wokɔ wo ɖokuiwo ŋu heva le fia la fe sedede kple Afetɔ fe nya nu, be woakɔ Afetɔ fe afe la ŋu.
16 Eye nunɔlawo va Afetɔ fe afe la me be woakɔ eŋu, eye woɖe nu makɔmakɔ ɖe sia ɖe si wokpɔ le Afetɔ fe gbedoxɔa me la do goe va Afetɔ fe afe la fe xɔxɔnu. Eye Lewi viwo xɔ wo helɔ wo yi Kidron-tɔʋu la nu.
17 Ale wode asi gbedoxɔa ŋu kɔkɔ me le ɣleti gbãtɔ fe ŋkeke gbãtɔ dzi, eye le ɣletia fe ŋkeke enyilia dzi la, wova ɖo Afetɔ fe akpata la me. Wokɔ Afetɔ fe afe la ŋu ŋkeke enyi, eye wowu enu le ɣleti gbãtɔ fe ŋkeke wuiadelia dzi.
18 Emegbe wova Fia Hizkiya gbɔ gblɔ be: “Míekɔ Afetɔ fe afe blibo la katã ŋu: numevɔsamlekpui la kple eŋu dɔwɔnuawo katã, kplɔ̃ si dzi woɖoa abolowo ɖo ɖe wo nɔewo dzi kple eŋu dɔwɔnuawo katã.
19 Eye míedzra dɔwɔnu siwo katã Fia Ahaz ɖe ɖa, siwo ŋu dɔ womegawɔna le efe fiaɖuɣi o esime wògbe nutefewɔwɔ la ɖo hekɔ wo ŋu, eye wole Afetɔ fe vɔsamlekpui la ŋgɔ.”
20 Fia Hizkiya fɔ ŋdi kanya hefo dumegãwo nu fu, eye woyi Afetɔ fe afe la me.
21 Wotsɔ nyitsu adre, agbo adre, alẽtsui adre kple gbɔ̃tsu adre vɛ be woatsɔ asa nuvɔ̃vɔ ɖe fiaɖufe la kple kɔkɔefe la kpakple Yuda ta. Eya ta egblɔ na nunɔla siwo nye Aron fe dzidzimeviwo be woatsɔ wo asa vɔ le Afetɔ fe vɔsamlekpui la dzi.
22 Wowu nyiawo, eye nunɔlawo tsɔ ʋu la hlẽ ɖe vɔsamlekpui la ŋu; emegbe wowu agboawo, eye wohlẽ ʋu la ɖe vɔsamlekpui la ŋu, eyome wowu alẽtsuiawo, eye wohlẽ ʋu la ɖe vɔsamlekpui la ŋu.
23 Azɔ wokplɔ nuvɔ̃vɔsa fe gbɔ̃tsuawo va fia la kple ha la ŋkume, eye wotsɔ wofe asiwo da ɖe wo dzi.
24 Eye nunɔlawo wu wo, eye wotsɔ wofe ʋu kɔ ɖe vɔsamlekpui la dzi tsɔ sa nuvɔ̃vɔe, ne woalé avu ɖe Israel blibo la katã ta, elabena Israel blibo la katã tae fia la gblɔ be woasa numevɔ la kple nuvɔ̃vɔ la ɖo.
25 Ena Lewi viwo va tɔ ɖe Afetɔ fe afe la me, eye gakogoewo, kasaŋkuwo kple saŋkuwo le wo si, abe ale si David kple fia fe ŋutegakpɔla Gad kpakple nyagblɔɖila Natan ɖoe ene, elabena Afetɔ ye de se la to efe nyagblɔɖilawo dzi.
26 Lewi viwo le tsitrenu kple David fe hafonuawo, eye nunɔlawo hã lé kpẽawo ɖe asi.
27 Eyome Hizkiya gblɔ be woasa numevɔ la le vɔsamlekpuia dzi. Esi wodze numevɔa sasa gɔme la, Afetɔ fe ha kple kpẽawo de asi ɖiɖi me, eye wokua kpẽawo wòsɔna ɖe Israel-fia David fe hadzinuawo fe ɖiɖi dzi.
28 Eye dukɔ blibo la katã bɔbɔa ta esime ha la kple kpẽawo le ɖiɖim—wole edzi alea va se ɖe esime wowu numevɔsa la nu.
29 Esi wowu numevɔsaa nu ko la, fia la kple ame siwo katã le egbɔ la bɔbɔ tsyɔ mo anyi.
30 Eye Fia Hizkiya kple amegãwo gblɔ na Lewi viwo be woatsɔ David kple ŋutegakpɔla Asaf fe nyawo akafu Afetɔ. Eya ta wode asi ekafukafu me kple dzidzɔ, eye wobɔbɔ tsyɔ mo anyi.
31 Eye Hizkiya gblɔ be: “Esi woɖe mi ɖe vovo azɔ na Afetɔ la, mite va ne miatsɔ vɔsawo kple akpedavɔsawo va Afetɔ fe afe la me.” Eye ha la de asi vɔsaawo kple akpedavɔsaawo tsɔtsɔ vɛ me, eye ame sia ame si lɔ̃ tso dzi me faa la tsɔ numevɔsawo vɛ.
32 Numevɔsa siwo ameha la tsɔ vɛ la fe xexlẽme le nyi blaadre, agbo alafa ɖeka, alẽtsui alafa eve—wotsɔ nu siawo katã vɛ be woatsɔ asa numevɔ na Afetɔ—
33 eye nunana kɔkɔeawo hã le nyi alafa ade kple alẽ akpe etɔ̃.
34 Ðeko nunɔlawo mede ha be woaɖe ayi le numevɔsalãawo katã ŋu o, eya ta wo nɔvi Lewi viwo kpe ɖe wo ŋu, va se ɖe esime dɔa wu enu, eye nunɔlawo te ŋu kɔ wo ɖokuiwo ŋu, elabena Lewi viwo tsia dzi ɖe wo ɖokuiwo ŋuti kɔkɔ ŋu wu nunɔlawo.
35 Azɔ hã, numevɔsaawo sɔ gbɔ, nenema kee nye ŋutifafavɔsawo fe amiwo hã, eye numevɔsawo ŋuti nunovɔsawo hã sɔ gbɔ. Ale wogaɖo Afetɔ fe afe la me subɔsubɔdɔa te.
36 Eya ta Hizkiya kple dukɔ blibo la katã kpɔ dzidzɔ ɖe nu siwo Mawu vavã la wɔ na dukɔa ŋu, elabena wowɔ nu siawo katã le ɣeyiɣi kpui aɖe me.
2 KRONIKA 30
1 Hizkiya ɖo ame ɖe Israel blibo la kple Yuda, eye wòŋlɔ agbalẽwo gɔ̃ hã ɖo ɖe Efrayim kple Manase be woava Afetɔ fe afe la me le Yerusalem, ne woaɖu Ŋutitotoŋkekenyui na Afetɔ, Israel fe Mawu la.
2 Eye fia la kple efe amegãwo kpakple ha blibo si le Yerusalem la ɖoe be yewoaɖu Ŋutitotoŋkekenyui la le ɣleti evelia me,
3 elabena womete ŋu ɖui le eɖuɣi o, le esi nunɔla geɖewo mete ŋu kɔ wo ɖokuiwo ŋu o, eye dukɔ la hã mefo fu ɖe Yerusalem o ta.
4 Eye nya la dze fia la kple ha blibo la ŋu.
5 Eya ta wotso nya me be yewoaɖe gbefã le Israel blibo la katã, tso Beer-Seba va se ɖe Dan, ne woava ɖu Ŋutitotoŋkekenyui la na Afetɔ, Israel fe Mawu la le Yerusalem, elabena ha blibo la katã megaɖui kpɔ abe ale si woŋlɔe ɖi ene o.
6 Eya ta ame dɔdɔawo xɔ agbalẽawo tso fia kple efe amegãwo si yi ɖatsa le Israel blibo la kple Yuda, le fia la fe sedede nu, gblɔ be: “Mi Israel-viwo, mitrɔ ɖe Afetɔ, Abraham, Isak kple Israel fe Mawu la ŋu, ne wòatrɔ ɖe miafe ame susɔe, siwo do le Asiria-fiawo si me la ŋu.
7 Eye miganɔ abe mia tɔgbuiwo kple mia nɔvi siwo mewɔ nutefe na Afetɔ, wo tɔgbuiwo fe Mawu la ene o, elabena ewɔ wo wozu ŋɔdzinu, abe ale si tututu miele ekpɔm ene.
8 Azɔ migalia kɔ abe mia tɔgbuiwo ene o. Mibɔbɔ mia ɖokui na Afetɔ, eye miva efe kɔkɔefe si ŋu wòkɔ tegbee la, eye misubɔ Afetɔ mia Mawu la, ne dziku helĩhelĩ si wòdo ɖe mia ŋu la nu nafa.
9 Elabena ne mietrɔ ɖe Afetɔ ŋu la, ekema ame siwo ɖe aboyo mia nɔviwo kple mia viwo la akpɔ nublanui na wo, eye woaɖe mɔ na wo woatrɔ agbɔ va anyigba sia dzi, elabena Afetɔ mia Mawu la sea veve ɖe ame nu, ekpɔa nublanui na ame, eye maɖe kɔ ɖa le mia ŋu ne mietrɔ va egbɔ o.”
10 Eya ta ame dɔdɔawo yi ɖatsa le du sia du me le Efrayim-nyigba kple Manase-nyigba dzi, va ɖo keke Zebulon ke, gake wonɔ alɔme ɖem le wo ŋu henɔ wo kom.
11 Ke ame aɖewo bɔbɔ wo ɖokuiwo le Aser, Manase kple Zebulon, eye wova Yerusalem.
12 Mawu vavã la kpɔ ŋudzedze ɖe Yuda ŋu, eye wòna wowɔ ɖeka, ne woawɔ fia kple amegãwo fe sedede la dzi le Afetɔ fe nya la nu.
13 Ale ame gbogbo aɖewo fo fu ɖe Yerusalem be woaɖu Amɔwɔ Maʋamaʋã Bolo Ŋkekenyui la le ɣleti evelia me; eye wonye ha gã aɖe ŋutɔ.
14 Wotso heɖe vɔsamlekpui siwo le Yerusalem la ɖa, woɖe dzudzɔdomlekpuiwo katã ɖa, eye wotsɔ wo fu gbe ɖe Kidron-tɔʋu la me.
15 Eye wowu Ŋutitotolã la le ɣleti evelia fe ŋkeke wuienelia dzi. Ŋukpe lé nunɔlawo kple Lewi viwo ale be wokɔ wo ɖokuiwo ŋu eye wotsɔ numevɔsawo va Afetɔ fe afe la me.
16 Eye wotsi tsitre ɖe wo nɔfe le wofe ɖoɖo la nu, le Mawu vavã fe ame Mose fe Se la nu; eye nunɔlawo hlẽa ʋu si woxɔ le Lewi viwo si la.
17 Ame geɖewo nɔ ha la me siwo mekɔ wo ɖokuiwo ŋu o, eye Lewi viwoe wode dɔ asi na be woawu Ŋutitotolãwo ɖe ame siwo katã ŋu mekɔ o la nu, ne woakɔ wo ŋu na Afetɔ.
18 Elabena dukɔ la me tɔ gbogbo aɖewo, vevietɔ ame siwo tso Efrayim, Manase, Isakar kple Zebulon la mekɔ wo ɖokuiwo ŋu o, gake woɖu Ŋutitotolã la wòtsi tre ɖe ale si woŋlɔe ɖi la ŋu. Gake Hizkiya do gbe ɖa ɖe wo ta gblɔ be: “Afetɔ dɔmenyotɔ la nakpɔ eme na
19 ame sia ame si dzra efe dzi ɖo ɖe Mawu vavã Afetɔ, si nye tɔgbuiawo fe Mawu, la didi ŋu, togbɔ be mekɔ eɖokui ŋu abe ale si wòle le kɔkɔenyenye fe ɖoɖoa nu ene o hã.”
20 Ale Afetɔ ɖo to Hizkiya, eye wòtsɔe ke dukɔ la.
21 Ale Israel-vi siwo le Yerusalem la ɖu Amɔwɔ Maʋamaʋã Bolo Ŋkekenyui la ŋkeke adre kple dzidzɔ gã aɖe, eye Lewi viwo kple nunɔlawo nɔ Afetɔ kafum, tso ŋkeke yi ŋkeke, eye wonɔ wofe hafonuwo fom sesĩe na Afetɔ.
22 Gawu la, Hizkiya fo nu de dzi fo na Lewi vi siwo tsɔ beléle nɔ Afetɔ fe dɔwo wɔm. Eye woɖu nu le azãɖuɣia katã ŋkeke adre, wosa ŋutifafavɔwo, eye woda akpe na Afetɔ, wo tɔgbuiwo fe Mawu la.
23 Eye ha blibo la katã ɖoe be yewoagaɖui ŋkeke adre bubu kpee, ale wogaɖui kple dzidzɔ ŋkeke adre sɔŋ.
24 Eye Yuda-fia Hizkiya na nyitsu akpe ɖeka kple alẽ akpe adre ha la, eye amegãwo hã na nyi akpe ɖeka kple alẽ akpe ewo ha la; eye nunɔla geɖewo kɔ wo ɖokuiwo ŋu.
25 Eye Yuda fe ha blibo la katã, nunɔlawo, Lewi viwo kple ha blibo si tso Israel kple amedzro siwo tso Israel-nyigba dzi va kpakple ame siwo le Yuda la kpɔ dzidzɔ.
26 Dzidzɔ gã aɖe nɔ Yerusalem, elabena tso Israel-fia Salomo, David vi, fe ŋkekeawo me la, esia tɔgbi megadzɔ kpɔ le Yerusalem o.
27 Mlɔeba nunɔla Lewi viwo tso heyra dukɔ la; eye Mawu se wofe gbe, ale be wofe gbedodoɖa de efe nɔfe kɔkɔe la, le dzifo.
2 KRONIKA 31
1 Esi wowu nu siawo katã nu vɔ la, Israel-vi siwo katã nɔ afi ma la ho yi Yuda duwo me, eye wogbã trɔ̃sɔtiwo, womu Asera-tiwo, wokaka nuxefewo kple vɔsamlekpuiawo le Yuda blibo la katã kple Benyamin kple Efrayim kpakple Manase va se ɖe esime wogblẽ wo keŋkeŋ, emegbe Israel-viwo katã trɔ yi wofe duwo me, eye wo dometɔ ɖe sia ɖe yi eya ŋutɔ fe anyigba dzi.
2 Azɔ Hizkiya ɖo nunɔlawo kple Lewi viwo fe hawo ɖe wofe hatsotsowo me, eɖo nunɔlawo kple Lewi viwo fe hatsotso ɖe sia ɖe efe dɔ nu ɖe numevɔsa kple ŋutifafavɔsawo ŋu, ne woasubɔ, ada akpe na Mawu eye woakafui le Afetɔ fe afe fe xɔxɔnua fe agbo vovovoawo nu.
3 Fia la tsɔ efe nuwo fe akpa aɖe hã na ɖe numevɔsawo ŋu, hena numevɔsa le ŋdi kple fiẽ, numevɔsa le Sabatwo kple dzinu yeyewo dzi kpakple azãɖuɣiwo, abe ale si woŋlɔe ɖe Afetɔ fe Se la me ene.
4 Eye wògblɔ na ameha si le Yerusalem be woatsɔ nunɔlawo kple Lewi viwo fe gome na wo, ne woalé Afetɔ fe se la me ɖe asi.
5 Esi sedede sia ɖo amewo fe to me ko la, Israel-viwo na nuku gbãtɔwo, wain yeye, ami, anyitsi kple agblemenuwo kpaŋkpaŋ; wotsɔ nu sia nu fe akpa ewolia vɛ le agbɔsɔsɔ me.
6 Eye Israel kple Yuda vi siwo le Yuda duwo me la hã tsɔ nyiwo kple alẽwo fe ewoliawo kpakple nu kɔkɔewo, siwo nye nu siwo ŋu wokɔ na Afetɔ wofe Mawu la, fe ewoliawo vɛ. Wotsɔ wo vɛ, eye woli kɔ nu siawo ɖi fũu.
7 Wonɔ kɔ lim nukuawo tso ɣleti etɔ̃lia me; eye wowu enu le ɣleti adrelia me.
8 Esi Hizkiya kple amegãwo va kpɔ nu siwo woli kɔe ɖi la, wokafu Afetɔ eye woyra efe dukɔ Israel.
9 Hizkiya bia nya nunɔlawo kple Lewi viwo tso nu siwo woli kɔe ɖi ŋu,
10 eye nunɔlawo fe tatɔ Azariya, si tso Zadok fe me, ɖo eŋu nɛ be: “Tso esime wode asi nudzɔdzɔwo tsɔtsɔ va Afetɔ fe afea me me la, woɖua nu ɖia fo, eye gbogbo aɖe susɔna, elabena Afetɔ yra efe dukɔ la, eye nu gbogbo sia kpɔtɔ.”
11 Eye Hizkiya gblɔ na wo be woawɔ nudzraɖofewo ɖe Afetɔ fe afe la me. Eya ta wowɔ wo.
12 Eye wotsɔa nudzɔdzɔwo kple nu ewoliawo kpakple nu kɔkɔeawo vanɛ nutefewɔwɔtɔe; eye wotsɔ Konaniya si nye Lewi vi ɖo wo nu, eye nɔvia Simei nye efe kpeɖeŋutɔ.
13 Eye Yehiel, Azaziya, Nahat, Asahel, Yerimot, Yozabad, Eliel, Yismakiya, Mahat kple Benaya nye dzikpɔlawo le Konaniya kple nɔvia Simei ŋu, le Fia Hizkiya fe sedede nu, eye Azariya nye Mawu vavã fe afe la dzi kpɔla.
14 Eye woɖo Kore, Yimna vi, ame si nye Lewi vi si nye agbonudzɔla le ɣedzefekpa dzi la be wòakpɔ nu siwo amewo naa Mawu vavã la faa la dzi, eye wòama nu siwo wodzɔ na Afetɔ kple nu kɔkɔewo fe nu kɔkɔeawo.
15 Eden, Miniamin, Yesua, Semaya, Amariya kple Sekaniya le efe kpɔkplɔ te le nunɔlawo fe duwo me, le ɖofe tɔxɛ si woka ɖe wo dzi da wo ɖo la, ne woama nuwo na wo nɔviwo le wofe hatsotsowo me, na ame ŋkutawo kple ame tsɛwo siaa sɔsɔe;
16 hekpe ɖe nu siwo woma na wofe ŋutsuvi siwo xɔ fe etɔ̃ kple edzivɔ, siwo ŋkɔ woŋlɔ ɖe dzidzimenuŋlɔɖiawo me la ŋu, ame siwo katã vana Afetɔ fe afe la me gbe sia gbe hena subɔsubɔdɔ si le wo dzi le wofe hatsotsowo nu la wɔwɔ.
17 Woŋlɔ nunɔlawo fe ŋkɔwo ɖe dzidzimenuŋlɔɖiawo me le wo fofowo fe afekɔwo nu abe ale si woŋlɔ Lewi vi siwo xɔ fe blaeve kple edzivɔ la fe ŋkɔwo le wofe hatsotsowo fe dɔdeasiwo nu ene.
18 Woŋlɔ wo vi suewo, wo srɔ̃wo, wo viŋutsuwo kple wo vinyɔnuwo, wofe ha blibo la katã, hã fe ŋkɔ ɖe dzidzimenuŋlɔɖiawo me—elabena wokɔ wo ɖokuiwo ŋu na dɔ kɔkɔe wɔwɔ le ɖofe tɔxɛ si woka ɖe wo dzi da wo ɖo la—
19 hekpe ɖe Aron fe dzidzimeviwo, ame siwo nye nunɔla siwo le lãwo fe gbeɖufe siwo le wofe duwo ŋu la ŋuti. Ŋutsuwo nɔ duawo katã me, siwo wotia le wofe ŋkɔwo nu, ne woana ŋutsu sia ŋutsu si le nunɔlawo dome kple Lewi vi ɖe sia ɖe si ŋkɔ woŋlɔ ɖe dzidzimenuŋlɔɖiawo me la, fe gome wo.
20 Aleae Hizkiya wɔ le Yuda blibo la katã, eye wòyi edzi wɔ nu si nyo, nu si le dzɔdzɔe kple nu si le etefe le Afetɔ efe Mawu la ŋkume.
21 Eye dɔ sia dɔ si gɔme wòdze be yeatsɔ adi efe Mawu, eɖanye le Mawu vavã la fe afe la alo Se la kple ɖoɖo la gome o, ewɔe kple efe dzi blibo, eye wòdze edzi nɛ.
2 KRONIKA 32
1 Le nu siawo kple Hizkiya fe nutefewɔwɔ sia megbe la, Asiria-fia Senakerib va dze Yuda dzi. Eɖe to ɖe du sesẽawo, eye wòdi be yeagbã duawo fe gliawo ahaxɔ wo.
2 Esi Hizkiya kpɔ be Senakerib va eye wòɖoe be yeawɔ aʋa kple Yerusalem la,
3 ede aɖaŋu kple efe amegãwo kpakple efe kalẽtɔwo be yewoaxe tsidzɔfe siwo le dua godo; eye woda asi ɖe edzi nɛ.
4 Ame gbogbo aɖewo fo fu, eye woyi ɖaxe tsidzɔfewo katã kple tɔsisi si to anyigba ma dzi, gblɔ be: “Nu ka tae Asiria-fiawo ava ke ɖe tsi gbogbo aɖe ŋu?”
5 Gawu la, edze agbagba ɖɔ gli la fe gbagbãfewo katã ɖo, eye wòtu xɔ tsralawo ɖe edzi, eɖo gli bubu ɖe egodo. Eɖɔ Kpo la ɖo le David Ƒe Du la me, eye wòwɔ aʋawɔnuwo kple akpoxɔnuwo kpaŋkpaŋ.
6 Eɖo aʋafiawo ɖe dukɔ la nu, eye wòfo wo nu fu ɖe eɖokui gbɔ le ablɔ me le dugbo la nu, eye wòde dzi fo na wo gblɔ be:
7 “Milé dzi ɖe fo, eye misẽ ŋu. Migavɔ̃ o, eye ŋɔ megadzi mi le Asiria-fia kple ame gbogbo siwo le eŋu la ta o, elabena ame siwo le mía dzi la sɔ gbɔ wu ame siwo le edzi.
8 Amegbetɔ fe alɔe li kplii, ke míawo la Afetɔ mía Mawu lae li kpli mí, ne wòakpe ɖe mía ŋu ahawɔ míafe aʋawo na mí.” Eye Yuda-fia Hizkiya fe nyawo do ŋusẽ dukɔ la.
9 Le esia megbe esi Asiria-fia Senakerib kple efe aʋakɔwo le Lakis la, edɔ efe dɔlawo ɖe Yerusalem ɖe Yuda-fia Hizkiya kple Yudatɔ siwo katã nɔ Yerusalem la gbɔ, be woagblɔ be:
10 “Ale Asiria-fia Senakerib gblɔe nye esi, ‘Nu ka ŋue miele ŋu ɖom ɖo hekpɔtɔ le Yerusalem esime woɖe to ɖe mi?
11 Alo menye ɖe Hizkiya le mia flum ne wòana dɔ kple tsikɔ nawu mi miaku, esi wòle gbɔgblɔm be: “Afetɔ mía Mawu la ŋutɔ aɖe mí tso Asiria-fia si me” oa?
12 Menye Hizkiya siae ɖe mia Mawu la fe nuxefewo kple efe vɔsamlekpuiwo ɖa, eye wògblɔ na Yuda kple Yerusalem be: “Vɔsamlekpui ɖeka ko ŋgɔe miade ta agu ɖo, eye eya dzie miado dzudzɔ le” oa?
13 Ðe mienya nu si nye kple tɔgbuinyewo míewɔ anyigbadzidukɔwo katã oa? Ðe anyigbadzidukɔwo fe mawuwo te ŋu ɖe wofe anyigba tso asinye me kpɔa?
14 Dukɔ siawo siwo tɔgbuinyewo tsrɔ̃ la fe mawuwo katã dometɔ kae te ŋu ɖe efe dukɔ tso asinye me kpɔ, ne mia Mawu la naɖe mi tso asinye me?
15 Eya ta migana Hizkiya nable mi alo aflu mi alea o! Migaxɔ edzi se o, elabena dukɔ alo fiaɖufe aɖeke fe mawu aɖeke mete ŋu ɖe efe dukɔ tso asinye me kple tɔgbuinyewo si me kpɔ o. Aleke miafe Mawu ya naɖe mi tso asinye me!’”
16 Eye efe dɔlawo gagblɔ nya geɖewo ɖe Afetɔ, Mawu vavã la, kple efe subɔla Hizkiya ŋu.
17 Eŋlɔ agbalẽ gɔ̃ hã tsɔ do vlo Afetɔ, Israel fe Mawu la, gblɔ ɖe eŋu be: “Ale si ko anyigbadzidukɔwo fe mawuwo mete ŋu ɖe wofe amewo tso asinye me o la, nenema kee Hizkiya fe Mawu la mate ŋu aɖe efe dukɔ tso asinye me o.”
18 Eye wodo ɣli sesĩe le Yudagbe me ɖo ɖe Yerusalemtɔ siwo nɔ glia dzi, ne woade vɔvɔ̃ lãme na wo eye ŋɔdzi nalé wo, ale be woaxɔ du la.
19 Eye wofo nu le Yerusalem fe Mawu la ŋu abe ale si ko wofo nu le anyigbadzidukɔwo fe mawu siwo nye amegbetɔwo fe asinudɔwɔwɔwo ŋu ene.
20 Ke Fia Hizkiya kple nyagblɔɖila Yesaya, Amoz vi la, nɔ gbe dom ɖa le nya sia ŋu, eye wonɔ ɣli dom ɖo ɖe dzifo be woaxɔ na yewo.
21 Eye Afetɔ dɔ mawudɔla aɖe ɖa wòva tsrɔ̃ aʋakalẽtɔwo kple aʋakplɔlawo kpakple aʋafiawo katã ɖa le Asiria-fia fe asaɖa la me, ale be wòtsɔ ŋukpe trɔ yi wo denyigba dzi. Emegbe eyi ɖe efe mawu fe afe la me, eye eya ŋutɔ viawo dometɔ aɖewo va wui kple yi le afi ma.
22 Ale Afetɔ ɖe Hizkiya kple Yerusalem nɔlawo tso Asiria-fia Senakerib kple ame bubuwo katã si me, eye wòna gbɔdzɔe wo le go sia go me.
23 Ame geɖewo tsɔ nunanawo vɛ na Afetɔ le Yerusalem, kple nu nyuiwo vɛ na Yuda-fia Hizkiya, eye wodea bubu eŋu ŋutɔ le dukɔwo katã me le ema megbe.
24 Le ŋkeke mawo me la, Hizkiya dze dɔ de kuku ge kloe, eye wòdo gbe ɖa na Afetɔ, eye wòɖo eŋu nɛ hena dzesi aɖee.
25 Ke Hizkiya mekpɔ ŋudzedze ɖe nyui si wowɔ nɛ la ŋu o, elabena efe dzi de asi dada me, eye Mawu do dɔmedzoe ɖe eya kple Yuda kpakple Yerusalem ŋu.
26 Ke Hizkiya bɔbɔ eɖokui tso efe dzi fe dada la me, eya kple Yerusalem nɔlawo katã, eye Afetɔ fe dɔmedzoe meva wo dzi le Hizkiya ŋɔli o.
27 Kesinɔnuwo kple bubu geɖe ŋutɔ su Hizkiya si; eye wòtu nudzraɖofewo na eɖokui siwo me wòkɔ klosalo, sika, kpe xɔasiwo, balsam-mi, akpoxɔnuwo kple nu nyuiwo katã ɖo.
28 Etu nuku kple wain yeye kpakple ami dzraɖofewo hã, eye wòtu lãxɔ na lã fomevi vovovowo katã hewɔ kpowo na lãhawo.
29 Etso duwo na eɖokui, eye alẽ kple nyi gbogbo aɖewo le esi, elabena Mawu na nu geɖe ŋutɔe.
30 Hizkiya ye xe Gihon-tɔ la fe dzigbetɔʋu la fe nugbɔ, eye wòɖe tɔʋu aɖe na tsia be wòatsa yi ɣetoɖofe gome yi David Ƒe Du la me, eye Hizkiya kpɔ dzidzedze le dɔ sia dɔ si wòwɔ la me.
31 Gake esi Babilon-megãwo fe nyanuɖela siwo wodɔ ɖe egbɔ, ne woabia nukunu si dzɔ le anyigba la dzi ŋu nyae la, Mawu vavã la ɖe asi le eŋu, ne wòadoe kpɔ, ne yeanya nu siwo katã le efe dzi me.
32 Ke Hizkiya ŋutinya susɔeawo kple dɔ nyui siwo wòwɔ la, woŋlɔ wo ɖe nyagblɔɖila Yesaya, Amoz vi, fe ŋutega me, le Yuda Kple Israel Fiawo Ƒe Agbalẽ me.
33 Eye wotsɔ Hizkiya mlɔ tɔgbuiawo gbɔ, woɖii ɖe todzimɔ si yi David viwo ɖife la dzi; Yuda blibo la kple Yerusalem nɔlawo de bubu eŋu le efe kuɣi. Eye via Manase zu fia ɖe etefe.
2 KRONIKA 33
1 Manase xɔ fe wuieve esime wòzu fia, eye wòɖu fia fe blaatɔ̃ vɔ atɔ̃ le Yerusalem.
2 Ewɔ nu si nye vɔ̃ le Afetɔ ŋkume, edze dukɔ siwo Afetɔ nya le Israel-viwo ŋgɔ la fe ŋunyɔnuwo yome.
3 Egbugbɔ nuxefe siwo fofoa Hizkiya gbã la tu, eɖi vɔsamlekpuiwo na Baalwo, ewɔ Aserawo, eye wòde ta agu na dzifonuwo katã hesubɔ wo.
4 Eɖi vɔsamlekpuiwo ɖe Afetɔ fe afe, si ŋu Afetɔ gblɔ le be, “Nye ŋkɔ anɔ Yerusalem tegbee” la me.
5 Eɖi vɔsamlekpuiwo na dzifonuwo katã, le Afetɔ fe afe la fe xɔxɔnu eveawo.
6 Ena eya ŋutɔ viawo to dzo me le Hinom Vi Ƒe Bali la me; eye wòwɔ akunya heka afa, esa dzo, eye wòɖo ŋɔliyɔlawo kple nukalawo. Ewɔ nu vɔ̃ɖi geɖe le Afetɔ ŋkume tsɔ do dziku nɛ.
7 Etsɔ legba si wòwɔ la da ɖe Mawu vavã fe afe la me, afe si ŋu Mawu gblɔ le na David kple via Salomo be: “Afe sia me kple Yerusalem, si metia le Israel-toawo katã dome, ye matsɔ nye ŋkɔ aɖo tegbee.
8 Eye nyemagaɖe Israel fe afɔ ɖa le anyigba si metsɔ na wo tɔgbuiwo la dzi o, nenye be wolé Sewo, ɖoɖowo kple ʋɔnudrɔ̃ɖoɖo siwo katã mena wo to Mose dzi, me ɖe asi pɛpɛpɛ ko.”
9 Manase ble Yuda kple Yerusalem nɔlawo wowɔ nu vɔ̃ɖi wu dukɔ siwo Afetɔ tsrɔ̃ ɖa gbidii le Israel-viwo ŋgɔ.
10 Eye Afetɔ yi edzi nɔ nu fom na Manase kple efe dukɔ la, ke wometsɔ ɖeke le eme o.
11 Eya ta Afetɔ na Asiria-fia fe aʋakplɔlawo va dze wo dzi, eye wode ga Manase hee do goe eye wode akɔblikunyowu evee hekplɔe yi Babilon.
12 Esi wòɖo xaxa me la, efo koko na Afetɔ efe Mawu la be wòave ye nu, eye wòbɔbɔ eɖokui ɖe anyi vevie le tɔgbuiawo fe Mawu la ŋkume.
13 Edo gbe ɖa nɛ, ale be wòse efe kukuɖeɖe kple koko si wòfo be wòave ye nu la, eye wògakplɔe va Yerusalem hegbugbɔ fianyenye la nɛ. Eye Manase va nyae be Afetɔe nye Mawu vavã la.
14 Le esia megbe la, eɖo gli egodotɔ ɖe David Ƒe Du la ŋu, le bali la me, tso Gihon fe ɣetoɖofe gome va se ɖe keke Tɔmelãgbo la nu ke, etso afi ma va to du la ŋu va do ɖe Ofel, eye gli la kɔ ŋutɔ. Azɔ hã, eɖo aʋakplɔlawo ɖe du sesẽwo katã me le Yuda.
15 Eɖe dutamawuawo kple legba la ɖa le Afetɔ fe afe la me hekpe ɖe vɔsamlekpui siwo katã wòɖi ɖe Afetɔ fe afe fe to la dzi kple Yerusalem la ŋuti, eye wòna wotsɔ wo fu gbe ɖe dua godo.
16 Azɔ hã, edzra Afetɔ fe vɔsamlekpui la ɖo, eye wòde asi ŋutifafavɔwo kple akpedavɔwo sasa me le edzi, eye wògblɔ na Yuda be woasubɔ Afetɔ, Israel fe Mawu la.
17 Ke hã, dukɔ la gasaa vɔ le nuxefewo kokoko; gake Afetɔ wofe Mawu lae wosanɛ na.
18 Manase ŋutinya susɔeawo kple gbe si wòdo ɖa na efe Mawu, kple ŋutegakpɔla siwo nɔ nu fom nɛ le Afetɔ, Israel fe Mawu la fe ŋkɔ me la fe nyawo la, woŋlɔ wo ɖe Israel-fiawo fe ŋutinyagbalẽ me.
19 Eye efe gbedodoɖa kple ale si woɖo efe kukuɖeɖea ŋu nɛ, efe nu vɔ̃wo katã kple efe nutefemawɔmawɔ kple afi siwo wòtu nuxefewo ɖo hetsɔ Aserawo kple legbawo ɖo, hafi va bɔbɔ eɖokui la, woŋlɔ wo ɖe efe ŋutegakpɔlawo fe ŋutinyawo me.
20 Eye wotsɔ Manase mlɔ tɔgbuiawo gbɔ, woɖii ɖe efe me; eye via Amon zu fia ɖe etefe.
21 Amon xɔ fe blaeve vɔ eve esime wòzu fia, eye wòɖu fia fe eve le Yerusalem.
22 Ewɔ nu si nye vɔ̃ le Afetɔ ŋkume, abe ale si tututu fofoa Manase wɔ ene; eye Amon sa vɔ na legba siwo katã fofoa Manase wɔ, eye wòsubɔ wo.
23 Gake mebɔbɔ eɖokui le Afetɔ ŋkume abe ale si fofoa Manase bɔbɔ eɖokui ene o; ke boŋ Amon dzi efe nu vɔ̃wo ɖe edzi.
24 Mlɔeba eŋumewo ɖo nugbe ɖe eŋu, eye wowui le eya ŋutɔ fe me.
25 Gake dukɔ la me tɔwo wu ame siwo katã ɖo nugbe ɖe Fia Amon ŋu, eye wotsɔ via Yosiya ɖo fiae ɖe etefe.
2 KRONIKA 34
1 Yosiya xɔ fe enyi esime wòzu fia, eye wòɖu fia fe blaetɔ̃ vɔ ɖekɛ le Yerusalem.
2 Ewɔ nu si nyo le Afetɔ ŋkume, eye wòto tɔgbuia David fe ʋe me, medze ɖe ɖusime alo miame o.
3 Le efe fiaɖuɖu fe fe enyilia me, esi wògakpɔtɔ nye ŋutsuvi dzaa ko la, ede asi tɔgbuia David fe Mawu la didi me; eye le fe wuievelia me la, ede asi nuxefewo, Aserawo, legbawo kple galegbawo ɖeɖe ɖa me, ne wòakɔ Yuda kple Yerusalem ŋu.
4 Wogbã Baal fe vɔsamlekpuiwo fu anyi le eŋkume, eye wòɖe dzudzɔdonu siwo le wo tame la ɖa. Emu Aserawo hegbã legbawo kple galegbawo, eye wòtu wo memie helɔe wu ɖe ame siwo saa vɔ na wo tsã la fe yɔdowo dzi.
5 Etɔ dzo nunɔlawo fe fuwo ɖe wofe vɔsamlekpuiwo dzi. Ale wòkɔ Yuda kple Yerusalem ŋu.
6 Ewɔ esia le Manase, Efrayim, kple Simeon fe duwo me va se ɖe keke Naftali ke, eye le wofe nuto siwo zu afedo fo xlã wo me la,
7 emu wofe vɔsamlekpuiwo kple Aserawo hã fu anyi, eye wògbã wofe legbawo hetu wo memie; egbã nu siwo katã dzi wodoa dzudzɔ ɖo la le Israel-nyigba blibo la katã dzi; emegbe etrɔ va Yerusalem.
8 Le efe fiaɖuɖu fe fe wuienyilia me, esi wòkɔ anyigba la kple gbedoxɔ la ŋu vɔ la, edɔ Safan, Azaliya vi, kple dumegã Maaseya kpakple Yoak, Yoahaz vi, si nye nuŋlɔla, be woaɖɔ Afetɔ efe Mawu fe afe la ɖo.
9 Eye wova nunɔlagã Hilkiya gbɔ hetsɔ ga si wotsɔ va Mawu fe afe la me, si Lewi vi agbonudzɔlawo xɔ le Manase kple Efrayim kpakple Israel fe ame susɔeawo katã kple Yuda kple Benyamin kpakple Yerusalem nɔlawo si la nɛ.
10 Eye wotsɔe de asi na dɔnunɔla siwo le Afetɔ fe afe la fe dɔwo dzi kpɔm la si. Dɔwɔla siwo nɔ dɔa wɔm le Afetɔ fe afe la me hã zãe ɖe afe la ɖɔɖɔɖo kple edzadzraɖo ŋu.
11 Wotsɔ ga la na aɖaŋudɔwɔlawo kple xɔtulawo be woafle kpe fufuwo kple atiwo, ne woatsɔ alée ɖe te, eye woatsɔ xɔtutiwo aɖɔ xɔ siwo Yuda-fiawo gblẽ ɖi wògbã la ɖo.
12 Eye ŋutsuawo wɔ dɔa nutefewɔwɔtɔe. Woɖo Yahat kple Obadiya, siwo nye Lewi viwo, tso Merari viwo dome, kpakple Zakariya kple Mesulam, siwo tso Kohat viwo dome la wo nu be woanye dzikpɔlawo. Lewi vi siwo katã bi ɖe hafonuwo fofo me la
13 nɔ agbatedɔwɔlawo nu, eye woawoe nye ame siwo nɔ dɔ vovovoawo wɔm la fe dzikpɔlawo; eye Lewi viawo dometɔ aɖewo nye agbalẽŋlɔlawo, dzikpɔlawo kple agbonudzɔlawo.
14 Esi wonɔ ga si wotsɔ va Afetɔ fe afe la me ɖem la, nunɔla Hilkiya fɔ Afetɔ fe Segbalẽ si wòna to Mose dzi la.
15 Eya ta Hilkiya gblɔ na agbalẽŋlɔla Safan be: “Mefɔ Segbalẽ la le Afetɔ fe afe la me.” Eye Hilkiya tsɔ agbalẽ la na Safan.
16 Eye Safan tsɔ agbalẽ la vɛ na fia la, eye wògblɔ nɛ be: “Wò dɔlawo le nu siwo katã wode wo si la wɔm.
17 Wotrɔa ga si wokpɔ le Afetɔ fe afe la me, eye wotsɔnɛ naa dɔnunɔlawo kple dɔwɔlaawo.”
18 Eye agbalẽŋlɔla Safan gagblɔ na fia la be: “Nunɔla Hilkiya tsɔ agbalẽ aɖe nam.” Eye Safan te emenyawo xexlẽ le fia la ŋkume.
19 Esi fia la se Segbalẽ la me nyawo ko la, edze efe awuwo.
20 Eye fia la de se sia na Hilkiya, Ahikam, Safan vi, kple Abdon, Mika vi kple agbalẽŋlɔla Safan kpakple fia fe dɔla Asaya be:
21 “Miyi ɖabia gbe Afetɔ ɖe nye kple ame siwo susɔ ɖe Israel kple Yuda la nu le agbalẽ si ŋu woke ɖo la me nyawo ŋuti; elabena Afetɔ fe dziku si wòhe gbɔna mía dzi la nu sẽ, le esi mía tɔgbuiwo melé Afetɔ fe nya la me ɖe asi hewɔ ɖe nu siwo katã woŋlɔ ɖe agbalẽ sia me la dzi o ta.”
22 Eya ta Hilkiya kple ame siwo fia la dɔ la yi nyɔnunyagblɔɖila Hulda gbɔ. Hulda nye awudzikpɔla Salum, Tikva vi, Harha vi srɔ̃, eye wònɔ Yerusalem fe du evelia me ɣemaɣi; eye wofo nu kplii le afi ma.
23 Eye wògblɔ na wo be: “Ale Afetɔ, Israel fe Mawu la, gblɔe nye esi, ‘Migblɔ na ame si dɔ mi ɖe gbɔnye la be:
24 “Ale Afetɔ gblɔe nye esi, ‘Kpɔ ɖa, mehe vɔ̃ gbɔna, ɛ̃, fifode siwo katã woŋlɔ ɖe agbalẽ si woxlẽ le Yuda-fia ŋkume la me ava tefe sia kple emenɔlawo dzi.
25 Elabena wogblẽm ɖi, eye woyi ɖado dzudzɔ na mawu bubuwo, ne woatsɔ wofe asinudɔwɔwɔwo katã ado dziku nam. Eya ta nye dɔmedzoe akɔ ɖe tefe sia dzi, eye womatsii o.’”
26 Ke ale miagblɔ na Yuda-fia si dɔ mi ɖa be miabia gbe Afetɔ lae nye esi, “Ale Afetɔ, Israel fe Mawu la, gblɔe nye esi: ‘Le nya siwo nèse ŋu la,
27 esi mèsẽ dzi me o, ke nèbɔbɔ ɖokuiwò le Mawu ŋkume esi nèse nya siwo wògblɔ ɖe tefe sia kple emenɔlawo ŋu, eye nèbɔbɔ ɖokuiwò le ŋkunyeme, eye nèdze wò awuwo hefa avi le ŋkunyeme ta la, nye hã mesee, Afetɔ ye gblɔe.
28 Eya ta matsɔ wò akpe ɖe tɔgbuiwòwo ŋu, woatsɔ wò amlɔ ɖiwòfe le ŋutifafa me, eye wò ŋku makpɔ vɔ̃ siwo katã he ge mala ava tefe sia kple emenɔlawo dzi la o.’”’”
Eye wotsɔ ŋuɖoɖoa vɛ na fia la.
29 Eya ta fia la dɔ woyi ɖayɔ Yuda kple Yerusalem fe ametsitsiwo katã vɛ.
30 Emegbe fia la yi Afetɔ fe afe la me, eye Yuda ŋutsuwo, Yerusalem nɔlawo, nunɔlawo kple Lewi viwo—dukɔ blibo la, ɖeviwo kple tsitsiawo siaa. Eye wòxlẽ nubabla fe agbalẽ si ŋu woke ɖo le Afetɔ fe afea me la me nyawo katã wose.
31 Eye fia la tɔ ɖe enɔfe, eye wòbla nu le Afetɔ ŋkume, be yeadze Afetɔ yome ahalé efe sededewo, ŋkuɖodzinyawo kple efe ɖoɖowo me ɖe asi tso dzi blibo kple luʋɔ blibo me ahawɔ ɖe nubabla la me nya siwo woŋlɔ ɖe agbalẽ sia me la dzi.
32 Azɔ hã, ena ame siwo katã le Yerusalem kple Benyamin la lɔ̃ ɖe nubabla la dzi. Eye Yerusalem nɔlawo zɔ ɖe Mawu, wo tɔgbuiwo fe Mawu la, fe nubabla la nu.
33 Emegbe Yosiya ɖe ŋunyɔnuwo katã ɖa le Israel-viwo fe anyigbawo katã dzi, eye wòna ame sia ame si le Israel la subɔ Afetɔ wofe Mawu la. Le efe agbenɔɣi katã la, womete ɖa le Afetɔ wo tɔgbuiwo fe Mawu la ŋu o.
2 KRONIKA 35
1 Yosiya ɖu Ŋutitotoŋkekenyui na Afetɔ le Yerusalem, eye wowu Ŋutitotolã la le ɣleti gbãtɔ fe ŋkeke wuienelia dzi.
2 Eɖo nunɔlawo wofe dɔwo nu, eye wòde dzi fo na wo be woawɔ Afetɔ fe afe fe dɔwo.
3 Eye wògblɔ na Lewi viwo, ame siwo fiaa nu Israel blibo la, siwo nye ame kɔkɔewo na Afetɔ la be: “Mitsɔ Aɖaka kɔkɔe la da ɖe xɔ si Israel-fia Salomo, David vi, tu la me; miagatsɔe ɖe abɔta azɔ o. Azɔ la, misubɔ Afetɔ mia Mawu la, kple efe dukɔ Israel.
4 Eye midzra ɖo le mia fofowo fe afekɔwo kple miafe hatsotsowo nu, miazɔ ɖe ale si Israel-fia David kple via Salomo ŋlɔe ɖii la nu.
5 Mitɔ ɖe kɔkɔefe la le mia fofowo fe afekɔwo fe hawo nu, ɖe mia nɔviwo, ame siwo nye dukɔ la me tɔ susɔeawo nu, eye mina Lewi viwo fe afekɔwo fe ha aɖe nanɔ anyi na dukɔ la fe ha ɖe sia ɖe.
6 Miwu Ŋutitotolã la, eye mikɔ mia ɖokuiwo ŋu, eye midzrae ɖo na mia nɔviwo, ne miawɔ ɖe Afetɔ fe nya si wògblɔ to Mose dzi la dzi.”
7 Yosiya tsɔ alẽtsui kple gbɔ̃tsui akpe blaetɔ̃ na dukɔ la me viwo be woatsɔ wo katã asa vɔ woanye Ŋutitotovɔwo ɖe ame siwo katã va la ta hekpe ɖe nyi akpe etɔ̃ ŋu. Esiawo tso fia la fe nuwo me.
8 Eye efe amegãwo dzɔ nu wònye lɔlɔ̃nu faa nunana na dukɔ la, nunɔlawo kple Lewi viwo. Hilkiya, Zakariya kple Yehiel, siwo nye kplɔlawo le Mawu vavã la fe afe la me la, tsɔ Ŋutitotolã akpe eve alafa ade kple nyi alafa etɔ̃ na nunɔlawo.
9 Eye Konaniya kple nɔvia siwo nye Semaya kple Netanel, kpakple Hasabiya, Yeiel kple Yozabad, siwo nye Lewi viwo fe tatɔwo, dzɔ Ŋutitotolã akpe atɔ̃ kple nyi alafa atɔ̃ na Lewi viwo.
10 Esi wowɔ ɖoɖo ɖe subɔsubɔdɔ la ŋu vɔ la, nunɔlawo tɔ ɖe wo nɔfewo, eye Lewi viwo hã le wofe hatsotsowo me, abe ale si fia la de see ene.
11 Wowu Ŋutitotolãawo, eye nunɔlawo hlẽ ʋu si woxɔ la, esime Lewi viwo le ayiawo ɖem le lãawo ŋu.
12 Eyome wodzra numevɔsawo ɖo ne woatsɔ wo ana dukɔ hahoo la ɖe wo fofowo fe afekɔwo fe hawo nu, ne woatsɔ asa vɔ na Afetɔ, abe ale si woŋlɔe ɖe Mose fe agbalẽ la mee ene; alea ke wowɔ nyiawo hã.
13 Woɖa Ŋutitotovɔsalã la le dzo dzi le ɖoɖo la nu; eye woɖa nu siwo ŋu wokɔ la le nuɖazewo, gazewo kple nuɖagbawo me; eye wotsɔe vɛ na dukɔ hahoo la katã enumake.
14 Emegbe woɖa woawo ŋutɔwo kple nunɔlawo tɔ, elabena nunɔla siwo nye Aron fe dzidzimeviwo tsɔ numevɔsawo kple amiawo nɔ vɔ sam va se ɖe esime zã do; ale Lewi viwo ɖa nu na wo ɖokuiwo kple nunɔla siwo nye Aron fe dzidzimeviwo.
15 Eye hadzila siwo nye Asaf viwo, nɔ wofe dɔwɔfewo le David, Asaf, Heman kple fia fe ŋutegakpɔla Yedutun fe sedede nu; eye agbonudzɔlawo nɔ agbo vovovoawo nu. Mehiã be woadzo le wofe dɔwo gbɔ o, elabena wo nɔvi Lewi viwo ɖa nu na wo.
16 Ale wowɔ ɖoɖo ɖe Afetɔ fe subɔsubɔdɔ la ŋu gbe ma gbe hena Ŋutitotoŋkekenyuia ɖuɖu, be woatsɔ numevɔsalãawo asa vɔe le Afetɔ fe vɔsamlekpui la dzi, abe ale si Fia Yosiya de see ene.
17 Eye Israel-vi siwo va la ɖu Ŋutitotoŋkekenyui la ɣemaɣi, eye woɖu Amɔwɔ Maʋamaʋã Bolo Ŋkekenyui la hã ŋkeke adre.
18 Womegaɖu Ŋutitotoŋkekenyui ma tɔgbi le Israel tso nyagblɔɖila Samuel fe ŋkekeawo me kpɔ o; eye Israel-fia bubuawo dometɔ aɖeke hã meɖu Ŋutitotoŋkekenyui abe esi Yosiya, nunɔlaawo, Lewi viawo, Yuda, Israel-vi siwo katã va, kple Yerusalem nɔlawo ɖu la ene o.
19 Yosiya fe fiaɖuɖu fe fe wuienyilia mee woɖu Ŋutitotoŋkekenyui sia.
20 Le nu siawo katã megbe, esi Yosiya dzra gbedoxɔ la ɖo vɔ la, Egipte-fia Neko ho va be yeawɔ aʋa le Karkemis le Frat nu. Eye Yosiya ho ɖe eŋu.
21 Eya ta Neko dɔ amewo ɖo ɖee gblɔ be: “Nya kae le nye kpli wò dome, Oo Yuda-fia? Menye ŋuwòe meho ɖo egbea o, ke boŋ afe bubu ŋue meho aʋa ɖo, eye Mawu be mawɔ kaba. Dzudzɔ tsitretsitsi ɖe Mawu, ame si li kplim la ŋu, ne menye nenema o la, atsrɔ̃ wò.”
22 Gake Yosiya metrɔ ɖa le eŋu o, ke boŋ etrɔ efe dzedzeme be yeawɔ aʋa kplii, eye meɖo to Neko fe nya siwo tso Mawu nu la o. Eya ta eho va, be yeawɔ aʋa le Megido Bali me.
23 Ke aŋutrɔdalawo te Fia Yosiya, ale be fia la gblɔ na efe subɔviwo be: “Mikplɔm dzoe, elabena mexɔ abi vevie.”
24 Eya ta efe subɔviwo ɖee le tasiaɖam la me hetsɔe de efe aʋatasiaɖam evelia me, eye wokɔe va Yerusalem. Ale wòku, eye woɖii ɖe tɔgbuiawo fe yɔdo me, eye Yuda blibo la katã kple Yerusalem fa Yosiya.
25 Eye Yeremiya dzi konyifaha le Yosiya ta, eye ŋutsu hadzilawo kple nyɔnu hadzilawo katã dzia konyifahawo le Yosiya ŋu va se ɖe egbe sia; eye wona wòzu ɖoɖo le Israel, eye kpɔ ɖa, woŋlɔ wo ɖe konyifahawo me.
26 Ke Yosiya ŋutinya susɔeawo kple dɔ nyui siwo wòwɔ helé nu si woŋlɔ ɖe Afetɔ fe Se la me ɖe asi,
27 kple eŋu nyawo, tso gɔmedzedze va se ɖe nuwuwu la, woŋlɔ wo ɖe Israel Kple Yuda Fiawo Ƒe Agbalẽ me.
2 KRONIKA 36
1 Ale dukɔ la tsɔ Yehoahaz, Yosiya vi, ɖo fiae ɖe fofoa tefe le Yerusalem.
2 Yehoahaz xɔ fe blaeve vɔ etɔ̃ esime wòzu fia, eye wòɖu fia ɣleti etɔ̃ le Yerusalem.
3 Ke Egipte-fia ɖee le zi dzi le Yerusalem, eye wòdo fe na dukɔa be woaxe klosalo talento alafa ɖeka kple sika talento ɖeka.
4 Eye Egipte-fia tsɔ Yehoahaz nɔvi Eliyakim ɖo fiae ɖe Yuda kple Yerusalem nu, eye wòtrɔ ŋkɔ nɛ be Yehoyakim; ke Neko kplɔ nɔvia Yehoahaz ya yi Egipte.
5 Yehoyakim xɔ fe blaeve vɔ atɔ̃ esime wòzu fia, eye wòɖu fia fe wuiɖekɛ le Yerusalem. Ewɔ nu si nye vɔ̃ le Afetɔ efe Mawu ŋkume.
6 Ale Babilon-fia Nebukadnezar ho ɖe eŋu be yeade akɔblikunyowu evee akplɔe ayi Babilon.
7 Nebukadnezar lɔ Afetɔ fe afe la ŋu dɔwɔnuawo dometɔ aɖewo yi Babilon, eye wòtsɔ wo da ɖe efe fiasã me le Babilon.
8 Ke Yehoyakim ŋutinya susɔeawo, ŋunyɔnu siwo wòwɔ, kple nu vɔ̃ɖi si wokpɔ le eŋu la, woŋlɔ wo ɖe Israel Kple Yuda Fiawo Ƒe Agbalẽ me; eye via Yehoyakin zu fia ɖe etefe.
9 Yehoyakin xɔ fe wuienyi esime wòzu fia, eye wòɖu fia ɣleti etɔ̃ kple ŋkeke ewo le Yerusalem; eye wòwɔ nu si nye vɔ̃ le Afetɔ ŋkume.
10 Esi fe trɔ la, Fia Nebukadnezar dɔ woɖakplɔe, eye wolɔ Afetɔ fe afe la me nu xɔasiwo kpe ɖe eŋu yi Babilon. Eye wòtsɔ fofoa nɔvi Zedekiya ɖo fiae ɖe Yuda kple Yerusalem nu.
11 Zedekiya xɔ fe blaeve vɔ ɖekɛ esime wòzu fia, eye wòɖu fia fe wuiɖekɛ le Yerusalem.
12 Ewɔ nu si nye vɔ̃ le Afetɔ efe Mawu ŋkume. Mebɔbɔ eɖokui na nyagblɔɖila Yeremiya, ame si gblɔ Afetɔ fe gbedeasi nɛ la o.
13 Edze aglã ɖe Fia Nebukadnezar, ame si na wòka atam le Mawu fe ŋkɔ me la ŋu, eye wòtri to hesẽ dzi me hegbe tɔtrɔ ɖe Afetɔ, Israel fe Mawu la ŋu.
14 Nunɔlawo fe tatɔwo katã kple dukɔ la fe nutefemawɔmawɔ gbɔ eme, wowɔ dukɔwo fe ŋunyɔnuwo katã, eye wogblẽ kɔ ɖo na Afetɔ fe afe si ŋu wòkɔ le Yerusalem la.
15 Ke wo tɔgbuiwo fe Mawu Afetɔ dɔa efe dɔlawo woxlɔ̃a nu wo enuenu, elabena efe dɔme trɔ ɖe efe dukɔ la kple efe nɔfe la ŋu.
16 Gake woɖea alɔme le Mawu vavã la fe dɔlawo ŋu, wodoa vlo efe nyawo, eye woɖua fewu le efe nyagblɔɖilawo ŋu, va se ɖe esime Afetɔ fe dɔmedzoe bi ɖe efe dukɔ la ŋu, va se ɖe esime gbedada aɖeke megale wo ŋu o.
17 Eya ta Mawu kplɔ Kaldea-fia va fu wo, eye wòtsɔ yi wu wofe ɖekakpuiwo le wofe kɔkɔefe la fe afe la me; eye mekpɔ nublanui na ɖekakpui alo ɖetugbui, ame tsitsi alo ame si ŋu wɔna vɔ le o. Etsɔ nu sia nu de asi nɛ.
18 Elɔ Mawu vavã la fe afe la ŋu dɔwɔnuawo katã, gãwo kple sueawo, kple Afetɔ fe afe la me kesinɔnuwo kpakple fia la kple efe amegãwo fe kesinɔnuwo katã yi Babilon.
19 Etɔ dzo Mawu vavã la fe afe la, eye wògbã Yerusalem fe gli la fu anyi; etɔ dzo eme mɔ́ sesẽwo katã, eye wògblẽ efe nu nyuiwo katã dome.
20 Eɖe aboyo ame siwo susɔ, siwo metsi yi nu o la hã yi Babilon, eye wova zu eya kple viaŋutsuwo fe subɔviwo va se ɖe esime Persia fiaɖufea va te dziɖuɖu,
21 ne Afetɔ fe nya si wògblɔ to Yeremiya dzi la nava eme, va se ɖe esime anyigba la nagbɔ ɖe eme le efe sabat siwo tsi eŋu la nu. Ŋkeke siwo katã wòzu afedo la, anyigba la gbɔ ɖe eme, ne fe blaadre nu nava yi.
22 Le Persia-fia Kores fe fe gbãtɔ me, be Afetɔ fe nya si wògblɔ to Yeremiya nu nava eme la, Afetɔ nyɔ Persia-fia Kores fe gbɔgbɔ, wòɖe gbefã le efe fiaɖufe blibo la me, eye wòŋlɔe ɖe agbalẽ me hã be:
23 “Ale Persia-fia Kores gblɔe nye esi, ‘Afetɔ, dzifowo fe Mawu la, tsɔ anyigbadzifiaɖufewo katã nam, eye wòde dɔ asi nam be matu xɔ na ye ɖe Yerusalem, le Yuda. Efe dukɔ la me tɔ ɖe sia ɖe si le mia dome la, mina wòayi, Afetɔ, efe Mawu nenɔ kplii.’”
ewe_Latn lus_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn tpi_Latn taq_Latn tpi_Latn hat_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn ewe_Latn